Havaru Youth Cup Aai Eku, Thinadhoo Ah Footboalhaige Eid Eh! ހަވަރު ޔޫތު ކަޕާއި އެކު ތިނަދޫ އަށް ފުޓްބޯޅައިގެ ބޮޑު ޢީދެއް! – Huvadhoo News Havaru Youth Cup Aai Eku, Thinadhoo Ah Footboalhaige Eid Eh! Huvadhoo News\nހަވަރު ޔޫތު ކަޕާއި އެކު ތިނަދޫ އަށް ފުޓްބޯޅައިގެ ބޮޑު ޢީދެއް!\nފޮޓޯ: ގާފު -- ޑިޒައިން: ހުވަދޫ ނިއުސް\nގދ.ތިނަދޫގައި މާދަމާ ހަވީރު ފަށާ ހަވަރު ފުޓްބޯޅަ މުބާރާތުގެ ސަބަބުން ތިނަދޫ ގައި ވަނީ ފުޓްބޯޅަައިގެ ރޫޙު ވަރަށް ވަރުގަދަވެ ތަފާތު ފޯރި އެއް އައިސްފައެވެ.\nތިނަދޫގައި ހިނގާ ޖަމްޢިއްޔާ އެއް ކަމުގައިވާ ހަވަރު ސްޕޯޓްސް އިން ފުޓްބޯޅަ މުބާރާތް އިޢުލާން ކުރުމާއި އެކު ފުރަތަމަ ވެސް ދިރުމެއް އައީ މީގެ ކުރިން ތިނަދޫ ގައި ފުޓްބޯޅަައިގައި އެންމެ ނަން ހިގި މަޝްހޫރު ޓީމު ތަކުގެ އަހުލު ވެރިންނަށެވެ. ހޭޔަންބޯ، ލަމަބާޑާ އަދި ހުއްޓޭކޮޑާ ފަދަ ޓީމުތަކައް ވަނީ ކުރިން ވެސް ހުރި އަވަށު ވަންތަ ޖޯޝާއި ފޯރީ އައިސް ފައެވެ. އެއާއި އެކު ޓީމު ތަކަށް ކުޅޭނެ ކުދިން ހޯދައި ކޯޗުންނާއި މެނޭޖަރުން ހޯދައި ކުރު މުއްދަތެއްގެ ތެރޭގައި ޓީމު އެކުލަވާލިއެވެ.\nތިނަދޫގެ ރަސްމީ ބޮޑު ދަނޑުގައި ފުޓްބޯޅަ ކުޅުން މުޅިން ހެން ވަޅުޖެހިފައި ވަނިކޮށް ހަވަރު ސްޕޯޓްސް ގެ ފަރާތުން އިސްނަގައިގެ ކޮންމެ އަހަރަކު ބާއްވާ މިމުބާރާތް މިވަނީ ބޮޑު ޢީދަކަށް ބަދަލުވެ ފޯރި ހިފާފައެވެ. މުބާރާތުގެ ފަރިތަކުރުން ތަކުން ތިނަދޫ ރަސްމީ ދަނޑު ފުރާލައި ފެނިގެން ދިޔަ މަންޒަރަކީ ޒުވާނުންނާ ރަށު ރައްޔިތުންނަށް ހިތްހަމަޖެހުން ގެނުވި ކަމެކެވެ. ފުޓްބޯޅައިފައި ރަސްކަން ކުރަމުން ދިޔަ ތިނަދޫ އަށް ލިބުނު އާ އަޒުމެކެވެ. އުންމީދުގެ ހިތްވަރެކެވެ.\nރަށުގެ އެކި ސަރަހައްދު ތަކުގައި ޓީމް ތަކުން ތަމްރީނު ހަދަމުން ދާއިރު، ކޮފީ މޭޒު ތަކުގައިވެސް ޓީމް ތަކުގެ އޮފިޝަލުންނާއި، ސަޕޯޓަރުން މަޝްވަރާކޮށް މުބާރާތުގެ ފޯރި ދައްކަމުން ދެއެވެ. މީގެ އިތުރުން ސޯޝަލް މީޑިއާގައި ވެސް ޓީމްތަކުގެ ފޮޓޯ ތައް ބަންޑުން ކުރަމުންދަނީ ނުހަނު ހިއްވަރާއި މުބާރާތުގެ ތަށި ނެގުމުގެ އަޒުމާއި އެކުއެވެ.\nމާދަމާ ފަށާ މުބާރާތަށް ހަވަރު ސްޕޯޓްސް ފުރިހަމަ އަށް ތައްޔާރު\nކުޅިވަރާއި އިޖްތިމާޢީ ކަންކަމުގައި ވަރަށް ހަރަކާތްތެރި ޖަމްޢިއްޔާ އެއް ކަމަށްވާ ހަވަރު ސްޕޯޓްސް އަކީ އަބަދުވެސް އެމީހުން ކުރާ ކޮންމެ ކަމެއްގައި ވަރަށް ފުރިހަމަ އަށް ތައްޔާރު ވާ ބައެކެވެ. އެގޮތުން މިފަހަރު ގެ މުބާރާތަށް ވެސް ވަނީ ފުރިހަމައަށް ތައްޔާރު ވެފައެވެ. ޓީމުގެ ތަކަށް ދޭން ޖެހޭ ބޯޅަ އާއި ޖާޒީ ވަނީ ޙަވާލު ކޮށްފައެވެ. އިދާރީ ގޮތުންނާއި ޓެކްނިކަލް ކަންކަމުގައި ވަނީ ތައްޔާރު ވެފައެވެ. ސްޕޮންސަރ ތައް ވަނީ ހަމަޖައްސާފައެވެ. އެގޮތުން މިފަހަރުފެ މުބާރާތުގެ މެއިން ސްޕޮންސަރ އަކީ އެމްޓީސީސީ އެވެ.\nމާދަމާ ފެށުމަށް ތައްޔާރުވެފައިވާ އެމްޓީސީސީ ހަވަރު ޔޫތު ކަޕް 2021 ގައި ޖުމްލަ 8 ޓީމަކުން ވަނީ ބައިވެރިވެފައެވެ. އަދި މިމުބާރާތް ކުރިޔަށް ގެެންދަން ހަމަޖެހިފައިވަނީ މި ޑިސެމްބަރު 25 އިން9ޖެނުއަރީ 2022 އަށް ގދ.ތިނަދޫގެ ރަސްމީ ފުޓްބޯޅަ ދަނޑުގައިއެވެ.\nމުބާރާތުގައި ބައިވެރިވި ޓީމްތައް:\nހުއްޓޭކޮޑާ : ގދ.ތިނަދޫ\nޑީއާރު އެފްސީ : ގދ.ތިނަދޫ\nހޯނޑެއްދޫ އެފްސީ : ގދ.ހޯނޑެއްދޫ\nލަމްބާޑާ : ގދ.ތިނަދޫ\nމަޑަވެލި އެފްސީ : ގދ.މަޑަވެލި\nލޮތުބްރޮޮކް އެފްސީ : ގދ.ތިނަދޫ\nހޭޔަންބޯ އެފްސީ : ގދ.ތިނަދޫ\nއައިލެންޑާސް އެފްސީ : ގއ.ދެއްވަދޫ\nއެމްޓީސީސީ ހަވަރު ޔޫތު ކަޕް 2021 ގެ މެޗުތަށް ކުޅެން ހަމަޖެހިފައިވަނީ ގްރޫޕްސްޓޭޖަށެވެ. އެގޮތުން ދެ ގްރޫޕަކަށް ބަހާލައިގެން ގްރޫޕް ސްޓޭޖްގެ މެޗުތައް ކުޅުމަށްފަހު، ކޮންމެ ގްރޫޕަކުންވެސް އެންމެ މަތީގައި އޮންނަ ދެ ޓީމް ސެމީފައިނަލް ކުޅޭ ގޮތަށެވެ. އަދި ސެމީ ފައިނަލް މެޗުގައި ކުޅޭނެ މެޗުތައް ކަނޑައަޅާނީ ގްރޫޕް ސްޓޭޖުން ސެމީއަށް ދާ ޓީމްތަކުގެ މެދުގައި ގުރުއަތުލުމަށް ފަހުގައެވެ.\nހަވަރު ސްޕޯޓްސް އެމްޓީސީސީ ހަވަރު ޔޫތު ކަޕް 2021\nހަވަރު ސްޕޯޓްސް ގެ ހަބަރުތައް ގެނެސް ހިންގާލަން ރަޖިސްޓްރީ ނުކޮށް އޮއި ބޮޓު ނޫހެއް މިވަނީ ހޯދާފަ ދޯ.\nބޮޓު ނޫހުން ޖަހާފައިން ހަބަރަކަށް އަސްލު ބޮޓު ކިޔާ ސޮރަށް ހާދަ ވަރެއް ވެފަ..\nމުގުނީ ދެކެ ކިތަންމެ ރުޅިއަޔަސް ޖެހޭނީ ހަމަ ހަވަރުސްޕޯޓްސްގެ ހަބަރުތައް ލިޔަން


Anna Hafthaa Gai Covid-19 Ge Furathama Vaccine Russia Gai Register Kuranee - Vaguthu\nއަންނަ ހަފްތާގައި ކޮވިޑް-19 ގެ ފުރަތަމަ ވެކްސިން ރަޝިޔާގައި ރެޖިސްޓާކުރަނީ\nކުރިޔަށްގެންދަން ޖެހޭ އެންމެހާ ތަހުލީލުތައް ނިމި، ކޮވިޑް-19 އިން ރައްކާތެރިވުމަށް ބޭނުންކުރާނެ ވެކްސިނެއް ރަޖިސްޓާ ކުރުމަށް ތައްޔާރުވެފައިވާކަން ރަޝިޔާއިން އިއުލާނުކޮށްފި.\nދުނިޔޭގައި އެންމެ ފުރަތަމަ ކޮވިޑް-19 ގެ ވެކްސިނެއް ރަޖިސްޓާކުރާ ޤައުމަކަށްވާން ރަޝިޔާއިން ތައްޔާރުވަމުން އަންނައިރު، އެޤައުމުގެ ހެލްތު މިނިސްޓަރ އޯލެގް ގްރިޑްނެވް ވިދާޅުވެފައި ވަނީ އަންނަ ހަފަތާގެ ތެރޭގައި މި ވެކްސިން ރެޖިސްޓާކުރެވޭނެ ކަމަށެވެ.\nމި ވެކްސިނަކީ ރަޝިޔާގެ ޑިފެންސް މިނިސްޓްރީ އާއި، އެޤައުމުގެ ގަމަލޭޔާ ރީސާޗް އިންސްޓިޓިއުޓާއި ގުޅިގެން އުފައްދާ ވެކްސިނެކެވެ. މިހާރު ކުރިޔަށްދަނީ ތަހުލީލިތަކުގެ ތިންވަނަ މަރުޙަލާގެ އެންމެ ފަހު މަސައްކަތް ކަމަށް އެޤައުމުގެ އިދާރާތަކުން ވަނީ ބުނެފައެވެ.\nއިދާރާތަކާއި ހަވާލާދީ ރަޝިޔާގެ ނޫސްތަކުގައި ބުނެފައި ވަނީ، އެންމެ ފުރަތަމަ އެޤައުމުގައި މި ވެކްސިން ދޭނީ ސިއްޙީ ތަޖުރިބާކާރުންނާއި، ކޮވިޑް-19 އާއި ގުޅިގެން ކުރީ ސަފުގައި މަސައްކަތްކުރާ މީހުންގެ އިތުރުން އެޤައުމުގެ ބައެއް އިސް ފަރާތްތަކަށެވެ.\nރަޝިޔާގައި އުފައްދާ ވެކްސިންގެ ކްލިނިކަލް ޓްރަޔަލްގެ މަސައްކަތް ފަށާފައި ވަނީ މިދިޔަ ޖޫން މަހުގެ 18 ވަނަ ދުވަހުއެވެ. މި ތަހުލީލިތައް ކުރިޔަށް ގެންގޮސްފައި ވަނީ 38 ވޮލެންޓިއަރުން ބައިވެރިކޮށްގެންނެވެ. މި ވޮލެންޓިއަރުންނަށް ވެކްސިން ދިނުމާއި ގުޅިގެން މިހާތަނަށް ނުރަނގަޅު އެއްވެސް އަސަރެއް ނުކުރާ ކަމަށް ވެސް އިދާރާތަކުން ވަނީ ބުނެފައެވެ.\nދެ ގްރޫޕަކަށް ބަހާލައިގެން ރަޝިޔާގެ ވެކްސިން ތަހުލީލުތައް ކުރިޔަށް ގެންދިއުމަށް ވޮލެންޓިއަރުންނަށް ވެކްސިން ދީފައި ވާއިރު، ބަލަން ޖެހޭ ކަންކަން ބެލުމަށްފަހު އެގެތެރެއިން ފުރަތަމަ ގްރޫޕް ހޮސްޕިޓަލުން ދޫކޮށްލާފައި ވަނީ މިދިޔަ މަހުގެ 15 ވަނަ ދުވަހުއެވެ. އަދި ދެވަނަ ގްރޫޕް ހޮސްޕިޓަލުން ދޫކޮށްލީ އޭގެ ފަސް ދުވަސް ފަހުންނެވެ. މި ތަހުލީލުތަކުން އެދެވޭ ނަތީޖާތައް ލިބިފައިވާކަމަށް އޮފިޝަލުން ވަނީ ހާމަކޮށްފައެވެ.\nރަޝިޔާއިން ދުނިޔޭގެ ފުރަތަމަ ކޮވިޑް-19 ގެ ވެކްސިން ރެޖިސްޓާ ކުރުމަށް ތައްޔާރުވަމުން ދާއިރު، ދުނިޔޭގެ ސިއްޙަތު ޖަމިއްޔާ އިން ވަނީ ވެކްސިން އުފައްދާ ހުރިހާ ޤައުމަކުންނާއި ކުންފުނިތަކުން ވެސް ތަހުލީލުތަކުގެ ހުރިހާ މަރުޙަލާއެއް ފުރިހަމަ ކުރުމަށް ގޮވާލާފައެވެ. އެ ޖަމިއްޔާއިން މިހެން ބުނެފައި ވަނީ ރަޝިޔާ ވެކްސިންގެ ފުރަތަމަ ކްލިނިކަލް ޓްރަޔަލްގެ ނަތީޖާތައް އާންމުކޮށްފައި ނުވާތީއެވެ.\nއެހެންކަމުން ރަޝިޔާއިން އުފައްދާ ވެކްސިން، ސިއްޙަތު ޖަމިއްޔާގެ ވެކްސިން ލިސްޓުގައި ހިމަނާފައި ވަނީ ފޭސް އެކެއްގެ ތަހުލީލުތައް ކުރިޔަށްގެންދާ ވެކްސިނެއްގެ ގޮތުގައެވެ.\nރަޝިޔާއިން މީގެ ކުރިން ބުނެފައި ވަނީ، އެޤައުމުގައި އުފައްދާ ވެކްސިނަކީ ރައްކާތެރި ވެކްސިނެއްތޯ ބެލުމަށް، ޚާއްސަ އިސްކަމެއް ދީގެން ތަހުލީލުތައް ކުރިޔަށްގެންގޮސްފައި ވާނެ ކަމަށެވެ. އެހެންކަމުން މި ވެކްސިން ބޭނުންކުރަން ފަށާނީ އެކަން ޔަޤީން ކުރެވުމުން ކަމަށް އެޤައުމުން ވަނީ ބުނެފައެވެ.\nކޮވިޑް-19 އަށް އަށް ފަރުވާއެއް ހޯދުމަށް ދުނިޔޭގެ އެކި ޤައުމުތަކުން ކެނޑިނޭޅި މަސައްކަތް ކުރަމުންދާއިރު، މީގެ ކުރިންވެސް ބައެއް ޤައުމުތަކުން ވެކްސިނެއް އުފެއްދުމުގެ މަސައްކަތުގައި ކުލަ ޖެހެމުންދާ ކަމުގެ އިޝާރާތްތަކެއް ކޮށްފައި ވެއެވެ. އެގޮތުން މިވަގުތު އެންމެ އުންމީދު ބޮޑު ވެކްސިނެއްގެ މަސައްކަތް ކުރަމުންދަނީ އިނގިރޭސިވިލާތުގެ އޮކްސްފޯޑު ޔުނިވާސިޓީންނެވެ.\nއަންނަ އަހަރުގެ ކުރީކޮޅު ކާމިޔާބު ވެކްސިނެއް ދުނިޔޭގެ ހުރިހާ ޤައުމެއްގައި ބޭނުންކުރެވެން ފަށާނެ ކަމުގެ އުންމީދު އޮތް ކަމަށް ސިއްޙީ ތަޖުރިބާކާރުން އަންނަނީ ބުނަމުންނެވެ. މިވަގުތު ދުނިޔޭގެ އެކި ޤައުމުތަކުގައި އުފައްދާ ވެކްސިންތަކުގެ ތެރެއިން ވަރަށް ގިނަ ވެކްސިންތަކުގެ ތަހުލީލު، އިންސާނުންނަށް ދީގެން ކުރަން ވަނީ ފަށާފައެވެ.\nއޮގަސްޓް 8, 2020 06:22\n"އެންމެ އުންމީދު ބޮޑު ވެކްސިނެއްގެ މަސައްކަތް ކުރަމުންދަނީ އިނގިރޭސިވިލާތުގެ އޮކްސްފޯޑު ޔުނިވާސިޓީންނެވެ" މިއީ ކިހިނެއްހޯދި މައުލޫމާތެއްތޯ. ފޭސް3ގަ4ވެކްސިން އެބައުޅޭ ތިބުނާވެކްސިނާއި އެމެރިކާގެ މޮޑާނާ ވެކްސިނާއި ޗައިނާގެ2ވެކްސިން އެއްފަހަރާ ޓްރަޔަލް އެދަނީ، އަދި ނަތީޖާލިބެން2މަސް އެބައޮތް، ހަމަ ކޮންމެ ހަބަރެއްގަ އިނގިރޭސިން މިދެން މާމޮޅުބަޔަކަށް ދައްކާފަ މިއޮންނަނީ ވަރަށް ނޭނގޭކަހަލަ ގޮތަކަށް، ހުޅަނގުން މީޑިއާބޭނުންކޮށްގެން މީހުންގެ ފިކުރު ކޮންޓްރޯލުކުރާގޮތް މިއީ.\nއޮގަސްޓް 8, 2020 18:04\nކަލެއަކަށް ނޭނގޭނެ ހުޅަނގެއް އިރެއް. ޕާކިސްތާނު އަފްގާނިސްތާނުން ކިޔާ އެއްޗެއް އެނގިދާނެ ތޯއްޗެއް.\nއޮގަސްޓް 8, 2020 21:37\nއާނ ދެން އިނގިރޭސިން ނޫނިއްޔާ އުޅޭނީ އަފުގާނިސްތާނު ޕާކިސްތާނުމީހުންތާ ހެހެހެ، ކަލޯ އިނގިރޭސިން ދުނިޔޭގެ7ބިތުގަ ދިދަޖަހައިގެން އުޅުނު ޒަމާނެއްނޫންމިއީ، އިނގިރޭސިވިލާތެކޭ ލަންކާއެކޭ މިޒަމާނުގަ ތަފާތެއްނެތް. އެހެނެއްނޫން ކަލޭމެންގެ ރާނީގެދަރި ވަދެއޮތީ ޖެފްރީ އެޕްސްޓެއިންމެން ގޭގަ، އެގޭގަ ހިނގިކަމެއް މަށަށްވުރެ ބޮޑަށް އެނގޭނީ ކަލެއަށް.\nއޮގަސްޓް 8, 2020 06:43\nއޮގަސްޓް 8, 2020 12:07\nޢެެއްވެސް ވެކްސިންއެއް %100 އިފެކްޓިވް އެއް ނޫން... ކޮންމެ ގޮތެއް ވިޔަސް ތި ވެކްސިން %99.9 ކާމިޔާބު ވިޔަސް ތި ނުޖަހާ ބޮޑާ ހާކާނެ އިންސާނުން ތަކެއް ވާނުކަން ކަށަވަރެވެ. ބައެއްވެކްސިން ތަށް (ރޮޓާ ވެކްސިން)%69 ކާމިޔާބު އިރުވެސް ހަމަ އިންސާނުން އެ ޖެހިލުމެއް ނެތިމެ ތުއްތު ކުއްޖާއަށްވެސް ދެނީއެވެ. ވީމާ މި ވެކްސިން ނުޖަހަން ޖެހޭ ހަމަ އެންމެ ސަބަބެއްވެސް ނުވިސްނޭއެވެ. އެމިރިކާ ބޭނުމެއްނުވާނެ އެހެން ބަޔަކު އެއްވެސް ކަމެއްގަ މޮޅު ލިބޭކަން...


Adhuge dhuniye: Tigerunnah dhen fonuaruvaakah furusatheh nulibeyne'eve. - One Online\nސްރީލަންކާގެ ސިފައިން ހަތިޔާރާއެކު ރަށުތެރޭގައި ޕެޓްރޯލްކުރަނީ: މެއި 18 ގައި ޓައިގަރުން ވަރުގަދަ ހަމަލާތަކެެއް ދޭން ތައްޔާރުވަމުންދާ ކަމުގެ އަަޑުތައް ވަނީ ފެތުރިފައި. ފޮޓޯ އޭޕީ\nސްރީލަންކާއަކީ ދިވެހިރާއްޖެއާ އެންމެ ގާތުގައި އޮންނަ ދިވެހީން އެންމެ އިތުބާރުކުރާ އަވަށްޓެރިޔާއެވެ. އެންމެ އިހަށް އެއީ ދިވެހީންގެ އޮޅުދޫކަރައެވެ. ސަރަންދީބެވެ. ސިލޯނެވެ. މިހާރު ސްރީލަންކާއެވެ. ކޮންމެ ދުވަސްވަރެއްގައި ކޮންމެ ނަމެއްކިޔަސް ދެގޮތެއްނުވެ ދެމިއޮންނަނީ ދެގައުމުގެ އެކުވެރިކަމެވެ. ވަރަށް ފަހަކާ ހަމަޔަށްވެސް ސްރީލަންކާގެ ވެރިރަށް ކޮލަމްބޯ ނުވަތަ އިހުގެ ދިވެހީން ދަންނަގޮތަށް ކޮޅުނބަކީ ބޭރު ދުނިޔެއާއި ދިވެހިރާއްޖެ ގުޅުވައިދޭ ފާލަމެވެ. ދިވެހިރާއްޖޭގެ ވެރިރަށް މާލެ ފިޔަވައި ދެން އެންމެ ގިނައަދަދެއްގެ ދިވެހީން އެރަށެއްގައި ދިރިއުޅެމުންދާ ރަށަކީ ކޮލަމްބޯއެވެ. ގަބޫލުކުރެވޭގޮތުން ވިއްސަކަށް ހާހަށްވުރެ މަދެއް ނުވާނެއެވެ. އެހެންވީމާ ސްރީލަންކާއަށް އަންނަ ކޮންމެ ލޮޅުމެއްގެ ގުޑުން ދިވެހީންވެސް އައީ އަދި އަންނަނީ އިހުސާސްކުރަމުންނެވެ.\nހުސްވި އެޕްރީލް މަހުން ފެށިގެން ސްރީލަންކާގައި ހިނގަމުންދާ ސިޔާސީ ހަމަނުޖެހުންތަކާމެދު ދިވެހީން ތިބީ ނުހަނު ކަންބޮޑުވެގެންނެވެ. ވާނުވާ ދެނެގަތުމަށްޓަކައި ދިވެހީން ތިބީ ސްރީލަންކާގެ މަސްރަހަށް ސަމާލުކަންދީގެންނެވެ. މިހެން ތިއްބައި މި ހަފުތާގައި އިވިގެންދިޔަ ޚަބަރަކުން އަނެއްކާވެސް ކަންބޮޑުވުންތައް ވަނީ އިތުރުވެގެން ގޮސްފައެވެ. މިމަހު 18 ވަނަ ދުވަހު ތަމަޅަ ޓައިގަރުން ސްރީލަންކާގައި ވަރުގަދަ ހަމަލާތަކެއް ދޭން އުޅޭކަމަށް އިންޑިޔާގެ ޖާސޫސީ ފަރާތްތަކާ ހަވާލާދީ އިންޑިޔާގެ ނޫސްތަކުން ވަނީ ރިޕޯޓްކޮށްފައެވެ. މި މައުލޫމާތު އިންޑިޔާއިން ވަނީ ރަސްމީކޮށް ސްރީލަންކާއަށް ފޯރުކޮށްދީފައެވެ. ސްރީލަންކާގެ ސަލާމަތީ ބާރުތައް ވަނީ ތައްޔާރީ ހާލަތަށް ގެނެސްފައެވެ. ދެންވާނީ ކިހިނަކުން ބާވައެވެ. ޓައިގަރުންގެ ދުއްޕާން އަނެއްކާވެސް ފެށެނީ ބާވައެވެ.\nމާދަމަޔަކީ މެއި 18 ވަނަ ދުވަހެވެ. އެބުނާ ހަމަލައެއް ދިނުމަށް ނިންމާފައިވާ ދުވަހެވެ. ހަމަލާ އަންނާނެ ކަމެއްވެސް އަދި އަންނާނެ ގޮތެއްވެސް ޔަގީނެއް ނޫނެވެ. ފަހަރުގައި ބޮމެއް ނުވަތަ ބޮންތަކެއް ގޮއްވައިލާނެއެވެ. ފިލައި ތިބެގެން ބަޑީގެ ހަމަލާއެއް ދީފާނެއެވެ. އެހެންނަމަވެސް އަޅުގަނޑު ގަބޫލުކުރާ ގޮތުގައި ލިބަރޭޝަން ޓައިގަރސް އޮފް ޓެމިލް އީލާމް ނުވަތަ އެލްޓީޓީއީ ވަނީ މަރުވެފައެވެ. ދެމިއޮތިއްޔާ އޮތް އެއްޗަކީ އެހަނދާނެވެ. ޖުލައި 23، 1983 އިން ފެށިގެން މެއި 18، 2009 އަށް ދެމިގެން ދިޔަ ދާޚިލީ ހަނގުރާމައިގެ ހަނދާންތަކެވެ. ކޮންމެ ސިފަައެއްގައި ސްރީލަންކާއަށް މާދަމާ ގުޑުން އަރުވައިލަން ބަޔަކު އުޅުނަސް، ރޭވިޔަސް ޓައިގަރު ޖަމާއަތަށް އަލުން ދިރުމެއް ނެތެވެ. އެނބުރި އަލުން އާދެވުމެއް ނުވެއެވެ. އެއީ ދެން ނުވާނޭ ކަމެކެވެ.\nސްރީލަންކާގެ ނުރައްކާތެރި ދާޚިލީ ހަނގުރާމަ 26 އަހަރަށް ދިގު ދެމިގެން ދިއުމަށްފަހު ބޮޑުވެގެންވާ ބަލިވުމަކުން ޓައިގަރު ޖަމާއަތް ބަލިވެ، އެ ހަނގުރާމަޔަށް ނިމުން އައިތާ މާދަމަޔަކީ 13 އަހަރު ފުރޭ ދުވަހެވެ. ސްރީލަންކާގައި ހަމަލާތަކެއްދީ ގައުމަށް ލޮޅުން އަރުވައިލުމަށް ޓައިގަރުންކަމަށް ދައުވާކުރާ ބަޔަކު ރާވައިގެން އެތިބީ ދާޚިލީ ހަނގުރާމަ ނިމުނުތާ 13 އަހަރު ފާހަގަކުރުމާ ދިމާކޮށެވެ. ހަނގުރާމައިގެ ފެށުމަކީ 23 ޖުލައި 1983 ގައި ޓައިގަރު ޖަމާއަތުން ކުއްލިޔަކަށް ދިން ހަމަލާއެއްގައި ސިފައިންގެ ތެރެއިން 13 މީހަކު މަރައިލި ހާދިސާއެވެ. އެކަމަކު އެއީ މާޟީއެވެ. ބާރުގެ ތިލަފަތް މިހާރު ވަނީ ބަދަލުވެފައެވެ. ދުނިޔެ ވަނީ ބަދަލުވެފައެވެ. އެހެންވީމާ މާދަމާ ކޮންމެ ކަމެއް ކުރިޔަސް ދާޚިލީ ހަނގުރާމަައެއްގެ ތެރެއަށް ސްރީލަންކާ އަލުން ގެނބިގެނެއް ނުދާނެއެވެ.\nމިހާރު އޮތީ މީގެ 39 އަހަރުކުރިން އޮތް ސްރީލަންކާއެއް ނޫނެވެ. މިހާރު އޮތީ ތަމްރީނާއި ހަތިޔާރާއި ތަޖުރިބާވެސް ލިބިފައިވާ ވަރުގަދަ ލަޝްކަރެއް އޮތް ސްރީލަންކާއެކެވެ. މީގެކުރިން އޮތީ ނަމެއްގައި އޮތް ލަޝްކަރެކެވެ. ނިދާފައި އޮތް ލަޝްކަރެކެވެ. އެކަށީގެންވާ ވަސީލަތާއި ތަމްރީނާއި ތަޖުރިބާއެއްވެސް ނެތް ލަޝްކަރެކެވެ. އެދުވަސްވަރުގެ ސްރީލަންކާއަކީ ދާޚިލީ ހަނގުރާމަޔަކަށް ދޮންވެ ފައްކާވެފައިވާ މާހައުލެއް އޮތް ގައުމެކެވެ. އަވަށްޓެރި އިންޑިޔާގެ ޓަމިލްނާޑޫ އޮތީ ތަމަޅަ ހަނގުރާމަވެރީންނަށް އަމާން މަންޒިލެއްގެ ގޮތުގައެވެ. ވެލުޕިއްލައި ޕްރަބާކަރަން އާއި އޭނާގެ ޖަމާއަތުގެ ކުދީންކޮޅު ދުވާލު ލަންކާގެ އުތުރުގެ ޖަންގަލިތަކުގައި އުޅެއުޅެފައި ރޭގަނޑު ނިދާލަން އިންޑިޔާގެ ޓަމިލްނާޑޫއަށްވެސް ދެވެއެވެ.\nއެމެރިކާޔާއި ޔޫރަޕާއި ސިންގަޕޫރުފަދަ ތަންތަނުގައި އުޅޭ ތަމަޅައިން ހަމަ ފާޅުގައި ފައިސާއެއްކޮށްގެން ދުނިޔޭގެ ބާޒާރުން ހަތިޔާރު ގަނެ އެއްކޮށްގެން ޕްރަބާކަރަންއަށް ފޮނުވެއެވެ. އެކަން އެގޮތަަށް މިޒަމާނުގައި ނުކުރެވޭނެއެވެ. ޓައިގަރުން ބަލިވުމުގެ ސިއްރަކީވެސް އެމަގުތައް ބަންދުވުމެވެ. ޓައިގަރުންނަށް ދެން އެނބުރި ނާދެވޭނެޔޭ، އެ ފުރުސަތެއް ނުލިބޭނެޔޭ، އަދި ސްރީލަންކާގައި ޖާގަ ޖަހައިގެން ސަރަހައްދުތަކެއް ހިފައިގެން ޓައިގަރުންނަށް ނުތިބެވޭނެޔޭ ބުނަންޖެހެނީ އެހެންވެގެންނެވެ. ތަމަޅައިންގެ އާއްމުންވެސް ކުރިން ހަނގުރާމަވެރިންނަށް ކުރި ތާއީދާއި ދިން އެއްބާރުލުން، އަދި ކުރި އިތުބާރު އަލުން ތަކުރާރެއް ނުކުރާނެއެވެ. ހަނގުރާމައިގެ ހިތިކަމާއި ވޭންތައް އެންމެ ބޮޑަށް ތަޖުރިބާކުރީވެސް ތަމަޅައިންނެވެ. އަދިވެސް އުޅެވެނީ އެ ނިކަމެތިކަމުން އަރައި ނުގަނެވިގެންނެވެ.


ކޮންމެ މީހަކަށްވެސް އޮތީ އެމީހަކު ކުޅަކަމެކެވެ. – DhiSalafiyyah\nކޮންމެ މީހަކަށްވެސް އޮތީ އެމީހަކު ކުޅަކަމެކެވެ.\n24/05/2012 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާގެ ވަޙީބަސްފުޅުގައި ވެއެވެ. ((وَأَن لَّيْسَ لِلْإِنسَانِ إِلَّا مَا سَعَىٰ ﴿٣٩﴾ )) سورة النجم މާނަ: ” އަދި އިންސާނާއަށް އޭނާ ކުޅަ ޢަމަލެއްގެ ޖަޒާ މެނުވީ ނުވެއެވެ. “ އެއްވެސް މީހަކު ﷲ ތަޢާލާގެ ހަޟްރަތުގައި މަތިވެރިވަނީ ނުވަތަ ޢިއްޒަތް ލިބިގެންވާ މީހެއްކަމުގައިވަނީ އެމީހެއްގެ ހަސަބާއި ނަޞަބުގެ މޮޅުކަމަކުން ނޫނެވެ. އޭނާގެ ބައްޕަ އަކީ ޞާލިޙު ތަޤުވާވެރިއަކަށްވުން ނުވަތަ އެމީހެއްގެ ފިރިމީހާ އަކީ ނުވަތަ އަނބި މީހާއަކީ ޞާލިޙު ތަޤުވާވެރިއަކަށްވުން އެއީ، އޭނާ އަށް ޤިޔާމަތްދުވަހުން ރައްކާތެރިކަން ލިބޭނޭ ސަބަބެއްނޫނެވެ.\nއެއްވެސް މީހަކު ޤިޔާމަތް ދުވަހުގައި އަނެއްމީހާގެ ފާފައެއް ނޫފުލާނެއެވެ. އަދި އަނެއްމީހާގެ ހެޔޮ ޢަމަލެއްވެސް ނޫފުލާނެއެވެ. ކޮންމެ މީހަކަށްވެސް އޮތީ އެމީހަކު ކުޅަކަމެކެވެ. ﷲ ތަޢާލާގެ ވަޙީބަސްފުޅުގެ މާނާގައި ވެއެވެ. (( ތެދުމަގު ލިބިގެންފިމީހާ ދަންނާށެވެ! ފަހެ، އެމީހާ އެ ތެދުމަގު ލިބިގަންނަކަން ކަށަވަރީ، އެމީހާގެ އަމިއްލަނަފްސުގެ ލާބައަށެވެ. އަދި މަގުފުރެދިއްޖެ މީހާ ދަންނާށެވެ! ފަހެ، އެމީހާ އެ މަގުފުރެދޭކަން ކަށަވަރީ، އެ ނަފްސުގެ ހަލާކަށެވެ. އަދި ފާފަވެރި އެއްވެސް ނަފްސެއް، އެހެން ނަފްސެއްގެ ފާފައެއް ނުއުފުލާނެތެވެ.. …)) ސޫރަތުލް އިސްރާ 15\nއެއްވެސް މީހަކު އަނެއްމީހާގެ ޞާލިޙު ޢަމަލުތަކުގެ ސަބަބަކުން ސުވަރުގެއަކަށް ނުވަންނާނެއެވެ. އަދި އެއްވެސް މީހަކު އަނެއްމީހާގެ ފާފަތަކުގެ ސަބަބަކުން ނަރަކައަކަށް ނުވަންނާނެވެ. ކޮންމެ މީހަކަށްވެސް އޮތީ އެމީހާ އަމިއްލައަށް ކުޅަކަމެއްގެ ޖަޒާއެވެ.\nﷲ ތަޢާލާ ކީރިތި ޤުރުއާނުގައި އެކަން ބަޔާންކޮށްދެއްވާ ޖައްސަވާފައިވާ މިސާލާއި މެދު ވިސްނަވާށެވެ. ((ضَرَ‌بَ اللَّـهُ مَثَلًا لِّلَّذِينَ كَفَرُ‌وا امْرَ‌أَتَ نُوحٍ وَامْرَ‌أَتَ لُوطٍ ۖ كَانَتَا تَحْتَ عَبْدَيْنِ مِنْ عِبَادِنَا صَالِحَيْنِ فَخَانَتَاهُمَا فَلَمْ يُغْنِيَا عَنْهُمَا مِنَ اللَّـهِ شَيْئًا وَقِيلَ ادْخُلَا النَّارَ مَعَ الدَّاخِلِينَ ﴿١٠﴾ )) سورة التحريم މާނަ: ” ނޫޙްގެފާނުގެ އަނބިކަނބަލުންނާއި، ލޫޠުގެފާނުގެ އަނބިކަނބަލުންގެ ވާހަކައިން، ކާފަރުވިމީހުންނަށް ﷲ ތަޢާލާ، މިސާލެއް ޖެއްސެވިއެވެ. އެ ދެބޭކަނބަލުން ތިއްބެވީ ތިމަންރަސްކަލާނގެ ޞާލިޙްއަޅުންގެ ތެރެއިން ދެ އަޅެއްގެ ބެއްލެވުމުގެ ދަށުގައެވެ. ފަހެ، އެ ދެބޭކަނބަލުން، އެ ދެބޭކަލުންނަށް ޚިޔާނާތް ތެރިވިއެވެ. ފަހެ، ﷲ ތާޢާލާގެ ހަޟްރަތުން އެއްވެސްކަމެއް އެ ދެބޭކަނބަލުންނަށްޓަކައި، އެ ދެބޭކަލުންނަކަށް ފުއްދައެއް ނުދެއްވުނެވެ. އަދި އެ ދެބޭކަނބަލުންނަށް އަންގަވާނެތެވެ. (ނަރަކައަށް) ވަންނަމީހުނާއެކު، ތިޔަ ދެމީހުންވެސް ނަރަކަޔަށް ވަންނާށެވެ! “\nނޫޙު ޢަލައިހިއްސަލާމާއި ލޫޠު ޢަލައިހިއްސަލާމާއި ދެބޭކަލުންނަކީ ﷲ ތަޢާލާގެ ޞާލިޙު ދެ ނަބިއްޔުން ކަމުގައި ވީ ހިނދުވެސް، އެ ދެބޭކަލުންގެ ކިބައިން އެދެ އަންހެނުންނަށް ކުރިފައިދާއެއް ނެތެވެ.\nއަދިވެސް އެ އިލާހު ވަޙީކުރައްވާފައި ވެއެވެ. ((وَضَرَ‌بَ اللَّـهُ مَثَلًا لِّلَّذِينَ آمَنُوا امْرَ‌أَتَ فِرْ‌عَوْنَ إِذْ قَالَتْ رَ‌بِّ ابْنِ لِي عِندَكَ بَيْتًا فِي الْجَنَّةِ وَنَجِّنِي مِن فِرْ‌عَوْنَ وَعَمَلِهِ وَنَجِّنِي مِنَ الْقَوْمِ الظَّالِمِينَ ﴿١١﴾ )) سورة التحريم މާނަ: ” އަދި ފިރުޢައުނުގެ އަނބިކަނބަލުންގެ ވާހަކައިން، އީމާންވި މީހުންނަށް ﷲ ތަޢާލާ މިސާލެއް ޖެއްސެވިއެވެ. (އެއީ) އެކަމަނާ ވިދާޅުވިހިނދުގައެވެ. އަޅުގެ ވެރިރަސްކަލާކޮ! ތިމަންއަޅާޔަށް އިބަރަސްކަލާނގެ ޙަޟްރަތުގައި، ސުވަރުގޭގައި ގެއެއް ބިނާކޮށްދެއްވާނދޭވެ! އަދި ފިރުޢައުނާއި، އޭނާގެ (ނުބައި) ޢަމަލުން މިއަޅާ ސަލާމަތްކޮށްދެއްވާނދޭވެ! އަދި އަނިޔާވެރި ޤައުމުގެމީހުންގެ ކިބައިންވެސް މިއަޅާ ސަލާމަތްކޮށްދެއްވާނދޭވެ! “\nފިރުޢައުނުގެ އަނބިކަނބަލުން އާސިޔާ ރަޞިޔަﷲ ޢަންހާ އަކީ ތަޤްވާވެރި ޞާލިޙް އަޅެއް ކަމުގައިވީ ހިނދުވެސް، އެކަނމަނާގެ ކިބަޔަަކުން އަނިޔާވެރި ފިރުޢައުނަށް ކުރި އެއްވެސް ފައިދާއެއް ނެތެވެ. އޭނާ ވެގެން ދިޔައީ ނަރަކައިގައި ދާއިމީ ގޮތެއްގައި އޮންނަން ޖެހޭ މީހުންގެ ތެރެއިންނެވެ.


Alhugandu Menves Mithibee Lebanon Aai Eku - Trump - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 43 މިނެޓް ކުރިން\nލުބުނާނުގެ ވެރިކަންކުރާ ބެއިރޫތުގައި މިރޭ ހިނގި ގޮވުމުގެ ހާދިސާއާއި ގުޅިގެން، އެޤައުމާއެކު އެމެރިކާ އޮތްކަމަށް، އެމެރިކާގެ ރައީސް ޑޮނަލްޑް ޓްރަމްޕް ބުނެފިއެވެ.\nލުބުނާނަށް ފޮނުވި ހަމްދަރުދީގެ މެސެޖެއްގައި ޓްރަމްޕް ބުނެފައިވަނީ، މިވަގުތު އެޤައުމަށް އެމެރިކާއިން ވެދެވެން އޮތް ކޮންމެ އެހީތެރިކަމެއްވެސް ވާން ތައްޔާރަށް އެމެރިކާ އޮތް ކަމަށެވެ. އަދި މި ނުރައްކާތެރި ހާދިސާގައި އަނިޔާވި މީހުންނަށް އަވަސް ޝިފާޢަކަށް އެދި، މަރުވި މީހުންގެ އާއިލާއަށް ތަޢުޒިޔާ ފޮނުވާ ކަމަށްވެސް ޓްރަމްޕް ވަނީ ބުނެފައެވެ.\nޓްރަމްޕް ބުނެފައިވަނީ ލުބުނާނާއި އެމެރިކާ އާއި ދެމެދުގައި އޮތީ ވަރަށް ގާތް ގުޅުމެއް ކަމަށެވެ. އެހެންކަމުން އެޤައުމަށް "އެހީތެރިވުމުގައި އެމެރިކާ ދެމިއޮންނާނެ" ކަމަށް ޓްރަމްޕް ބުނެފައި ވެއެވެ.\nބެއިރޫތުގައި ހިނގި ހާދިސާ އާއި ގުޅިގެން އެމެރިކާގެ އިތުރުން ގިނަ ޤައުމުތަކުން އަންނަނީ ލުބުނާނަށް އެހީތެރިކަން ފޯރުކޮށްދޭން ތައްޔާރުވަމުންނެވެ. މީގެތެރެއިން ބައެއް ޤައުމުތަކުން މިހާރު އެހީތައް ފޮނުވާފައިވާއިރު، ބައެއް ޤައުމުތަކުން ރެސްކިއު ޓީމުތައްވެސް މިހާރު ވަނީ ފޮނުވާފައެވެ.\nބެއިރޫތުގައި ހިނގި ނުރައްކާތެރި މި ހާދިސާ އާއި ގުޅިގެން އެ ސިޓީގެ ބޮޑު ސަރަޙައްދެއް ވަނީ ބިމާއި ހަމަވެފައެވެ. މި ހާދިސާގައި މިހާތަނަށް 70 އަށްވުރެ ގިނަ މީހުން މަރުވެ، 4000 އާއި ގާތްކުރާ އަދަދަކަށް މީހުން ޒަޚަމްވެފައިވާ ކަމަށް އިދާރާތަކުން ބުނެއެވެ. މީގެ އިތުރުން ގިނަ އަދަދެއްގެ ބަޔަކު ވަނީ ވީނުވީއެއް ނޭނގި ގެއްލިފައެވެ.


SunOnline: #VAAHAKA: hyacinth 11\nއައިޝާ ނަސީމް 28 Apr 2022, 10:48\n"ރަމަޟާން ގެ ނަމުން ނަން ދެވިފައިވާ ރީތި ހަދިޔާ ވަކިވެގެން މިދަނީ އަހަރެމެން ތަގުވާވެރިންނަށް ވެ އަދި ފާފަ ފުއްސެވުމަށްފަހުގައި ކަމުގައި ލައްވާށިއެވެ."\nނަވޫދު ފެންވަރަން ވަނުމުން ނަމްރާ އޭނަގެ ހަށިގަނޑު ދަމަމުން ކުޑަދޮރާއި ހަމަޔަށް ދިޔައެވެ. އަދި ކިރިޔާ ބޭރު ފެންނަވަރަށް ދޮރުފޮތިގަނޑު ކަހާލައިފިއެވެ. ބޯ ހިއްލައިލަމުން އޭނަގެ ނަޒަރު ކުޑަދޮރުން ބޭރަށް ހުއްޓުނެވެ. ހިތްގައިމު ފެހީގައި އިރުގެ އަލީގައި ވިދާ ދިގު ގަސްތައް މިހާރު ފެންނަނީ ކަޅު ހިޔަނިތައް ފަދައިންނެވެ. ނަމްރާގެ ލޯ އެއަށްވުރެ މައްޗަށް ދަތުރުކުރިއެވެ. ނޭވީ ނޫކުލައިގެ އުދަރެހާއި ފިޔަޖަހަމުންދާ ތަރިތަކެވެ. އުދަރެސް އިތުރަށް ޒީނަތްތެރިކޮށްލައިގެން އިން ވިދާ ހަނދުވެސް އޭނައަށް ފެނުނެވެ. ހަނދާއި ދިމާލަށް މާ ދުރުން އުދެހުމުން ދިޔަ އެންމެ ދޫންޏެއްގެ ހިޔަނިވެސްމެއެވެ. ގަސްތަކުގެ މަތިން ފެންނަނީ ތަފާތު ދުނިޔެއެކެވެ. އެދުނިޔޭގެ ބަޔަކަށްވުމަށް އޭނަގެ ހިތް އެދޭ ދުނިޔެއެވެ. ކާރެއްގެ ހެޑްލައިޓް އަލި އޭނަގެ ލޮލުގައި އަޅައިގަތުމާއެކު ހިތް އަވަސްވެއްޖެއެވެ. ކުއްޖަކު ކާރަށް އަތުނުވާން ދުވަމުން ދިޔައެވެ. ކާރުގެ ދުވެލި އަވަސްކޮށްލިގޮތަށް އެކުއްޖާގެ ގައިގާ ޖައްސާލައިފިއެވެ.\nއެކުއްޖާ މަގުމައްޗަށް ވެއްޓުނުގޮތަށް ހަރަކާތްތައް ކެނޑި ހިމޭންވިތަން ނަމްރާ ދެކުނެވެ. ތެޅެމުން ދިޔަ ހިތަކާއެކު ދޮރު ފޮތިގަނޑު ދަމާލައިފިއެވެ. ނަމްރާއެވެ. ހަމަޖެހޭށެވެ. އެއީ ލޮލަށް ފެނުނު ހަގީގަތެއް ނެތް މަންޒަރެކެވެ. ނަމްރާ އަމިއްލަ ނަފުސަށް ބުނެދޭން މަސައްކަތްކުރިއެވެ. އޭނަގެ "ހެލުސިނޭޝަންސް" ތައް ހަގީގަތާއި އެއްގޮތަށް މިފަހުން ފެންނަން ފެށީއެވެ. ކިތަންމެ ފަހަރު ކާރުގައި ޖެހި ވިއްސައިގެންގޮސް އޭނަގެ އަމިއްލަ ފައި ބުރިވާތަން އޭނައަށް ޚިޔާލަށް ގެނެވިއްޖެއެވެ. އެ ތަދު އޭނަ އައްސިކުރުވިއެވެ. އޭނައަށް ނުހިނގޭނެކަން އެނގުނު ދުވަހު ކުރެވުނުފަދަ އިހުސާސެއް އޭގެ ކުރިން ދުވަހަކުވެސް ހަޔާތުގައި ކުރިމަތިވެފައެއް ނެތެވެ. އޭނަ އެތައް ޒަމާނެއްވާންދެން އެކަމާއި ހިތާމަކުރިއެވެ. އަދި ދުވަހަކުވެސް އެހިތާމަ ހުއްޓޭނެކަމެއްވެސް އެނގެނީއެއް ނޫނެވެ. އެކަމަކު ނަމްރާއަށް ނޭގުނީ މިރޭ އޭނައަށް އެފެނުނީ ލޮލަށް ފެނުނު މަންޒަރެއް ނޫންކަމާއި ހަގީގަތެއްކަމެވެ. ކާރަކުން ގަސްތުގައި ޖައްސާ މަރާލަން ދޫކޮށްލާފައި ދިޔަ ކުއްޖެއް މަގުގައި އޮތްކަމެވެ. މަރުވަމުން ދިޔަ ލިސްޓަށް އިތުރުވި އަނެއް ޔަތީމު ކުއްޖާއެވެ.\nޖެހިގެން އައި ދުވަހު ހެނދުނު ޓީވީ އަދި ރޭޑިއޯ ސްޓޭޝަންތަކުން އެ ޚަބަރު ގެނެސްދިނެވެ. ގައުމުގައި ބިރުވެރިކަން އިތުރުވިއެވެ. އާއްމުންގެ މެދުގައި ކަންބޮޑުވުމާއި ނުތަނަވަސްކަން އުފެދުނެވެ. އެކަމަކު މާ ގިނަ ދުވަހަކަށް ނޫނެވެ. ބިރަކީ ވަގުތީ އެއްޗެކެވެ. ސަބަބަކީ މަރުވި ހުރިހާ ކުދިންނަކީވެސް ނަމެއްނެތް ނުދަންނަ ކުދިންނަށް ވީކަމެވެ. ޔަތީމުންނާއި މަގުމަތީގައި އުޅޭ ކުދިވެރިންނެވެ. އެއްވެސް މުހިއްމު ނަންތަކެއް ނޫނެވެ. އެކުދިން މަރުވުމުން ހިތާމަ ކުރާނެ މަޔެއް ބަފަޔެއް ނެތެވެ.\nހެނދުނު ނާސްތާ ގަޑީގައި އަލްވާގެ މަންމަ އަމީރާ އެ ވާހަކަފެށިއެވެ.\n"އަލްވާ. އަލްވާ އެކަނި ދަތުރުކުރުވަން ބޭނުމެއްނޫން. މެހެކްއަކީ އަލްވާއާއި އެއް އުމުރެއްގެ އަންހެންކުއްޖެއް. އަހަންނަށް ހީވަނީ އަލްވާގެ ބައްޕަ އަލްވާއާއިއެކު އެމްސްޓަޑަމްއަށް ދާން ޖެހޭހެން..." އަމީރާ ބުމަޔަށް ހަދާލައިގެން އިން ގޮތުން އޭނަގެ ކަންބޮޑުވުން ފައުޅުވެއެވެ.\n"މަންމަ މާ ގިނައިން ޓީވީ ބަލާތީއޭ. އަޅުގަނޑު ހަމަ އޯކޭވާނެ. ކަންބޮޑުނުވޭ..."އާވާ ބަޓަރު ޖަހާފައިވާ ހޫނު ޕޭންކޭކުން ބޮޑު ގަނޑެއް އަނގަޔަށް ލާފައި ހަފަން ފެށިއެވެ. އަމީރާ އިރުގަނޑެއްވާންދެން އަލްވާގެ މޫނަށް ނަޒަރު ހުއްޓާލައިގެން އިނީ ފަރުވާތެރިކަމާ އެކުގައެވެ.\n"ދަރިފުޅު ފަރުވާތެރިވާނަން ދޯ..." އަމީރާ އަލްވާގެ ރީތިކޮށް އޮމާންކޮށްފައިވާ އިސްތަށިގަނޑުން ވަކިވެ މޫނަށް އުދަގޫކުރަމުން ދިޔަ އެންމެ އިސްތަށްޓެއް ރީތިކޮށްލަދިނެވެ. އަލްވާ އޭނަގެ މަންމަގެ ގައިގާ ބައްދައިލިއެވެ. އަދި މޫނު ހަދައިލިއެވެ." ބައްޕައާއި މަންމަ މާ ބޮޑަށް އަޅުގަނޑާއިމެދު ފިކުރުބޮޑު އެބަވޭ. އަލީސާ އެފަހަރު ސްކޫލް ކޭމްޕްގައި ދިޔައީމަވެސް މިހާ ކަންބޮޑުވިހެނެއް ހިޔެއްނުވޭ...."\n"އެއީ ސްކޫލް ކޭމްޕެއް. އަދި ޔަގީންކަމާއެކު ސްކޫލުން ދަރިވަރުންނަށް އަޅާލާނެކަން އެނގޭ."އަމީރާ ދިފާއުވެލިއެވެ.\nއޭރު އަލީސާ ނިކަން ހަމަޖެހިލައިގެން ހޫނުފެނުގައި ޕާން މަޑުކޮށްގެން ކާން އިނދެފައި ނުލަފާ ހިނިތުންވުމެއް ދިނެވެ." މަންމަމެން ކަންބޮޑުވާން ޖެހޭވަރަށް ވުރެ އަޅުގަނޑު މާ ސްމާޓް. ނޫންތަ މަންމާ؟"\nއަލްވާ ކަޅިއަޅާލައިފިއެވެ. ސްމާޓް ވުމަކީ ހޫނުފެނަށް ޕާންޖަހައިގެން ކެއުން ކަމަށް ވަންޏާ އޭނަ ސްމާޓްވާކަށް ބޭނުމެއް ނޫނެވެ. އަލީސާ އާއި އަލީސާގެ ކާ އެއްޗެހިވެސް މީހަކު އަޖައިބު ކުރުވައެވެ.އެ ދެމީހުން ތިމާގެ ވާންވީވެސް ކިހިނެއްހެއްޔެވެ؟\n"އަލީސާގެ އުމުރުގައި އަޅުގަނޑު ސްކޫލް ކޭމްޕަށް ނުފޮނުވި ސަބަބަކީ އެއީ؟" އަލްވާ މޭގައި އަތް ހުރަސްކޮށްލައިފިއެވެ. އެ ތުހުމަތު ބޮލުން އެއްފަރާތްކޮށްލަމުން އަމީރާ ބުނީ އަލީސާއާއި ބަލާއިރު އަމީރާއަކީ އެއްތާކު ގިނައިރު ނީދެވޭ ކުއްޖެއްކަމުގައެވެ. މަންމަ ނުސީދާކޮށް އޭނައަކީ އުދަގޫ ކުއްޖެކޭ ބުނުމުން އަލްވާ ދެރަވިއެވެ. އޭނައަށް އިހުސާސްވަނީ މައިންބަފައިން އޭނައަށް މާ ބޮޑަށް ރައްކާތެރިކަން ދޭން އުޅޭކަމެވެ.\nއެވަގުތު މީހަކު ދޮރުގައި ޓަކިދިނުމުން ޕޭންކޭކުގެ ބާކީ އޮތް ބައި އަނގަޔަށް ޖަހާލުމަށްފަހު އަލްވާ ދޮރު ހުޅުވާލައިފިއެވެ. ދޮރުމަތީގައި ހުރި ނާކިއާއެވެ. މާތްކޮށް ހެދުން އަޅައިގެންނެވެ. އަދި ފަށުވި ކްރީމްކުލައިގެ ސްކާފަކުން އިސްތަށިގަނޑު ނިވާކޮށްފައެވެ. އެހާ ބަލިއިރުވެސް އޭނަގެ ރީތިކަން ފައުޅުވޭވޭހުއްޓެވެ.\n"އަލްވާ. އަހަރެން މިއައީ އަލްވާއާއި ވާހަކަދައްކާލަން. ސިޓީއަށް ބާޒާރުކޮށްލަން ދާންވެގެން އަލްވާއާއިއެކު ދާންކަމަށް. އޯކޭވާނެތަ؟"\n"ޔަގީން..ކޮންއިރަކު ދާންވީ..."އަލްވާގެ ލޯ ދިއްލުނެވެ.\n"އަލްވާ މަސައްކަތް ނިމުނީމަ އަހަރެން ބައްދަލުކޮށްލާނަން. ރޯޒްކްލިފް ބުކްސްޓޯރ ދޯ؟" އަލްވާ އާއެކޭ ބުނުމުގެ ގޮތުން ބޯ ޖަހައިލިއެވެ.\n"ރަމަޟާން މަސް އަންނާތީ އެއްޗެހިތަކެއް ގަނެލަން. އަހަރެން ބޭނުމިއްޔާ ހޮޓަލް ޒީނަތްތެރިކޮށްލަން އަލްވާގެ މަންމަ ހުއްދަ ދީފި." އަލްވާގެ ފަހަތުގައި ހުރި އަމީރާއަށް ނާކިއާ ހިނިތުންވުމެއް ދިނެވެ.\n"އެހެންވީމަ އަލްވާ އަހަންނަށް އެއްޗެހި ގަތުމުގައި އެހީތެރިވައްޗޭ.."\n"އަޅުގަނޑަށްވުރެ ތިކަމަށް އެކަށީގެންވާ އެއްވެސް މީހަކު ނުހުންނާނެ. އިންޓީރިއާ ޑިޒައިން އާއި ބެހޭގޮތުން އެކަތި ދޭތިވަރު އެނގޭ." އަލްވާ ފުޅާކޮށް ހީލައިގެން ހުރިއިރު އޭނަވެސް ރަމަޟާން މަހަށް ނިކަން އިންތިޒާރުކުރެއެވެ. މާކެންގެ މުސްލިމް ޖަމާއަތް ނިކަން މަދެވެ. ނާކިއާއަކީވެސް މުސްލިމަކަށްވުމުން މިފަހަރު އިފްތާރު ތަންކޮޅެއް ބޮޑުވާނެކަމުގައި އަލްވާ އުއްމީދުކުރިއެވެ.\nއަލްވާގެ ވަޒީފާގެ އެދުވަހުގެ ބޮޑުބައި ދިޔައީވެސް ރަގަޅަށެވެ. އެންމެ ވަގުތެއް ފިޔަވައެވެ. އޭނަ މާ ބާރަށް ނާނާ އަޅުވަންފެށުމުން ލައިބްރޭރިއަން ހީރާ އޭނައަށް އަޑުލީ އެވެ. މެހެކް ކިޔަވަން އިންއިރު އަލްވާ ފޮތްތަކުން ހިރަފުސް ފޮޅާ ފޮތްތައް ހުންނަންވީ ހަރުތަކުގައި ތަރުތީބުކުރިއެވެ. ލައިބްރަރީގެ ކުޑަދޮރަކުން ވަޑާންގެ ފެނުމުން އެ އުފާވެރިކަމުގެ ކުލަވަރު މޫނުން ފިލާ އިރުކޮޅެއްވާންދެން މޫނު އަނިދިރިކޮށްލެވުނެވެ. ފިރިހެންކުދިންނާއި ވާހަކަ ނުދައްކަން ބައްޕަ އެހާ ބާރު އަޅާ ސަބަބަކީ އެއީއެވެ. އެއިން މީހަކު ދުވަހަކު ރަގަޅެއްނުވާނެއެވެ. އޭނަގެ ހަނދާނަށް އައީ ކަޅު އިސްތަށިގަނޑުގެ ވެރިޔާ އޭނަ ދަންޖައްސަން މަސައްކަތްކުރި ގޮތެވެ. އެންމެ ރަގަޅެވެ. ވީވަރަށްވުރެ ކަންބޮޑުކޮށްގެން އޭނަ އެ ތަންކޮޅު ޚިޔާލަށް ގެނައި ނަމަވެސް އެ ޒުވާނާގެ ލޯ އަޅައިލުން އެކަނިވެސް މީހަކު ޕެނިކް މޯޑަކަށް ފޮނުވައިލާނެއެވެ. އޭނަ އެހާ ރުޅި އަންނަ އެއްޗަކަށް ބުނެވުނީ ކީކޭހެއްޔެވެ؟ އެކަމުގެ ސަބަބެއް އޮތީހެއްޔެވެ؟ ފިރިހެނުން ހަމަ ނުލަފާވާންވެގެން ސަބަބެއް ނެތަސް އެހެން އުޅެގަންނަނީހެއްޔެވެ؟ ދެން ހަދާނަށް އައީ އެ "މުއްސަދި" ޒުވާނާއާއި ކުރިމަތިލުމެއް ހިނގި ގޮތެވެ. އޭނަގެ ދީލަތިކަމާއިއެކުވެސް އެ ޒުވާނާ ލައިބްރަރީގެ ފޮތުން ގަނޑުތަކެއް ގެންދަން އުޅުނުކަމުގެ ތުހުމަތު ކުރުމުންވެސް އޭނަ ހުނުމަކުން ފުއްދައިލިގޮތެވެ. އަލްވާގެ ކުއްލި ޖަޖްމެންޓަށްވެސް އިނގިލިދިއްކޮށް މައްސަލައަކަށް ނެހެދިއެވެ. އަޖައިބެއްހާ މަޑުމައިތިރިވެފައި ހަމަޖެހޭ މީހެކެވެ. އަލްވާ ބޯ ހޫރުވައިލިއެވެ. އޭނަ ކިތަންމެ މަޑުމައިތިރި މީހަކަށްވިޔަސް އަލްވާއާއި ކޮންކަމެއް ހެއްޔެވެ؟ އޭނައާއި ދެން ދިމާވާނީއެއްވެސް ނޫނެވެ. އެހެން ހީކުރެވުނީ ކަޅު ވިދާ ކާރަކުން އެ ޒުވާނާ ފައިބަނިކޮށް ފެނުމާއި ހަމަޔަށެވެ. އަޅި ފަޓުލޫނަކާއި ދަށަށް ޖަހާފައިވާ ކަޅުކުލައިގެ ގަމީހުގައި އޭނަ ފެންނަލެއް ހާދަ ސްމާޓެވެ. އަތްމަތީގައި ފޮތްތަކެއް ބަހައްޓައިގެން އޭނަ ރޯޒްކްލިފް ފޮތް ފިހާރައިގެ ތެރެއަށް ވަންނަނީއެވެ. އަލްވާ އެސްފިޔަތައް ތަޅުވައިގަތެވެ. ރަތް މުށި އިސްތަށިގަނޑާއި އަޅި ދެލޮލެވެ. އާއެކެވެ. އެއީ ހަމަ އޭނައެވެ. މިހާ ގިނައިން މި ޒުވާނާ ފެންނަނީ ކީއްވެބާވައެވެ. ކުޑަދޮރުންވެސް އެ ޒުވާނާއަށް އަލްވާ ބަލަން ހުރިކަން ފާހަގަވީކަން ނޭގެއެވެ. ދެމީހުންގެ ނަޒަރު ބައްދަލުވުމާއެކު އެ ޒުވާނާގެ ތުންފަތަށް ނިކަން ލުއި ހިނިތުންވުމެއް ވެރިވިހެން ހީވިއެވެ. މޮޔަކަމާއެކު އޭނައަށް އަލްވާކުރި ތުހުމަތު ހަނދާކޮށްފައި ކަން ނޭގެއެވެ. އޭނަ މަލާމާތްކުރަނީހެއްޔެވެ؟\nއެ ޒުވާނާ އެތަނަށް ވަނުމާއެކު ހީރާ އަވަހަށް ތެދުވެ މަރުހަބާ ކިޔެވެ. އެއީ ކާކުހެއްޔެވެ؟ އާވާއަށް މެހެކްއާއި ދިމާލަށް ބަލައިލެވުނީ މެހެކްގެ ސަމާލުކަން އެ ޒުވާނާއަށް ހުއްޓުނުތޯ ބަލައިލަންވެގެންނެވެ. މިއީ ހަމަ މެހެކް ހިތްކިޔާފަދަ ޒުވާނެކެވެ. މެހެކްގެ ހުވަފެނުގައި އުޅޭފަދަ ޝެހެޒާދާއެކެވެ. އެކަމަކު މެހެކްގެ ކުރިމަތީގައި އޮތް ޓެކްސްޓް ފޮތުން އެކުއްޖާ ނަޒަރު ވަކިކޮށެއްނުލައެވެ. އޭނަ އިނީ ކިޔެވުމުގައިި އަވަދިނެތިއެވެ. އަލްވާ މެހެކްއަށް ގޮވާފައި މި ޒުވާނާ ދައްކައިލަން ޚިޔާލުކޮށްފައިވެސް އެކަން ހުއްޓައިލިއެވެ. ތަނަކުން ހަމަ ފިރިހެނަކު ފެންނައިރަށް ދެއްކުމަށްވުރެ ގްރޭޑް މުހިއްމެވެ.\nއަލްވާ ހަރުގައި ފޮތްތައް ޖެހުމުގެ މަސައްކަތުގައި އަވަދިނެތި އުޅެނިކޮށް އެ ޒުވާނާ އޭނައާއި ދިމާލަށް އައެވެ.\n"އެކްސްކިއުޒް މީ. މި ފޮތްތައްވެސް ހަރުގައި ޖަހައިލެވިދާނެތަ؟ އެއްފޮތަކީ ކެއްކުމާއި ބެހޭފޮތެއް ދެން ތިން ފޮތަކީ މެޑިކަލް އަދި........"\nސުފިޔާން ފޮތުގެ ބަޑޭރިގަނޑަށް ބަލަންފެށިއެވެ.\n"އަޅުގަނޑަށްވެސް ކިޔަން އެނގޭ." އަލްވާ އަތްދިއްކޮށްލީ ފޮތްތައް އަތުލުމަށެވެ. ސުފިޔާން އޭނަގެ އަތްމަތީގައި ފޮތްތައް ބެހެއްޓުމާއެކު އަރިއަޅާނުލީ ކިރިޔާއެވެ. އެފޮތްތައް އެހާ ބަރުވެދާނެކަމަށް އޭނަ އުއްމިދެއް ނުކުރެއެވެ.\n"ބައި ދަ ވޭތިއީ ކާކުތަ؟" އެންމެ ފަހުން ކެތްނުކުރެވިގެން އަލްވާ އަހައިލިއެވެ.\n"ނޫން މިބުނީ...ސުފިޔާން. ތިއީ ކާކުތަ؟" އަލްވާ ސުވާލުކުރިއެވެ." މިތާގައި މަސައްކަތްކުރަނީ؟"\n"މިތަނޭ ތި މާނަކުރީ ރޯޒްކްލިފްކަމަށް ވަންޏާ...އާނ..އަހަންނަކީވެސް ރޯޒްކްލިފް މުވައްޒަފެއް. ޕްރައިވެޓްކޮށް ޗާޕްކުރި ފޮތްތަކެއް ހަވާލުކޮށްލަން މިއައީ..އަލްވާ؟ ބުކްސްޓޯރ ރަގަޅަށް ކުރިއަށް ދަނީ؟ މީހުން މިތަނާ ގަޔާވޭތަ؟"\nއަލްވާގެ ބުމަ މައްޗަށް އެރިއެވެ.\n"އަޅުގަނޑުގެ ނަން އެނގުނީ ކިހިނެއް؟އަޅުގަނޑަށް އެއްވެސް އިރަކު ނަން ބުނެވުނު؟"\nސުފިޔާން އިޝާރާތްކޮށްލީ އޭނަގެ ހެދުމުގައިވި ނަން ޓެގްކޮޅަށެވެ. ގަންނާކުރެއްވި ލަދުން އެކަމާއި ބެހޭގޮތުން އިތުރަށް އެންމެ އެއްޗެކޭ ބުނާކަށްވެސް އޭނަ ބޭނުމެއްނުވިއެވެ.\n"މިތަނުގެ މާހައުލު ވަރަށް ހިތްގައިމު. މިތަނުގެ މާހައުލު ކަމުދާވަރުން ވަރަށް ގިނަ ދަރިވަރުން ފޮތްތައް މުތާލިއާ ކުރަންވެސް މިތަނަށް އާދޭ."\n"އަހަންނަށްވެސް ތިކަން ފާހަގަކުރެވިއްޖެ.." ސުފިޔާންގެ އަޅި ލޯ ދަތުރުކުރި ދިމާލެއް ދެނެގަންނަން އަލްވާއަށްވެސް ބަލައިލެވުނެވެ. އޭނަގެ ނަޒަރު ސީދާވެފައިވީ މެހެކްއަށެވެ. ސުފިޔާންގެ މޫނުން އަލްވާއަށް އެފެނުނީ ލޯބިވެތިކަން ހެއްޔެވެ؟ އެއްވެސް ފިރިހެނަކަށް މެހެކްގެ އެރީތިކަމުން ނަޒަރު ދުރުކޮށެއް ނުލެވޭނެއެވެ. ސުފިޔާންއަކީވެސް އޭގެ ތެރޭ ހިމެނޭ މީހެއް ހެއްޔެވެ؟\n"ވަރަށް އަވަހަށްވާރޭވެހެން އުޅޭހެން ހީވޭ.ވެލް ދެން. ގުޑް ލަކް ވިތް ޔޯ ވޯކް އަލްވާ.." ސުފިޔާން ދާން އެނބުރިލިއެވެ. އަލްވާ އެ ސާފު ބިއްލޫރި ދޮރުން ބޭރަށް ނަޒަރު ހުއްޓައިލިއެވެ. އޭނައަށް ފެނުނީ ސާފު ނޫކުލައިގެ އުޑެވެ. ސުފިޔަން އެ ބުނީ ކޮން "ވާރޭ"އެއްގެ ވާހަކަހެއްޔެވެ؟ މިއީ ހޫނު މޫސުމްގެ ހޫނު މެންދުރެކެވެ.\nމަސައްކަތް ނިންމާލާފައި ނާކިއާގެ އިންތިޒާރުގައި ތިއްބާ ބުނި ގަޑިއަށް ނާކިއާ އެތަނަށް އައެވެ. އޭނަ ހުރީ މުޅިން ކަޅު އެއްޗެހީގައި ނިވާވެގެންނެވެ.\n"ހޭއި. އެހާ ވިއާޑްކޮށް އޭނަ ހެދުން އަޅައިގެން ހުރީ ކީއްވެތަ؟ މީހުން ޖަޖް ކުރާނެ"މެހެކް ސިއްރުން އަލްވާ ގާތު ކިޔާލައިފިއެވެ.\n"އެހެން މީހުން ވިސްނާނެ ގޮތަކާއިމެދު ނާކިއާ ކަންބޮޑުވާހެން ހިޔެއްނުވޭ. އެމީހުންނަށްޓަކާ ނޫން އޭނަ ހެދުން އަޅަނީ." އަލްވާ ވިސްނައިލިއެވެ." އެގޮތަށް މާތްކޮށް ހެދުން އެޅުމަކީ ދީންގައި އޮތްގޮތް. ހުރިހާ ފިރިހެނުންނާއި އަންހެނުންވެސް...."\nތިންކުދިން އެކީ ބާޒާރުކުރަން ގޮސް ވަނީ ނާކިއާ ބޭނުންވި ފިހާރައަށެވެ. އަލްވާ ބޭނުންވާ ކުލައިގެ ދަވާދުތަކާއި ފާރުގައި ތަތްކުރާ ކަރުދާސް އޮޅުންފިލުވިއެވެ. އެއީ އޭނަގެ ބައްޕަގެ ހޮޓަލަށްޓަކާ ނާކިއާ ގަންނަ އެއްޗެހިކަން އޭރު އަލްވާއަކަށް ނޭގުނެވެ. އަލްވާ އަދި ކާނާ އަޅާ ކަންވާރުތަކާއި މޭޒުމަތީގައި އަޅާ މެޓް އަދި ތަބައްވެސް ގަތެވެ. މީރުވަސް ދުވާ އުއްބައްތިތަކާއި އާދައިގެ ބައްތިތައްވެސް މެއެވެ. ގެ ރީތިކުރާ ސާމާނުތައް ގަނެގެން ނާކިއާ ކުރަން އުޅޭކަމެއް އަލްވާ އަދި މެހެކްއަށްވެސް ރޭކާނުލިއެވެ. ފެންނަ ފެނުމުގައި ނާކިއާ އަތުގައި ފައިސާގެ ބައިވަރެއް އެބަހުއްޓެވެ. އެކުދިން ބާޒާރުކޮށް ނިމިގެން ގޮސް ބަހުގެ އިންތިޒާރުގައި މަޑުކޮށްލައިގެން ތިބިއިރު އިރުއޮއްސުމުގެ ނިޝާންތައް އުދަރެހުން ފެންނަން ފަށައިފިއެވެ.\n"އަހަންނަށް އެބަ ފެނޭ ވިދާ އެންމެ ތަރިއެއް."އަލްވާ އުދަރެހަށް ނަޒަރު ހުއްޓައިލިއެވެ.\n"އެވާނީ ވީނަސްއަށް.."ނާކިއާވެސް ފަރުވާތެރިކަމާއެކު އުދަރެސް މުތާލައާކުރިއެވެ. އެގަޑީގައި އުދަރެހުގައި ވިދާ ހަމައެކަނި އެއްޗަކީ އެއީއެވެ.\n"ވީނަސް؟" އަލްވާ ބުމަ އަރުވައިލިއެވެ.\n"ގުރުއާންގެ މިރެކްލްއެއް އެނގޭތަ؟ ވީނަސްއާއި ބެހޭގޮތުން؟" ނާކިއާގެ ޖުމްލައާއެކު އަލްވާއާއި މެހެކް ކައިރިއަށް ޖެހިލީ އަޑުއަހާ ހިތުން ޝައުގުވެރިވެފައެވެ.\n"ކުރީގެ ފޮތްތަކުގައިވާ ގޮތުން އިބްރާހީމް އަލައިހިއްސަލާމްގެ އުފަން ރަށުގައި އޭރު މީހުން އަޅުކަންކުރީ އިރާއި ހަނދު އަދި ތަރިތަކަށް. އަދި އެމީހުން ފަހުން ބުނީ ވީނަސްއަކީ ތަރިއެކޭ. އެކަމަކު ސައިންސްވެރިން ދެނެގަތްގޮތުގައި ވީނަސްއަކީ ތަރިއެއްނޫން. އެބުނާ ވީނަސްއަކީ ޕްލެނެޓެއް. މީހުން ވީނަސްއަކީ ތަރިއެއްކަމަށް ހީކުރިއިރު ގުރުއާނުގައި އޮތީ ރަގަޅަށް. ގުރުއާންގެ އަލްއަންއާމް ސޫރަތުގެ ހަތްދިހަ ހަ ވަނަ އާޔަތުގައި މާތް ﷲ ވަހީކުރައްވާފައިވަނީ"فَلَمَّا جَنَّ عَلَيْهِ ٱلَّيْلُ رَءَا كَوْكَبًۭا ۖ قَالَ هَـٰذَا رَبِّى ۖ فَلَمَّآ أَفَلَ قَالَ لَآ أُحِبُّ ٱلْـَٔافِلِينَ" މާނައަކީ ދެން ފަހެ ރޭގަނޑުގެ އަނދިރިކަން އެކަލޭގެފާނުގެ މައްޗަށް ފެތުރިގަތްހިނދު އެކަލޭގެފާނަށް ކައުކަބެއް ފެނިވަޑައިގެން އެކަލޭގެފާނުގެ ގައުމަށް ވިދާޅުވިއެވެ. (ތިޔަބައިމީހުން ހީކުރާގޮތުން )މިއީ އަހަރެންގެ ވެރި ރަސްކަލާނގެއެވެ. ދެން އެތަރި އޮސްފުހުނުހިނދު އެކަލޭގެފާނު ވިދާޅުވިއެވެ. އޮސްފުހިދާ އެއްޗިއްސަށް އަހަރެން ލޯބި ނުކުރަމެވެ."\nމުހައްމަދު ރަސޫލު ސައްލަﷲ އަލައިހި ވަސައްލަމްއަށް އެއްހާސް ހަތަރުސަތޭކަ އަހަރުކުރިން ވީނަސްއަކީ ޕްލެނެޓެއްކަން އެނގިވަޑައިގަތީ ކިހިނެއް؟ ސުބުހާނަﷲ."\n"އަޖައިބުކުރުވާ ކަމަކީ އާ ސައިންޓިފިކް ހޯދުންތައް ގުރުއާނުގެ އަލީގައި ސާބިތުވަމުންދާތީ. ގުރުއާނުގައި ސައިންސާއި އަރައިރުންވާ އެންމެ ތަންކޮޅެއްވެސް ނެތް. ގުރުއާނުގެ މާނަ އަދި އެހެން ގޮތަކަށް ނަގާއިރު އަދި ފަހުން ސައިންސްވެރިން އާ އެއްޗެއް ހޯދާ އަހަރެމެން އެ އާޔަތަށް އެނބުރިދާއިރު އެ އާޔަތް އެހެން އައްޔެއްގައި ފެނިދޭ. އަދި އޭގައި އަބަދުވެސް ވަނީ ހަގީގަތް...." ނާކިއާ އޮޅުން ފިލުވާ ދިނެވެ.\n"އަދި އެއް ވާހަކަ ޕްލީޒް.." އަލްވާ އެސްފިޔަ އަވަސްއަވަހަށް ޖަހާލައިފިއެވެ." ތިކަހަލަ ޝައުގުވެރިކުރުވަނިވި އެހެން ކަމެއް ކިޔާދީފާނަންތަ؟" މެހެކްވެސް އަލްވާއާއި އެއްބަސްވުމުގެ ގޮތުން ބޯ ޖަހައިލިއެވެ. ނާކިއާގެ ވާހަކަދެއްކުމުގައި ހުރި ހިތް ދަމައިގަންނަގޮތަކުން ގުރުއާނުގައި ހުރި މުއުޖިޒާތްތަށް އިތުރަަށް ދެނެގަންނަން އެކުދިންވެސް ބޭނުންވިއެވެ. ނާކިއާ ހިނިތުންވެލިއެވެ.\n" ރަމަޟާންމަހުގައި އެގޮތަށް ދިމާވެލަންވާނެ ދޯ. އަހަންނަށް އެނގޭހާ އެއްޗެއް ހިއްސާކުރަން ބޭނުން. ގުރުއާނާއި ބެހޭގޮތުން ވަރަށް ޝައުގުވެރިވާ ބައިވަރު ކަންތައް ހުރޭ. ކޮންމެ އާޔަތަކަށް ބަލާ ފިކުރު ހިންގާލިޔަސް ގުރުއާނުގެ މަތިވެރިކަމުން ހިތަށް އަސަރުކުރުވާނެ.."\nނާކިއާ އެންމެ ހައިރާންވީ އަލްވާއާއި މެހެކް މުސްލިމުންނަށްވެފައި އަށާރައަހަރުވާން އުޅޭއިރުވެސް އެކުދިންނަށް އަރަބިބަސް ކިޔާލަން ނޭގޭކަން އެނގުމުންނެވެ. އެކުދިންގެ މައިންބަފައިންނަކީ ޑަޗްއިންނަށްވުމުން އެކުދިން ގުރުއާން ކިޔަނީވެސް ތަރުޖަމާއިންނެވެ. ލެޓިން ޓެކްސްޓްގަނޑު ކިޔާލަނީއެވެ. ރަމަޟާންމަހުގައި އެކުދިންނަށް އަރަބި ކިޔަވާދޭން ނާކިއާ ގަސްތުކުރިއެވެ. އެތައް ޒަމާނެއްފަހުން ހިތުގައި ކަމަކަށް ފޯރިޖެހި ބޭނުންވާ ކަމެއް ކުރެވުމުގެ އުފާވެރިކަން ހިނގައިގަތެވެ. މި ކުޑަ މާކެންގައި ލިބުނު އެކުވެރިކަން އޭނަގެ ހަޔާތުގެ ފަހު ދުވަސްތައް އުފާވެރި ހަދާންތަކުން ފުރާލަދޭނެކަމުގައި އިހުސާސްކުރެވުނެވެ. އެކުދިން ބަހުގެ އިންތިޒާރުގައި ތިއްބާ ކުއްލިއަކަށް ވާރޭ ވެހިގަތީ އިންޒާރަކާ ނުލައެވެ. ހުރިހާ ކުދިން ދުއްވައިގަތީ ފިހާރައެއްގެ އަސްކަނީގެ ހިމާޔަތަށެވެ. ބަހަށް އިންތިޒާރުކުރަމުން ދިޔަ ބައެއް އެހެން މީހުންވެސް އެފަދައިން ކަންތައްކުރިއެވެ.\nމަގުގެ އަނެއް ފަޅިން އަލްވާގެ ލޮލުގައި ދަންނަ މޫނެއް އަޅައިގަތެވެ. އޭނަގެ ނަމަކީ ކޮބާހެއްޔެވެ؟ އޯހް ހަދާންވެއްޖެއެވެ. ނަވޫދުއެވެ. އެއީ ހަމަ އޭނައެވެ. އޭނަ ފުރޮޅުލީ ގޮނޑިއަކަށް އަންހެންކުއްޖަކު ލައިގެން ދުއްވަމުން ގޮސް ފިހާރައެއްގެ އަސްކަނީގައި މަޑުކޮށްލިއެވެ. އަދި އުދަރެހަށް ބަލައިލިއެވެ. އެއީ އަވިދޭ ދުވަހެކެވެ. ކުއްލިއަކަށް ވާރޭވެހިގަތީ ކީއްވެހެއްޔެވެ؟ އޭނަ އިސްތަށިގަނޑުން ވާރޭގެ ތިކިތައް އަތުން ފޮޅައިލަމުން އަތުކުރީގައިވާ ގަޑިއަށް ބަލައިލިއެވެ. އެއީ އާއްމުކޮށް އޭނަ އަޅާ ގަޑިއެއްވެސް ނޫނެވެ. އެތައް ދުވަހަކަށްފަހު ނަމްރާއަށް ޑޮކްޓަރެއްގެ އެޕޮއިންޓްމެންޓެއް ހަމަޖެހުމުން ލަސްވަނީއެވެ.\n"ފާޑެއްގެ ވިއާޑޯއެއް އެބަ ބަލާ. ގެއަށް ދާން ހިނގާ." ނަމްރާ ދަތްތައް ވިކައިގަތެވެ. މޫނުގެ ބޮޑުބައި ފޮރުވޭފަދަ ކަޅު އަވިއައިނެއް އަޅައިގެން އިންއިރުވެސް އޭނައަށް ނިކަމެތިކަން އިހުސާސްކުރެވި މުޅިން ފޮރުވެން ބޭނުންވިއެވެ. ނަވޫދުއަށްވެސް އެ އަލްވާ ކިޔާ ކުއްޖާ އެމީހުންނަށް ބަލާކަން އެވަގުތު ފާހަގަވިއެވެ. އެކުއްޖާ ބަލަން އެހެރީ ފާޑަކަށެވެ. ނަމްރާއަށް ބަލާލާފައި ދެން ނަޒަރު ހިންގައިލީ ނަވޫދަށެވެ. ނުކުޅެދޭ ކުއްޖަކު ކިޑްނެޕްކޮށްގެން ގެންދަނީކަމުގައި އެ މޮޔަ ކުއްޖާ ޔަގީންކުރީކަން ވަގުތުން ނަވޫދުއަށް އެނގުނެވެ. އެކުއްޖާގެ މޫނު ކިޔާލަން އެހާ ފަސޭހައެވެ. ނަވޫދުއަށް ބަލައިލެވުނީ ނަމްރާއަށެވެ. ބިރުން ކުޑަވެލައިގެން ފުރޮޅުލީ ގޮނޑީގެ އަތްގަނޑުގައި ކުރިއަށްވުރެ ބާރަށް ހިފަހައްޓާލައިގެން އިނެވެ. ނަމްރާގެ ހަރަކާތްހުރިގޮތުން ދެކޭ މީހުންނަށް އަދި ކިޑްނެޕްކޮށްގެން ގެންދަނީކަމުގައި ބޮޑަށް ހީވެސް ކުރެވޭނެ ނޫންހެއްޔެވެ؟\n"އަވަހަށް އަރާ..." ސަދަފް ނަވޫދުގެ މޫނަށް ނަޒަރު ހުއްޓައިލިއެވެ.


MDP aai PPM akee dhe fikureh, ekuvejje nama varah goas vaane: Saeed - One Online\n26 ޑިސެމްބަރު 2020، މާލެ، ޕީޕީއެމް ޕީއެންސީ ކޯލިޝަނުން ކާނިވަލުގައި ކުރިޔަށްގެންދިޔަ "ވިސްނާ" ޖަލްސާގައި މާވަށު ދާއިރާގެ މެންބަރު އަދި ޕީއެންސީގެ ނައިބު ރައީސް މުހައްމަދު ސައީދު -- ވަން ފޮޓޯ: މުހައްމަދު އައުޒަމް\nއެމްޑީޕީ އާއީ ޕީޕީއެމަކީ ދެ ފިކުރެއް، އެކުވެއްޖެނަމަ ވަރަށް ގޯސްވާނެ: ސައީދު\nއެމްޑީޕީ އާއީ ޕީޕީއެމަކީ ދެ ފިކުރެއް ކަމަށާއި އެ ދެ ޕާޓީ އެކުވެއްޖެނަމަ މައްސަލަ ވަރަށް ބޮޑުވާނެ ކަމަށް ރައްޔިތުންގެ މަޖިލީހުގެ މާވަށު ދާއިރާގެ މެންބަރު އަދި އިދިކޮޅު ޕީއެންސީގެ ނާއިބު ރައީސް މުހައްމަދު ސައީދު ވިދާޅުވެއްޖެއެވެ.\nސައީދު މިހެން ވިދާޅުވީ، ކުރީގެ ރައީސް އަބްދުﷲ ޔާމީނާއެކު މަސައްކަތްކުރަން ބޭނުންވާކަން އެމްޑީޕީގެ ރައީސް މުހައްމަދު ނަޝީދު ވިދާޅުވެފައިވާތީއެވެ. އަދި އެމްޑީޕީގެ ޗެއާޕާސަން ހަސަން ލަތީފު ވެސް ވަނީ އެފަދަ ގޮތަކަށް ވާހަކަދައްކަވައިފައެވެ.\nސަންގު ޓީވީގެ "ހަބަރަށްފަހު" ޕްރޮގްރާމުގައި ރޭ ސައީދު ވިދާޅުވީ ރައީސް ނަޝީދާއެކު ޕީޕީއެމާއި ޕީއެންސީ ކޯލިޝަނުން ނުވަތަ ރައީސް ޔާމީން ހައްދަވާނެ ޑީލެއް ނޯންނާނެ ކަމަށެވެ. ޕީޕީއެމާއި އެމްޑީޕީއަކީ ދެ ފިކުރެއް ކަމަށާއި މި ދެ ފިކުރު އެއްވެއްޖެ ނަމަ ގޯސްވާނެ ކަމަށްވެސް ވިދާޅުވިއެވެ.\n"ތަފާތު ދެ ޕާޓީއެއްގެ ވާހަކަ މި ދައްކަނީ. އެމްޑީޕީ އާއީ ޕީޕީއެމަކީ ދެ ފިކުރެއް. މީތި މަސްހުންޏެއް ނުވާނެ. ވެއްޖިއްޔާ ވަރަށް ބޮޑު މައްސަލައެއް އެއީ. އެހެންވީމަ އެމްޑީޕީގެ ވެރިންނާ އެކުގައި ރައީސް ޔާމީން ހައްދަވާނެ ޑީލެއް ނޯންނާނެ،" ސައީދު ވިދާޅުވިއެވެ.\nސައީދު ވިދާޅުވީ ރައީސް ޔާމީނަކީ އޮޅުވާލައިގެން ސިއްރުން ކަންކަން ކުރައްވާނެ ވެރިއެއް ނޫން ކަމަށާއި އެމަނިކުފާނަކީ ވިދާޅުވާން ބޭނުންވާ އެއްޗެއް ވަރަށް ސާފުކޮށް ވިދާޅުވާ ބޭފުޅެއް ކަމަށެވެ. ގައުމުގެ ހައްގުގައި ކުރައްވަން ޖެހިވަޑައިގަންނަވާ ކަންކަން ކުރައްވާ ބޭފުޅެއް ކަމަށްވެސް ސައީދު ވިދާޅުވިއެވެ.\n"މިއީ އޮޅުވާލައިގެން ކަމެއް ކުރާނެ ޕާޓީއެއް ނޫން، ވަރަށް ސާފުކޮށް އެވާހަކަ ދަންނަވަން ބޭނުން. އަޅުގަނޑުމެންނަކީ ރައީސް ނަޝީދާއެކު ޑީލެއް ހެދުމުގެ މަސައްކަތެއްވެސް އަދި ޑީލެއް ހަދާފައިވެސް އަދި ޑީލެއް ހަދާކަށްވެސް ވިސްނާ ބައެއް ނޫން،" ސައީދު ވިދާޅުވިއެވެ.\nސައީދު ވިދާޅުވީ ޕީޕީއެމަށް ވަރަށް ގިނަ ބަޔަކު ވަންނަމުންދާ ކަމަށާއި މިހާރު ކުރަމުން ގެންދާ މަސައްކަތްތަކަކީ އެކަންކަމަށް ހުރަސް އެޅުމުގެ ގޮތުން ކުރާ ކަންކަން ކަމަށެވެ. އެގޮތުން ޑީލެއްގެ ވާހަކަ އެ ދައްކަނީ ޕީޕީއެމްގެ މަސައްކަތްތަކަށް ހުރަސް އެޅުމުގެ ގޮތުން ކަމަށާއި ތަފާތު ދެ ފިކުރެއް އެކުގައި މަސައްކަތް ނުކުރެވޭނެ ކަމަށް ވިދާޅުވިއެވެ.\nރައީސް ޔާމީން މިނިވަން ކުރަން ޑީލެއް ހަދަން ނުޖެހޭނެ ކަމަށާއި ރައީސް ޔާމީނަށް ކިތަންމެ އަނިޔާއެއް ދިނަސް އެމަނިކުފާނަކީ ރާއްޖޭގެ މިނިވަންކަމުގެ ހައްގުގައި ކެތް ކުރައްވާނެ ބޭފުޅެއް ކަމަށެވެ. އެކަން އެމަނިކުފާނު ސާބިތުކޮށްދެމުން އަންނަ ކަމަށްވެސް ސައީދު ވިދާޅުވިއެވެ.\nސައީދު މިގޮތަށް ވިދާޅުވެފައިވާއިރު، ރާއްޖޭގައި ބޮޑުކޮށް އޮތީ އެމްޑީޕީ އާއި ޕީޕީއެމްގެ ފިކުރު ކަމަށާއި އެމްޑީޕީ އާއި ޕީޕީއެމުން ކޯލިޝަނެއް ހެދުމަކީ މަލްޓިޕާޓީ ނިޒާމަށް އޮތް އެންމެ ރަނގަޅު ގޮތް ކަމަށް ގަބޫލުފުޅު ނުކުރައްވާ ކަމަށް ރައީސް އިބްރާހިމް މުހައްމަދު ސޯލިހް ވެސް ވަނީ ވިދާޅުވެފައެވެ.\nރައީސް ވިދާޅުވީ މި ދެ ޕާޓީ މަސައްކަތްކުރަން ވާނީ ދެ ފަރާތުގައި ތިބެގެން ކަމަށާއި އެއީ ސިޔާސީ ނިޒާމަށާއި ރާއްޖޭގެ ކުރިއެރުމަށް ވެސް އަދި ރާއްޖޭގެ މަސްލަހަތަށް ވެސް އޮތް އެންމެ ރަނގަޅު ގޮތް ކަމަށެވެ. އެއް ބަޔަކު އަނެއް ބަޔަކު ކުރާ ކަންތަކަށް ސުވާލު ކުރެވި ފާޑުކިޔެން ޖެހޭނެ ކަމަށާއި އެއާ ހިލާފަށް މި ދެ ޕާޓީ އެކުވެއްޖެއްޔާ ރާއްޖޭގައި މިއޮތް މަލްޓި ޕާޓީ ނިޒާމު ނިމުމަކަށް އައުމުގެ ބިރުވެރިކަން އެބައޮތް ކަމަށްވެސް ރައީސް ވަނީ ވިދާޅުވެފައެވެ.\nގުޅޭ ޓެގު ޕީޕީއެމް އެމްޑީޕީ ރައީސް އިބްރާހިމް މުހައްމަދު ސޯލިހު ޕީޕަލްސް ނެޝަނަލް ކޮންގްރެސް "ޕްރޮގްރެސިވް ކޯލިޝަން" ކުރީގެ ރައީސް އަބްދުﷲ ޔާމީން މެމްބަރު މުހައްމަދު ސައީދު މުހައްމަދު ނަޝީދު، އެމްޑީޕީގެ ރައީސް


Trump impeachment in salaamaivehje\nޓްރަމްޕް އިމްޕީޗްމަންޓުން ސަލާމަތްވެއްޖެ\nއެމެރިކާގެ ރައީސް ޑޮނަލްޑް ޓްރަމްޕް -- ފޮޓޯ: ރޮއިޓާސް\nވޮޝިންގްޓަން (ފެބްރުއަރީ 6) - އެމެރިކާގެ ރައީސް ޑޮނަލްޑް ޓްރަމްޕް މަގާމުން ދުރުކުރުމަށް އިދިކޮޅު ޑިމޮކްރެޓުން ކުރި މަސައްކަތް ނާކާމިޔާބުވެއްޖެ އެވެ.\nޓްރަމްޕް އިމްޕީޗު ކުރަން އެ ގައުމުގެ ހައުސް އޮފް ރެޕްރެޒެންޓެޓިވްސް ނޫނީ ގާނޫނު ހަދާ މަޖިލީހުގެ ތިރި ގެއިން މިދިޔަ ޑިސެމްބަރު މަހު ވަނީ ފާސްކޮށްފަ އެވެ.\nނަމަވެސް، ވެރިކަން ކުރާ ރިޕަބްލިކަން ޕާޓީގެ މެޖޯރިޓީ އޮންނަ ސެނެޓުން ވަނީ ޓްރަމްޕް އާ ދެކޮޅަށް ކުރި އެއްވެސް ދައުވާއެއް ސާބިތުނުވާކަމަށް ނިންމައި، އެމަނިކުފާނު މަގާމުން ދުރުކުރަންޖެހޭ ސަބަބެއްނެތް ކަމަށް ވޯޓުދީފަ އެވެ.\nއެގޮތުން، މަގާމުގެ ނުފޫޒު ނަހަމަ ގޮތުގައި ބޭނުން ކުރުމުގެ ދައުވާ ސާބިތުނުވާކަމަށް 52-48 ވޯޓުން ފާސްވިއިރު، ކޮންގްރެސްގެ މަސައްކަތަށް ހުރަސް އެޅުމުގެ ދައުވާއާ ދެކޮޅަށް 53 މެންބަރުން ވޯޓު ދެއްވި އެވެ.\nއެހެނަސް، ޓްރަމްޕް ވެގެންދާނީ ހައުސްއިން އިމްޕީޗުކޮށްފައިވާ ރައީސަކު ދެވަނަ ދައުރަކަށް ކުރިމަތިލައްވާ ފުރަތަމަ ރައީސަށެވެ. އަންނަ ނޮވެމްބަރު މަހު އޮންނަ އެމެރިކާގެ ރިޔާސީ އިންތިހާބުގައި ވާދަކުރައްވާނެކަމަށް ޓްރަމްޕް ވަނީ އިއުލާނުކުރައްވައިފަ އެވެ.\nއިމްޕީޗުމަންޓުން ސަލާމަތްވުމާއެކު، ޓްރަމްޕްގެ ކެމްޕެއިނު ޓީމުން ވަނީ އެކަމަށް މަރުހަބާ ކިޔައިފަ އެވެ. އަދި އިދިކޮޅުން ޓްރަމްޕް އިމްޕީޗުކުރަން މަސައްކަތް ކުރަމުންދަނީ، އިންތިހާބުގައި އެމަނިކުފާނު ބަލިނުކުރެވޭނެކަން އެނގޭތީކަމަށްވެސް ބުނެފައިވެ އެވެ.


Ithubaaru nei liyun aanmukurahvaa Azim ge faaduvidhaalhuvun Fayyaz ah\nއިތުބާރު ނެތް ލިޔުން އާންމުކުރައްވާ އާޒިމްގެ ފާޑުވިދާޅުވުން ފައްޔާޒަށް\nއިކޮނޮމިކް މިނިސްޓަރު ފައްޔާޒް އިސްމާއީލްގެ އިތުބާރު ނެތްކަމުގެ މައްސަލާގައި ސޮއިކުރެއްވި މެންބަރުން މިއަދު ކޮޅު ބަދަލުކުރައްވާފައިވާ ކަމަށް ވިދާޅުވެ އެމްޑީޕީގެ ޕީޖީ ގުރޫޕްގެ ކުރީގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމްގެ ފާޑުވިދާޅުވެއްޖެ އެވެ.\nއިކޮނޮމިކް މިނިސްޓަރު ފައްޔާޒް އިސްމާއީލް (ފައްޔަ) ގެ އިތުބާރު ނެތްކަމުގެ މައްސަލައެއްގެ ގަރާރު އެކުލަވައިލާ ސޮއި ހަމަ ކޮށްގެން ރައްޔިތުންގެ މަޖިލީހަށް ވެއްދުމަށް މަޖިލީހުގެ ރައީސް މުހައްމަދު ނަޝީދަށް ވަފާތެރި މެންބަރުން މަސައްކަތް ކުރެއްވީ މިދިޔަ އަހަރުގެ އޮގަސްޓް މަހުތެރޭގައެވެ. ނަމަވެސް އެ މަސައްކަތް ހުއްޓުވީ ސީދާ ރައީސް ސޯލިހް ނިކުންނަވައެވެ.\nއޭގެ ފަހުން ގައުމީ މަޖިލީސް މެދުވެރިކޮށްވެސް ފައްޔާޒަށް ފިޔަވަޅެއް އެޅޭގޮތް ވޭތޯ ވަރަށް ބޮޑަށް މަސައްކަތް ކުރެއްވިއެވެ. އެ މަސައްކަތް ނާކާމިޔާބު ކޮށްލައްވާ ގައުމީ މަޖިލީހުގެ ވަރަށް ތަނަވަސް އަޣުލަބިއްޔަތެއްގެ ތާއީދު ފައްޔާޒު ވަނީ ކަށަވަރު ކުރައްވާފައެވެ.\nއާޒިމް މިއަދު ވަނީ ފައްޔާޒްގެ މައްޗަށް ހުށައަޅަން ތައްޔާރުކުރި އިތުބާރު ނެތް ކަމުގެ ލިޔުން އާންމު ކުރައްވާފައެވެ. އެ ލިޔުމުގައި ފައްޔާޒްގެ މައްޗަށް އެތައް ތުހުމަތެއް ކުރައްވާފައިވެއެވެ. އެގޮތުން އިގްތިސާދީ ސިޔާސަތާއި އިގްތިސާދީ ލަނޑުދަނޑިތައް ކަނޑައަޅައި ގައުމީ ތަރައްގީގެ ލަނޑުދަނޑިތަކާއި އަމާޒުތަކާ އެއްގޮތަށް އިގްތިސާދު ބައްޓަން ކުރުމަކީ އިކޮނޮމިކް މިނިސްޓަރުގެ އެންމެ އިސް ވާޖިބު ނަމަވެސް ފައްޔާޒް އެކަމަށް ނާގާބިލްވެފައިވާ ކަމަށް ވަނީ ބުނެފައެވެ. އަދި އިކޮނޮމިކް މިނިސްޓްރީގެ މަސްއޫލިއްޔަތުތަކުގެ ތެރޭގައި ނުހިމެނޭ ކަންކަމަށް ފައްޔާޒު ނުފޫޒު ފޯރުވާ އެކަމުގެ ސަބަބުން އެއްވެސް ހައުސިން މަޝްރޫއެއް ސޮއިކުރެވިފައިނުވާ ކަމަށްވެސް ބުނެފައިވެއެވެ.\nއަދި މަގާމުގެ މަސްއޫލިއްޔަތުގެ ގޮތުން އިކޮނޮމިކް މިނިސްޓަރު ކުރައްވާނެ ކަމަށް ވިދާޅުވާ ކަންކަން ކުރައްވާނެ އިންތިޒާމް އެކަށައަޅާފައިނުވާ ކަމަށާ އެ މަސްއޫލިއްޔަތު އަދާކުރައްވާފައިނުވާ ކަމަށް ބުނެފައިވެއެވެ. ސަރުކާރުގެ ވަޒީފާތައް ދިނުމުގައި ފައްޔާޒްގެ އަމިއްލަ މަސްލަހަތު ކުރިއަށް ނެރުއްވާ އެކަންކަމަށް ނުގޫޒު ފޯރުވާފައިވާކަން ސާފުކޮށް ފެންނަން އޮތް ކަމަށްވެސް ތުހުމަތުކޮށްފައިވެއެވެ. މިއީ ފައްޔާޒްގެ އިތުބާރު ނެތް ކަމުގެ ލިޔުން އާންމުވި ފުރަތަމަ ފަހަރެވެ.\nރައީސް މުހައްމަދު ނަޝީދު (ކ) ފައްޔާޒް އިސްމާއީލް (މ) އަދި ރައީސް އިބްރާހިމް މުހައްމަދު ސޯލިހް (ވ) : ފައްޔާޒް ދުރުކުރަން ކުރެއްވި މަސައްކަތް ހުއްޓުވީ ސީދާ ރައީސް --\nއެ ލިޔުމާއެކު އާޒިމް ވިދާޅުވީ އެމްޑީޕީގެ ޕީޖީ ގްރޫޕުގެ 33 މެންބަރުން ސޮއިކޮށް މިނިސްޓަރު ފައްޔާޒުގެ އިތުބާރު ނެތް ކަމަށް ބުނެ މަޖިލީހަށް ހުށަހެޅުމަށް އޭނާއާ ހަވާލުކޮށްފައި އޮތް ކަމަށެވެ. އެ ލިޔުމުގައި ސޮއިިކޮށްފައިވާ ބައެއް މެންބަރުން ފައްޔާޒަށް އެމްޑީޕީ ހިންގާލެވޭނެ ކަމަށް މިއަދު ބުނާ ކަމަށާ އެއީ އެމްޑީޕީގެ އާއްމު މެންބަރުންނަށް ވަރަށް ބޮޑު އޮޅުވާލުމެއް ކަމަށެވެ.\nއާޒިމް އެހެން ވިދާޅުވިނަމަވެސް އިތުބާރު ނެތް މައްސަލާގައި ސޮއިކުރެއްވި މެންބަރުންގެ ލިސްޓެއް ހިއްސާއެއް ނުކުރައްވައެވެ. ވަރަށް ގިނަ ބަޔަކު ވަނީ އެ ލިސްޓް އާންމު ކުރުމަށް ގޮވާލާފައެވެ. އަދި 33 މެންބަރުން ސޮއިކޮށް ހަވާލުކުރި ލިޔުން މަޖިލީހަށް ހުށަނާޅާ ބޭއްވުމަކީ އެމްޑީޕީގެ އާއްމު މެންބަރުންނަށް އޮޅުވާލި މާބޮޑު އޮޅުވާލުމެއް ކަަމަށް ބުނެ ގިނަ ބަޔަކު ފާޑުކިޔާފައިވެއެވެ.\nފައްޔާޒްގެ ވަފާތެރި ބައެއް މެންބަރުން ވަނީ އާޒިމް ހެއްްދެވީ އިތުރުފުޅެއް ކަަމަށް ވިދާޅުވެފައެވެ. އަދި 33 މެންބަރުން ސޮއިކޮށްފައި ނުވާނެ ކަމަށް ބުނެފައިވެއެވެ. މި މައްސަލާގައި އެންމެ ފަހުން ޔަގީން ކުރެވުނު ގޮތުގައި ރައީސް ނަޝީދަށް ހޯއްދެވުނީ 22 މެންބަރުންގެ ސޮޔެއެވެ. އަދި ފައްޔާޒްގެ ދިފާއުގައި ރައީސް ސޯލިހް ނިކުންނެވުމުން އޭގެ ތެރެއިން ބައެއް މެންބަރުން ވަނީ ސޮއި އަނބުރާ ގެންދަވަން ހުށައަޅުއްވާފައެވެ. މަޖިލީސްތެރެއިން އެކަން ނުވީ އެ ސަބަބާއި ގުޅިގެންނެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ފައްޔާޒް އިސްމާއީލް އަލީ އާޒިމް\nއެމްޑީޕީގެ ޕީޖީ އިންތިހާބާގުޅޭ މައްސަލަ ސާފުކޮށްދީފި\nފައްޔާޒް ވަކިކުރަން މަޖިލީހަށް ލާކަށް ނޫޅެން: ނަޝީދު


ފިރިމީހާގެ ހައްޤުގައި5– Esfiya\nޗެކިިން ނިމުމާއެކު، ބޯޑިންގް ވުމުގެ އިންތިޒާރުގައި މެހެކް އާއި ސާދުނާ މަޑުކޮއްލައިގެން ތިއްބެވެ.\nހުރިހާ ކަމެއްގައިވެސް މެހެކް އަށް ސާދުނާގެ ފުރިހަމަ އެހީތެރިކަން ލިބުނެވެ. އޭނާއަކީ އާއްމުކޮށް ބޭރުގަުމުތަކަށް ދަތުރުކޮއް ހަދާ ކުއްޖަކަށް ވުން އެއީ ނަސީބެކެވެ. ހުރިހާ ކަމެއްވެސް އޭނާއަށް ނުލާހިކު ފަސޭހައެވެ. ސާދުނާގެ ހިތްހެޔޮ ކަމުގެ ސަބަބުން މެހެކްގެ ނުތަނަސް ވެފައިވާ ހިތަށް ކޮންމެވެސް ވަރެއްގެ ހަމަޖެހުމެއް ލިބުނެވެ.\nމެހެކް ކިޔަވަން ދިއުމަށް ހަމަޖެހިފައިވަނީ އިންޑިއާގެ ބެންގަލޫރަށެވެ. ރާއްޖެއިން ސީދާ ބެންގަލޫރަކަށް ފްލައިޓް ދަތުރުތަކެއް ނޯވެއެވެ. އެހެން ވުމުން އެމީހުން ބެންގަލޫރަށް ދިއުމަަށް ހަމަޖެހުނީ ސްރީލަންކާ މަގުންނެވެ.\nފްލައިޓަށް އެރުމަށް ގޮވާލެވުމާއެކު މެހެކް ފިނިވެގެން ދިޔައެވެ. އޭނާ ފޯން ނަގާފައި މަންމަ އަދި އާހިލް އަށް މެސެޖެއް ފޮނުވާލިއެވެ.\n” ފްލައިޓަށް މިއަރަނީ. ވަރަށް ލޯބިވޭ. ވަރަށް ހަނދާންވާނެ.”. އޭނާ މެސެޖްގައި ލިޔެލިއެވެ. ދެން ހިގައިގަތެވެ.\nފްލައިޓް ގައިިތިބި ކެބިން ކުރޫންގެ ހިތްހެޔޮ ހިނިތުންވުން ތަކަށް، ހިނިތުންވުމުން ރައްދު ދެމުން އެންމެން ފްލައިޓަށް އަރަންފެށިއެވެ. ފްލައިޓަށް އެރުމަށް ފަހު މެހެކް މަސައްކަތް ކުރަމުން ދިޔައީ އޭނާއަށް ހަމަޖެހިފައިވާ ސީޓް ހޯދުމަށެވެ. ފުރަތަމަ ފަހަރަށް ފްލައިޓަކަށް އެރުމުން ކުރެވެން ފެށީ އާދަޔާ ޙިލާފު އުނދަގޫ އިހްސާސެކެވެ. އޭނާ ހިތް ބިރުގަންނަން ފެށިއެވެ. ސީޓް ފެނުމާއެކު އޭނާ ސީޓް ކައިރީގައި ކޮޅަށް ހުރެ ދިމަ ދިމާއަށް ނަޒަރު ހިންގަން ފެށިއެވެ. ސާދުނާ ފެނޭތޯއެވެ. އިރުކޮޅަކު އެހެން ހުއްޓާ ސާދުނާ އޭނާގެ ލޮލުގައި އަޅައިގަތެވެ. ސާދުނާވެސް ދެކޮޅު ހޯދަނީއެވެ. ޔަގީނުންވެސް މެހެކް ފެނޭތޯއެވެ. މެހެކް އަތުން ކުޑަކޮށް ހަނާއަޅާލިއެވެ. ސާދުނާ އަށް މެހެކް ފެނުމާއެކު އޭނާގެ މޫނުމަތިން ފުޅާ ހިނިތުންވުމެއް ފާޅުވިއެވެ. އަދި އިންތަނުން ތެދުވެގެން މެހެކް އާއި ދިމާއަށް އަންނަން ފެށިއެވެ. ” އެކްސްކިއުޒްމީ” މެހެކް ގެ ކައިރީގައި ޖެހިގެން އިން ޒުވާން އަންހެން މީހާއަށް ސާދުނާ އޯގާތެރިކަމާއެކު ގޮވާލިއެވެ. އަޅުގަނޑަށް ތި ސީޓް ދީފާނަންތޯ. ކައިރީގައި ތިއިނީ އަޅުގަނޑުގެ ވަރަށް ގާތް ފްރެންޑެއް، އެހެންވެ، ޕްލީޒް” ސާދުނާ އާދޭހާއި އެކު އެދުނެވެ.\nއެމީހާ ހިނިތުންވަމުން ތެދުވިއެވެ. އަދި ޝަކުވާއަކާނުލާ ސާދުނާ ގެ ސީޓް ގައި އޭނާ ގޮސް އިށީއިނދެލިއެވެ.\nސާދުނާ ހެމުން ހެމުން ސީޓް ގައި ހަމަޖެހިލިއެވެ. “ތިހެންވެސް ހެދޭތަ؟” މެހެކް އަށް މަޖާވިއެވެ. “މިހެދީނު”. ސާދުނާ ފޮނިވެލާފައި ބުނެލިއެވެ.\nފްލައިޓް ނައްޓާލާ ގަޑި ޖެހުމާއެކު ކެބިންކުރޫ “ސޭފްޓީ އިންސްޓްރަކްޝަން” ދޭންފެށިއެވެ. މެހެކް ޝައުގުވެރިކަމާއެކު ބަލަން އިނެވެ.\n“އެމީހުން ދައްކާ ވާހަކަ ވަރަށް ރަނގަޅަށް އަޑުއަހަން ޖެހޭނެ، އަދި ހާއްސަކޮއް ނިއު ކުދިން”. ސާދުނާ ބުނެލިއެވެ.\nފްލައިޓް ނައްޓާލުމާެކު ސާދުނާ އަނގަ ތަޅަން ފެށިއެވެ. މެހެކް ހީކުރީ ގޮތާ ޙިލާފަށް ސާދުނާވީ އަނގަ ގަދަ މަޖާ ކުއްޖަކަށެވެ. “ކޮން އެއްޗެއް ކިޔަވަން ތިދަނީ؟” ސާދުނާ ހިނިތުން ވަމުން ސުވާލު ކޮއްލިއެވެ. ” ޑޮކްޓަރުކަން ކިޔަވަން.”\n“ސާދުނާ ކޮންއެޗެއް ކިޔަވަން؟” މެހެކް ވެސް ޝައުގުވެރިކަމާކު އަހާލިއެވެ. “އަހަންނަށް ސަދޫ ކިޔާބަލަ އިނގޭ، ހުރިހާ ފްރެންޑުން ވެސް ކިޔާނީ އެހެން. ސާދުނާ ކީމަ ކުޑަކޮށް އުނދަގޫވޭ.” ސާދުނާ އެދުނެވެ.\n“އޯކޭ، ސަދޫ ކޮން އެއްޗެއް ކިޔަވަން ތިދަނީ.؟” މެހެކް ކުޑަކޮށް ހީލާފައި އަހާލިއެވެ.” ބެޗްލާރ އޮފް ލޯ”. ސާދުނާ ޖަވާބު ދިނެވެ. “އަސްލު އަހަރެން ނުވޭ މަންމަ އާ ވަކިން އެއްވެސް ތާކަށް ދާ ހިތެއް. އަހަރެންގެ ފެމެލީގައި މަންމަ އާއި ބައްޕަގެ އިތުރުން ތިބޭނީ ދޮންބެ އާއި ދޮންތަ، ދެން އަހަރެން. ދޮންބެ ކިޔަވަނީ މެލޭޝިއާގައި، ދޮންތަ ބެންގަލޫރުގައި ނާސިންގް ހަދަނީ، އެހެންވެ އަހަންނަށް، އަހަރު ދެކޮޅުހެން ރާއްޖެއިން ބޭރަށް ދެވޭ.. އެމީހުން ކައިރިއަށް މަންމަމެން ދާއިރު އަހަރެން ގެންދާނެ. މިހާރު އަހަރެން ބެންގަލޫރަށް އެފޮނުވަނީ ދޮންތަ ކައިރީގައި ބަހައްޓަން. އަހަރެން ނުރުއި ނަމަވެސްް މަންމަ އާއި ވަކިވާން ވީމަ ހާދަ ދެރައެއް އެބަ ވެޔޭ..” އަނގަ ހުއްޓާ ނުލާ ސާދުނާ ދައްކަމުން ދިޔަ ވާހަކަ ފޫހިކަމެއް ނެތި މެހެކް އަޑު އަހަން އިނެވެ.\n” އެކޮޅަށް ގޮސް ކޮންތާކު ހުންނަނީ” ސާދުނާ އަހާލިއެވެ. “ގެއަކު ހުންނަނީ،\nބޮޑުބޭބެ ބުނި އަހަރެން ހުންނަން ހަމަޖެހުނު ގޭ މީހުން ބަލާ އަންނާނެ ވާހަކަ” ”\n“އަހަންނަށް ގުޅައްޗޭ، ދިމާވާން ވާނެއެއްނު.” ސާދުނާ މަޖާވެލާފައި ބުނެލިއެވެ.” ކިހިނެއް ގުޅާނީ.”\nމެހެކް އެހެން އަހާލުމާއެކު ސާދުނާ ކުޑަކޮށް ވިސްނާލިއެވެ. ” ވައިބާރ ގެންގުޅެންތަ؟”\n“އުހުން.” މެހެކް ބޯ ހަލުވާލިއެވެ. އެހެންވީމަ ވައިބާރ އަޅާ ތިފޯނަށް”\nސާދުނާ މެހެކްގެ ފޯނަށް ވައިބާރ އެޅިއެވެ. އަދި ދެމީހުންވެސް، ދެމީހުންގެ ނަންބަރ ނޯޓް ކުރިއެވެ.\n“ފްލައިޓަށް އެރީމަ ކަންފަތަށް ތަދުވާން ފަށައިފި.” ސާދުނާ ކަންފަތުގައި އަތް ޖައްސާލަމުން ބުނެލިއެވެ. އަދި ލޯ މަރާލަމުން އޭނާ ސީޓް ގައި ބޯ ޖައްސާލިއެވެ.\nނަސީބަކުން މެހެކްއަކަށް އެކަހަލަ އެއްވެސް އުނދަގުލެއް ނުވެއެވެ. އޭނާ ފުންނޭވާއެއް ބޭރުކޮއްލީ މަންމަ އާއި އާހިލް މަތިން ހަނދާން ވުމުންނެވެ. އިރުކޮޅަކު އިނދެލުމަށްފަހު، ފޯނަށް އާހިލް އަޅައިދީފައިވާ ފޮޓޯތައް މެހެކް ބަލަން ފެށިއެވެ. އެކި ގޮތް ގޮތައް ނަގާފައިވާ ރީތި ސެލްފީ ތަކެވެ. އެކި ފޮޓޯގައި އެކި ގޮތްގޮތަށް ސްޓައިލްކޮށް ފައި ހުރި އާހިލްގެ ރީތި ފަން އިސްތަޑިގަނޑެވެ. މަޝްހޫރު މޮޑެލް އަކަށް އޭނާ ދޫ ނުކުރާނެކަން ޔަގީނެވެ. އެރީތި ކަމާއި މެދު ހިތާ ހިތުން މެހެކްއަށް ތަޢުރީފް ކޮއްލެވުނެވެ. އާހިލް އަނގައަށް މަޖާ ގޮތެއް ހަދާލައިގެން ހުރި ފޮޓޮއެއް ފެނި ބޭއިޙްތިޔާރުގައި މެހެކްއަށް ހީލެވުނެވެ.\nކުއްލިއަކަށް ސާދުނާ ލޯ ހުޅުވާލިއެވެ. “މީކާކު” ލާނެއްގޮތަކަށް ސާދުނާ އަހާލިއެވެ. “މީ ދޯ…މީ…”\n“ބޯއީފްރެންޑް ދޯ…” ސާދުނާ ދިމާކޮއްލަމުން ބުނެލިއެވެ.. “ހުމްމް.. އެކަމް އަދި އެކަކު ގާތުވެސް ނުބުނަން.”\n“ކިތައް އަހަރުތަ މެހެކްއަށް؟” ސާދުނާ ދެބޮމަ ކައިރިކޮއްލަމުން، ކުރި ސުވާލުން މެހެކް އަށް ހެވުނެވެ.\n” 18 ޕްލަސް” އެހެން ބުނެލުމަށްފަހު މެހެކް އިނީ ސާދުނާ ބުނާނެ މަޖާ އެއްޗަކަށް ޖަވާބުދޭން ވިސްނައިގެންނެވެ.\n“ތިއޮއް ޅަ އުމުރުގަ ބޯއީ ފްރެންޑެއް؟” ސާދުނާ ދެލޯ ބޮޑުކޮއްލަމުން އަހާލިއެވެ. “އަހަރެން ވެސް ބޯއީ ފްރެންޑެއް ނެގީމޭ، އެކަމް މަންމަ ހަމަ ދެންމެ އަހަރެން ބުނިގޮތައް ދެލޯ ބޮޑު ކޮއްލާފައި ބުނީ ތިއޮއް ޅަ އުމުރުގައި ބޯއީ ފްރެންޑެއްހޯ” ސާދުނާ ހަރަކާތާއި އެއްކޮއް ދެއްކިލެއް މަޖާކަމުން މެހެކް އަށް ވެސް ހޭން ފެށުނެވެ.\n“އަހަރެން ގެ މަންމަ ގާތު މިވާހަކަ އަދި ނުބުނަން. މަންމަ އަދި ގަބޫލެއް ނުވާނެ…އެކަމް.. ލޯބި ވެވުނީމަ ކީއްކުރާނީ..” މެހެކް އިސް ޖަހާލަމުން ބުނެލިއެވެ.\nރަންވޭ ގައި ފްލައިޓް ޖައްސަން އުޅޭކަން އިޢުލާން ކުރުމާއެކު ދެމީހުން ވާހަކަ ހުއްޓާލިއެވެ. ވާހަކައިގައި ޖެހުނު ވަރުން އެހިސާބަށް އާދެވުނު އިރުވެސް އެމީހުންނަށް ނޭނގުނެވެ. ގަޑިއެއްހާއިރުގެ ދިގު ދަތުރު ހީވީ ވަރަށް ކުރުހެންނެވެ.\nދެމީހުން ސްރީލަންކާގެ އެއާރޕޯޓަށް ފޭބިއެވެ. އިރުގަނޑަކު އެތާ ހޭދަކުރަން ޖެހުނެވެ. ޑިއުޓީ ފްރީ ސޮޕްތައް ބަލަން ފޫހިކަމެއް ނެތި ތިއްބާ އަނެއްކާވެސް ގަޑި ދިޔަގޮތެއް ނޭނގުނެވެ.\nބެންގަލޫރަށް ފުރާ ފްލައިޓަށް އެރި އިރު ދެމީހުންނަށް ވެސް ވަނީ ބަނޑުހައި ހޫނުކަމާއި ވަރުބަލިކަން އިހްސާސްވެފައެވެ. ހިތަށް ވެފައި ހުންނަ އުނދަގުލެއްގެ ސަބަބުން މެހެކް ހުންނަނީ ހިސާބަކަށް މޭ ބޮޑު ވެފައެވެ. އެއްވެސް އެއްޗެއް އޭނާ ކާހިތް ނުވީ އެހެންވެގެންނެވެ. ހިތާ ހިތުން ދުޢާ ކުރެވެނީ އަވަހަށް މަންޒިލަށް ދެވޭނެ ވަގުތަކަށެވެ. ނަސީބަކުން ފްލައިޓް ފުރަން ހަމަޖެހިފައި އޮތް ގަޑިއަށް ނައްޓާލިއެވެ.\nބެންގަލޫރުގެ ކެމްޕެގޮއުޑާ އިންޓަރނޭޝަނަލް އެއާޕޯޓުން ހުރިހާ ކަމެއް ނިމިގެން މެހެކް އާއި ސާދުނާއަށް ނުކުމެވުނު އިރު އިރުއޮއްސެން ގާތް ވެއްޖެއެވެ.\nބޭރަށް ނުކުމެ ދެމީހުންވެސް ދެކޮޅަށް ނަޒަރު ހިންގާލިއެވެ. އެމީހުންގެ އިންތިޒާރުގައި ތިބި މީހުން ފެނޭތޯއެވެ. އިރުކޮޅަކުން ސާދުނާ ދޮންތާއޭ ގޮވާލިއަޑަށް މެހެކް އަށް އެދިމާއަށް ބަލާލެވުނެވެ.\nއޭރު ސާދުނާ އުޅެނީ އޭނާގެ ދޮންތަ ގައިގައި ބައްދައިގަނެގެންނެވެ. “ކިހާ ދުވަހެއްފަހުން މި ފެނުނީ” ސާދުނާ ހެމުން ހެމުން ބުނެލިއެވެ. އެމަންޒަރު ބަލަން މެހެކް އަށް އުނދަގޫވިއެވެ. އޭނާ ފެންކަޅިވިއެވެ. އެކަހަލަ ދޮންތައެއް އޭނާގެ ވެސް ހުރި ނަމައޭ ހިތަށް އެރިއެވެ. ނަމަވެސް ނަސީބާއި މެދު ޝަކުވާ ކުރުން އެއީ އޭނާ ދުވަހަކުވެސް ކުރިކަމެއް ނޫނެވެ. އެސްފިޔަތައް ޖަހާލަމުން އޭނާ ކަރުނަތައް ހިންދާލިއެވެ.އަދި ދެކޮޅު ބަލަމުން ދިޔައީ އޭނާގެ އިންތިޒާރުގައި ތިބި މީހުން ފެނޭތޯއެވެ. ” މަރްޔަމް މެހެކް އަރީފް.” މެހެކް އަށް މަޑުމަޑުން ކިޔާލެވުނީ މުސްކުޅިފުރައިގެ ދެމަފިރިއަކު ހިފައިގެން ތިބި ބޯޑެއްގައި ލިޔެލާފައިވާ ނަމެވެ. އެއީ ބޮޑުބޭބެ ބުނި ދެމަފިރިންކަން މެހެކްއަށް ޔަގީންވިއެވެ.\n” މެހެކް ބަލާއައި މީހުން ކޮބާ؟” ސާދުނާ ދޮންތަގެ އަތުގައި ހިފައިގެން ހުރެ އަހާލިއެވެ. ” އެތިބީ ހެން ހީވަނީ” މެހެކް އަތުގެ އިޝާރާތުން ދައްކާލިއެވެ. “މީ އަހަރެންގެ ދޮންތަ ޝިޔާދާ ” ދޮންތާ މީ މެހެކް. ބައްޕަގެ ފްރެންޑެއްގެ ކޮއްކޮއެއް.” އާ، ދޮންތަ ގާތު ބައްޕަ ބުނި އެހެން ކުއްޖެއްވެސް ސަދޫ އާ އެކު އަންނަ ވާހަކަ، ޝިޔާދާ ހިތްހެޔޮ ކަމާއެކު ވާހަކަދެއްކިއެވެ.” އޯކޭ ދެން ދަނީ، ގުޅާނަން އިނގޭ ” ސާދުނާ ދަމުން ބުނެލިއެވެ. އެމީހުން ހިނގައިގަތުމާއެކު މެހެކް ވެސް ޓްރޯލީ ދުއްވަމުން، އޭނާގެ ނަން ޖަހާފައިވާ ބޯޑް ހިފައިގެން ތިބި މީހުންގެ ގާތަށް ގޮސް ހުއްޓުނެވެ.\n“މަރްޔަމް މެހެކް އަރީފް” ހިނިތުންވަމުން މެހެކް ބުނެލުމާއެކު ދެކޮޅު ހޯދާލަ ހޯދާލަ ތިބި ދެމީހުން މެހެކް އާއި ދިމާއަށް ބަލާލިއެވެ. “އެހެންތަ؟ ” ހިނިތުންވަމުން އަންހެން މީހާ އަހާލިއެވެ. “މަރްޔަމް މެހެކް އާރިފް ތަ؟ ޝަރީފްގެ ކޮއްކޮތަ؟ ފިރިހެންމީހާ ޔަގީން ކުރަން ބޭނުންވިއެވެ. ” ލައްބަ”\nމެހެކް އަށް އެމީހުންނާއި ދިމާއަށް ރަނގަޅައް ބަލާލެވުނެވެ. ފިރިހެން މީހާގެ ނުރަވެފައިވާ އިސްތަށިގަނޑާއި ތުނބުޅިއެވެ. އަތް ކުރު ގަމީހާއި ފަޓްލޫނުގައި ބެގީ ކޮއްލާފައި ހުރި އިރު ފެންނަލެއް ވަރަށް ސްމާޓެވެ. ދޫ ހައުސްކޯޓާއި ކުލައަލި ބުރުގަލެއްގައި ހުރިއިރު އަންހެން މީހާގެ ދޮން މޫނު ފެންނަލެއް މާ އަލިހެން ހީވެއެވެ.\n“ހިނގާ އަވަހަށް ގެއަށް ދަމާ..ދޯ.” ފިރިހެންމީހާ ހިނިތުން ވެލަމުން ބުނެލިއެވެ. އެންމެން އެކީ ހިނގައިގަތީ ކާރެއް ހޯދާށެވެ. އެމީހުން އެތަނަށާއި، އެތަނުގެ ބަހަށް ވެސް ފަރިތައެވެ. މެހެކް ހުރީ ހައިރާންވެފައެވެ. ކާރަށް ބޭނުންވެފައި ތިބި މީހުން ތަނުގައި ގިނަ ނަމަވެސް ފަސޭހަ ކަމާއެކު ކާރެއް ހަމަޖެހުނެވެ.\nތިން މީހުން ކާރަށް އަރާ ހަމަ ޖެހިލިއެވެ. ފިރިހެންމީހާ ކުރީ ސީޓަށް އެރި އިރު މެހެކް އާއި އަންހެން މީހާ އެރީ ފަހަތު ސީޓަށެވެ. ދާނެތަން ބުނެލުމާއެކު ޑްރައިވަރ މަންޒިލަށް ދިއުމަށްޓަކައި މިސްރާބު ޖެހިއެވެ.\n“މީ ޝިޔާމާ، ޝިޔާމައްތަ އިނގޭ، ދެން އެއިނީ ނަސީރު، ނަސީރުބޭ”. ޝިޔާމައްތަ ކާރު ދުއްވާލުމާއެކު ތަޢާރަފް ވެލިއެވެ. މެހެކް ހިނިތުންވަމުން ބޯ ޖަލާލިއެވެ.\nއިންޑިއާއަށް އާދެވުނު ފުރަތަމަ ދުވަސް ކަމުން މެހެކްއަށް ހައިރާންވެފައި ބޭރު ބަލަން އިނދެވުނީއެވެ. ކާރުގެ ކަހާލެވިފައިވާ ބިއްލޫރިގަނޑުގެ ބޭރުން ޖެހެމުން އަންނަ ފިނި ވައިރޯޅިތައް މެހެކްގެ ގައިގައި ބީހެން ފެށުމުން އޭނާ ހީކަރުވަން ފެށިއެވެ. ނަމަވެސް އޭނާގެ ޝައުގުވެރިކަން ދަމައިގަތީ ބޭރުން ފެންނަމުން ދިޔަ މަންޒަރުތަކެވެ.\nއިންޑިއާ އާއި ރާއްޖެއާއި އަޅާކިޔާލެވުނެވެ. މާލެ ވިއްޔާ މުޅީންވެސް ފެންނަނީ އެއްކަހަލަ އާދައިގެ އިމާރާތް ތަކެވެ. ނަމަވެސް އިންޑިއާ މުޅިން ތަފާތެވެ. ބައެއް މަގުތަކުގައި އަޑިގުޑަން ގިނައެވެ. ނަމަވެސް އަނެއްބައި މަގުތަކުގައި ފަސޭހަކަމާއެކު ދުއްވާލެވެއެވެ. ބޭރުގައި ބޮޑުގޭޓްތައް ލާފައިވާ ބޮޑެތި އިމާރާތް ތަކެވެ. ފިހާރަ ތައްވެސް އެހާމެ ތަފާތެވެ. މެހެކް އެންމެ އަޖާއިބު ވީ އެތަނުގެ މޭވާ ވިއްކާ ތަންތަނުގެ ހިތްގައިމުކަން ފެނިފައެވެ. އޭނާ ޙިޔާލަށް އައީ ފިލްމުތަކުން ފެންނަ މަންޒަރުތަކެވެ.\nރީތި ތަ މިތަން؟ ޝައުގުވެރިކަމާ އެކު ބޭރުބަލަން އިން މެހެކް ސިހުނީ ޝިއާމައްތަގެ އަޑަށެވެ. ” ލައްބަ، ބައެއް މަންޒަރުތައް ވަރަށް ހިތްގައިމު”. މެހެކް ލަދުރަކިކަމާއެކު، ހިނިތުންވެލަމުން ޖަވާބު ދިނެވެ.\nފަނަރަވަރަކަށް މިނެޓްގެ ދަތުރަކަށް ފަހު ބޮޑު އިމާރާތެއްގެ ކައިރިއަށް ކާރު މަޑުކޮއްލިއެވެ. ” މީ އަހަރުމެން ދިރިއުޅޭ އިމާރާތް”. ކާރުން ފައިބަމުން ނަސީރުބޭ އެހެން ބުނެލުމާއެކު މެހެކް އެއިމާރާތައް ނަޒަރު ހިންގާލިއެވެ. ދިހަ ވަރަކަށް ބުރިއަށް ނަގާފައިވާ އެއިމާރާތް ބޭރުން ފެންނައިރު އެހާ ރިއްޗެއްނޫނެވެ. ގިނަދުވަސް ވެފައި ވުމުން ރީތިކަން ގެއްލިފައި ހުރީ ކަންނޭނގެއެވެ.\nފޮށިތައް ހިފައިގެން އެތެރެއަށް ވަދެ އެންމެން އެރީ ލިފްޓަށެވެ. ދެން ފަހަކަށް ފިތާލިއެވެ. ފަސްވަނަ ބަޔަށް ގޮސް ހަނި ގޯޅިއަކުން ވަދެ ފުރަތަމައަށް ޖެހުނު ދޮރު ނަސީރުބޭ ހުޅުވާލިއެވެ.\nގޭތެރެއަށް ވަނުމާއެކު މެހެކްއަށް ލިބުނީ ހައިރާން ކަމެކެވެ. މުޅިތަނަށް އޭނާއަށް ނަޒަރު ހިންގާލެވުނެވެ. އެއީ ދެކޮޓަރީގެ ރީތި ހިތްގައިމު ތަނެކެވެ. ސާފުތާހިރު ވެފައި ތަރުތީބެވެ. ގޭގައި ލާފައިވާ މަޑު ދަނބު ކުލައާއި ސޯފާތަކުގެ މަތީގައި ހިތްޕާލެވިގައިވާ ރީތި ފްރޭމްތަކެވެ. ފެންވަރުގެ ސޯފާ ސެޓެކެވެ. ރީތި ކުޑަ ކައްކާ ތަންކޮޅުވެސް ހުރީ ސިޓިންގްރޫމް އާއި ގުޅިފައެވެ. ގޭތެރޭގައި ދުވަމުން ދިޔަ ހިތްގައިމު ވަހުން ހިތަށް ތާޒާކަން ގެނެސްދެއެވެ. ބަލާބެލުމަށް ދެމަފިރިން އުޅެނީ މުއްސަނދި ދިރިއުޅުމެއްކަން މެހެކް އަށް ދެނެގަނެވުނެވެ. އިތުރު މީހަކު ފެންނަން ނެތް ނަމަވެސް ގޭތެރެއަށް ބަލަން އޭނާއަށް ހުރެވުނެވެ. އެމީހުންގެ ދަރިން ތިބޭނެކަން އޭނާއަށް ޔަގީނެވެ. ނަމަވެސް ކޮންތާކުބާއެވެ؟\n“މެހެކް، މީ މެހެކް ގެ ކޮޓަރި..”. ޝިޔާމައްތަ މެހެކްގެ ކުރިމައްޗަށް ހުރި ކޮޓަރީގެ ދޮރު ހުޅުވާލަމުން ބުނެލިއެވެ.\n” އިހަށް އާދޭ އިށީ އިނދެލަން “. މެހެކްއަށް ސޯފާ ދައްކާލަމުން، ހެވިފައި އިނދެ ނަސީރުބޭ ބުނެލިއެވެ.\nމެހެކް އިށީއިނދެލުމާއެކު ނަސީރުބޭ ދިއްކޮއްލީ ސިމެކެވެ. “އަވަހަށް ގޮސް ޝަރީފްބޭ އަށް ގުޅާލާ، އަދި ވައިފައި ވެސް މިތަނަށް ލިބޭނެ، ބޭނުންކުރަންވީ ހަމަ އިނގޭ” ނަސީރުބޭ ވައިފައި ޕާސްވާރޑް މެހެކް އަށް ދިނެވެ.\n” ކޮންމެވެސް އެއްޗެއް ކާލައިގެން ދާނީ”. ކާން ތައްޔާރު ކުރަމުން ޝިޔާމައްތަ ބުނިއަޑު އިވުނެވެ.\n“ނޫން އަޅުގަނޑު އަންނާނަން ބޮޑުބޭބެ އަށާއި މަންމަ އަށް ގުޅާލާފަ، ދެން ފެންވަރާ، ނަމާދު ކޮއްލާ ހަދާލައިގެން އެއްޗެއް ކާން ބޭނުމީ”. މެހެކް މަޑު ހިނގުމެއްގައި ގޮސް ކޮޓަރިއަށް ވަނެވެ.\nކޮޓަރިއަށް އޭނާ ނަޒަރު ހިންގާލިއެވެ. އޭނާއަށް އެންމެ މަގްބޫލް ވައްތަރުގެ އެނދަކާއި ކުޑަ އަލަމާރިއެއްގެ އިތުރުން ކިޔަވާމޭޒެއް ހުއްޓެވެ. ބަލާބެލުމަށް އެއީ ކިޔަވާ ކުއްޖަކަށް ހާއްސަ ކޮޓަރިއެއްކަން އެނގުނެވެ.\nވަގުތުގެ ގޮތުން ކުޑަކޮށް ހަމަޖެހިފައި ހުރި ނަމަވެސް ކޮޓަރިިއަށް ވަދެވުމާއެކު އޭނާއަށް ރޮވެން ފެށުނެވެ.\nއެކަނިވެރިކަން އިހްސާސްވެ މަންމަ މަތިން މާ ބޮޑަށް ހަނދާންވާން ފެށިއެވެ. އޭނާ މިހާރު އެހުރީ އެންމެންނާއި އެތައް މޭލެއް ދުރަށް އާދެވިފައި ކަން އިހްސާސްވާން ފެށިއެވެ.\nކަރުނަ ފޮހެލަމުން އަވަސް އަވަހަށް އޭނާ، ފޯނަށް ސިމް ލައްވާލިއެވެ. އަދި މަންމަ ގެ ނަންބަރަށް ގުޅަންފެށިއެވެ. އިރުކޮޅެއްނުވެ ލައިން ބިޒީ ކޮއްލުމަށް ފަހު ބޮޑުބޭބެ ގެ ނަންބަރުން ގުޅިއެވެ. “މެހެކް ދޯ”. އެކޮޅުން ވާހަކަ ދެއްކީ ބޮޑުބޭބެއެވެ. މެހެކް އަށް ހިނިތުންވެވުނެވެ. ބޮޑުބޭބެގެ އަޑު އިވުމުން އޭނާއަށް އުފާވެރިކަން އިޙްސާސްވިއެވެ. “ހުމްމް، ބޮޑުބޭބެ ކިހިނެއް؟” މެހެކް އަހާލިއެވެ. “އިރާދަކުރެއްވީތީ ރަނގަޅު، ދަރިފުޅު ރަނގަޅު ދޯ؟، ކޮބާ އެމީހުން؟ “އަލްހަމްދްﷲ، އެމީހުން ވަރަށް ރަނގަޅު، ގަޑިއަށް ބަލާވެސް އާތް”\nއެހެންތަ، ވަރަށް ސަލާމް އިނގޭ މަންމަ އަތަށް މިދެނީ”. ބޮޑުބޭބެ ގެ ވާހަކަ ކުރުކޮށްްލީ މަންމަ އަށާއި މެހެކް އަށް އަވަހަށް ވަގުތު ދިނުމައްޓަކައެވެ. “ދަރިފުޅު ކިހިނެތް؟” މަންމަގެ ބެދެމުން ދިޔަ އަޑުން އަހާލިއެވެ. “އިރާދަކުރެއްވިއްޔާ ހަމަ ވަރަށް ރަނގަޅު، އެންމެ ކަމަކާ ދެރަވަނީ”… ” ކޮން ކަމެއް؟” ސިހިފައި މަންމަ އަހާލިއެވެ. “އެއީ މަންމަ..އަހަރެން ކައިރީގައި ނެތީމަ.” މެހެކް އެހެން ބުނެލުމާއެކު މަންމަ އަށް ރޮވުނެވެ. “ދަރިފުޅު ހިތްވަރު ކުރާތި، މޮޅު ކުއްޖަކަށް ވެގެން އަވަހަށް އާދޭ.”\nދެމައިން ކުޑައިރުކޮޅަކު ވާހަކަ ދައްކަން ތިބެ ފޯން ބޭއްވިއިރު މެހެކް ގެ ހިތަށް ވަނީ ވަރަށް ބޮޑަށް އަސަރު ކޮއްފައެވެ. ވާނީވެސް އެހެންތާއެވެ. އެދަތުރަކީ އޭނާ ޙަޔާތުގައި ވެސް މަންމަ އާއި ދުރަށް އައި ފުރަތަމަ ފަހަރެވެ.\nފޯން ބޭއްވުމަށް ފަހު އިރުކޮޅަކު އިނދެލާފައި އޭނާ އާހިލް އަށް ގުޅާލިއެވެ. ފޯން ރިންގްވާން ފެށުމާއެކު ހިތުގެ ވިންދް އަވަސް ވާން ފެށިއެވެ. އާހިލް ވެސް ލައިން ބިޒީ ކޮށްލާފައި ގުޅަންފެށިއެވެ. “ހެލޯ، މެހެކް” އާހިލް ވައި އަޑަކުން ބުނެލިއެވެ. ” ކިހިނެއް އިނގުނީ އަހަރެން ކަން” މެހެކް އެނދުގައި އޮށޯއޮވެލިއެވެ. “މަގޭ ލޯބި ނޫން ދެން ކާކު އިންޑިއާ ނަންބާރ އަކުން ގުޅާނީ؟” އާާހިލް ކުޑަކޮއް ހީލިއެވެ.\n“މެހެކް ގުޅާނެ އިރެއްގެ އިންތިޒާރުގައި، ތި ރީތި މޫނަށް ބަލާ ބަލާ އަހަރެން މި އިންނަނީ، ހާދަ ރީތި މޫނެކޭ ތީ، އާހްހްހް… އާހިލް ހަދާލި ގޮތުން މެހެކް އަށް ހެވުނެވެ.\nފޯން ކެނޑެން ދެން، ދެމީހުން ލޯބިން ވާހަކަ ދައްކަން ތިއްބެވެ. ފޯން ކެނޑުމާއެކު އާހިލްގެ ފޯނުން ލާރި ހުސްވީ ކަމަށް މެހެކް ނިންމިއެވެ. ބޭއިޙްތިޔާރުގައި އޭނާ ހިނިތުންވެލިއެވެ. އަދި މުޅި އުމުރު އާހިލް އާއި އެކު ވުމަށް އެދި ދުޢާ ކޮށްލެވުނެވެ.\nފެންވަރާލައި، ނަމާދުކޮށް ހަދާލައިގެން އޭނާ ބޭރަށް ނުކުން އިރު ޝިއާމައްތަ އާއި ނަސީރުބޭ ސިޓިންގް ރޫމް ގައި ކޮންމެވެސް ވާހަކައެއް ދައްކަން ތިއްބެވެ. މެހެކް ފެނުމާއެކު އެމީހުން ވާހަކަ ހުއްޓާލާފައި، އިށީއިނުމަށް އެދުނެވެ. “ނަސީރުބޭ ކޮލެޖް އަށް ގޮސްލަން ބޭނުން އަޅުގަނޑު، ބައެއް މަޢުލޫމާތު ސާފުކޮއްލުމުގެ އިތުރުން އެތަން ބަލާލަން.” މެހެކް އެދުނެވެ. އާ، ހިނގާ މާދަމާ ދަމާ” ނަސީރުބޭ ހިނިތުންވަމުން ބުނެލިއެވެ.\nނަސީރުބޭ މެންނާއި ކޮލެޖާއި ބެހޭ ވާހަކަ ދައްކާލަން އިނދެލުމަށް ފަހު، މެހެކް ކައިގެން ގޮސް ނިދަން އޮށޯއޮވެލިއެވެ. އެދެމަފިރިންގެ ހިތް ހެޔޮކަމުން އޭނާ ވަރަށް އުފާވިއެވެ. ނަމަވެސް ހިތުގައި ސުވާލު އުފެދެނީ އެދެމަފިރިން އެކަނި ދިރިއުޅޭތީއެވެ. އެމީހުންގެ ދަރިން ފެންނަން ނެތީމައެވެ. އެމީހުންނާއި ދިމާވި ފުރަތަމަ ދުވަސް ކަމުން އެކަހަލަ އެއްވެސް ސުވާލެއް ކުރަން އޭނާ އަށް ނުކެރުނީއެވެ.\nއެކަމާއި ދޭތެރޭ ވިސްނަން އޮއްވައި ކުއްލިއަކަށް އޭނާ ސާދުނާ މަތިން ހަނދާންވިއެވެ. ފޯން ނަގާފައި އޭނާ ވައިބާރ އަށް ވަދެލިއެވެ. “ވެލްކަމް ޓު ވައިބަރ”. މެހެކް އަށް މަޑުމަޑުން ކިޔާލެވުނެވެ. ވައިބާރ އޮތީ އިންސްޓޯލް ކުރި ގޮތަށެވެ. ވައިބާރ ގައި އޭނާގެ އިންޑިއާ ނަންބަރ ޖަހާލިއެވެ. ވައިބާރ އަށް ވަދެވުމާކު، ސާދުނާގެ ބަޔަށް ވަދެލިއިރު ނަސީބަކުން އޭނާ އިނީ އޮންލައިން ގައެވެ. “ހައި ސަދޫ، އިޓްސް މީ މެހެކް” މެސެޖެއްގައި ލިޔެލާފައި މެހެކް ފޮނުވާލިއެވެ. “ހައި މެހެކް” އިރުކޮޅެއް ނުވެ ހިނިތުންވެފައިވާ މޫނުގަނޑަކާއެކު ސާދުނާ ފޮނުވާލިއެވެ. “ކޮންތާކު ތިހުރީ” ދެން ވެސް އައީ ސާދުނާގެ މެސެޖެކެވެ. ” އެޑްރެސް އަދި ނޭނގޭ، މާދަމާ ފޮނުވާނަން، ހަނދާން ނެތުނީ އަހާލަން” ދެރަވެފައިވާ މޫނުގަނޑަކާއެކު މެހެކް ޖަވާބު ފޮނުވިއެވެ. “އޯކޭ މާދަމާ ފޮނުވައްޗޭ، ގުޑްނައިޓް” ސާދުނާގެ ފަހު މެސެޖް ފޮނުވާލިއެވެ. މެެހެކްވެސް ސާދުނާއަށް ގުޑްނައިޓް މެސެޖެއް ފޮނުވާލިއެވެ. އަދި ނިދޭތޯ ލޯ މަރާލިއެވެ.\nމެހެކް އަށް ހޭލެވުނީ ފަތިހު އޭނާގެ ފޯން އެލާރމް ވާ އަޑަށެވެ. ވަގުތުން އޭނާ ނިދި ކެނޑުނެވެ. އޭނާ އަލަށް އެކަނި ތަނެއްގައި އޮވެ ނިދުނުކަން އިޙްސާސްވުމުން ކަންނޭނގެއެވެ. ހީވީ މަންމަ އައިސް ގޮވާލިހެންނެވެ.\nފަތިސް ނަމާދުކޮއްލައިގެން މެހެކް ސިޓިންރޫމަށް ނުކުމެލިއެވެ. އޭރު ނަސީރުބެ އާއި ޝިއާމައްތަ ތިބީ ސައިބޯށެވެ. ” އަހާ މެހެކް، އަވަހަށް އާދޭ ސައިބޯން، ހޭލާ ދޯ ތިއުޅެނީ؟” ޝިޔާމައްތަ ހިނިތުންވަމުން އަހާލިއެވެ. “ލައްބަ އަޅުގަނޑު ނަމާދު ކޮއްލައިގެން ހަމަ ނުކުމެލީ” މެހެކް އެހެން ބުނެލުމާއެކު ނަސީރުބޭ ހީލިއެވެ. ” ހާދަ ރަނގަޅު ކުއްޖެކޭ، ހެނދުނު ނާޝްތާ ނިންމާލައިގެން ކޮލެޖަށް ދާން ތައްޔާރުވާތި އިނގޭ.”\n“ލައްބަ، މިގޭ އެޑްރެސް އަޅުގަނޑުގެ ފްރެންޑަކަށް ދިނަސް އެންމެ ރަނގަޅު ތޯ…” މެހެކް ލަދުން އިނދެ އަހާލުމާއެކު ނަސީރުބޭ ހުއްދަ ދެމުން ގޭގެ އެޑްރެސް ކިޔާލިއެވެ. މެހެކް ވަގުތުން އެޑްރެސް ސާދުނާ އަށް ވައިބާރ ކޮއްލިއެވެ. އަދި ނަސީރުބެ އަށް ޝުކުރު އަދާ ކުރިއެވެ.\nހެނދުނު ނާޝްތާ ނިމުމާއެކު ކޮލެޖަށް ދާން މެހެކް ތައްޔާރު ވެލިއެވެ. ކޮޓަރިން އޭނާ ނުކުންނަން ހިނގައިގަން ވަގުތު ފޯން ރިންގަވާން ފެށިއެވެ. “ހެލޯ މީ ސަދޫ އޭ، މެހެކް ފޮނުވި އެޑްރެސް ކައިރީގަ މިތިބީ، ދޮންތަ އާއި އެކު” ސާދުނާ ގެ ކޯލެކެވެ. އޯކޭ އަހަރުމެން ވެސް މިފައިބަނީ ކޮލެޖަށް ދާން ތިރިއަށް.” މެހެކް އެހެން ބުނެލަމުން ފޯން ކަނޑާލިއެވެ\nތިން މީހުން އެކީ ތިރިއަށް ފޭބިއިރު ސާދުނާ އާއި ޝިޔާދާ މަޑުކޮއްލައިގެން ތިއްބެވެ. މެހެކް ފެނުމާއެކު ސާދުނާ ހެމުން ހެމުން އައިސް މެހެކް ގެ އަތުގައި ހިފާލިއެވެ. “މެހެކް އަށް އެނގޭތަ، ވަރަށް މަޖާ ގޮތެކޭ ވީ، މިތާ ކައިރީ ޖެހިފަ އަހަރުމެން އުޅޭ އިމާރާތް ވެސް މިހުރީ، އެކަމް ނޭނގިގެން އޯޓޯ އަކަށް އެރީ، ދެ މިނެޓް ނުވަނިސް އޮތީ މިތާ ކައިރީގަ” މަޖާވެލާފައި ސާދުނާ ބުނެލިއެވެ. އަދި އަތުގެ އިޝާރާތުން ކުޑަ ތަންކޮޅެއް ދުރުގައި ހުރި ފަސް ވަރަކަށް ބުރީގެ އިމާރާތެއް ދައްކާލިއެވެ. ” އެހުރީ އަހަރުމެން ދިރިއުޅޭ އިމާރާތަކީ”\nއިރުކޮޅަކު ވާހަކަ ދައްކަން ތިބުމަށް ފަހު އެންމެން މިސްރާބު ޖެހީ މެހެކްގެ ކޮލެޖާ ދިމާލަށެވެ. “ހިނގާލާފަ ދެވޭނެ، ވަރަށް ކައިރި އެއީ، އޮޓޯ އަކަށް ވެސް އަރާނެ ކަމެއް ނެތް” ނަސީރުބޭ ހެވިލާފައި ބުނެލިއެވެ. ” އަޅޭ، މެހެކް ހާދަ ލަކީ އޭ”. ސާދުނާ ތުން ދަމާލަމުން ބުނެލިއެވެ. ” ސަދޫ ގެ ކޮލެޖާ ހަމައަށް ދެވޭނީ މިތާ ކައިރިއަށް އަންނަ ބަހަށް އަރައިގެން، އެއީ ތިރީހަކަށް މިނެޓް ގެ ދިގު ދަތުރަކަށް ވާނެ” ޝިޔާދާ އަންދާޒާ ކޮއްލަމުން ބުނެލިއެވެ.\nދިހަ ވަރަކަށް މިނެޓް ހިނގިފަހުން ބޮޑު ކޮލެޖެއް ފެންނަން ފެށިއެވެ. ” ބެންގަލޫރު މެޑިކަލް ކޮލެޖް އެންޑް ރިސާރޗް އިންސްޓިޓިއުޓް” މެހެކް މަޑުމަޑުން ކިޔާލީ ހިނިތުންވަމުންނެވެ. ބޮޑު ނަމަވެސް ދުވަސްވެފައިވާ އިމާރާތެކެވެ. ކޮލެޖް ފެނުމާއެކު އޭނާގެ ހިތުގައި އޮތް އުންމީދު އާލާވެގެން ދިޔައެވެ. ކިޔެވުމަށް ހިތުގައި އޮތް އަޒުމް ވަރުގަދަ ވިއެވެ.\n“އަހަރުމެން ދެން މި ދަނީ، ސަދޫގެ ކޮލެޖާ ދިމާއަށް ދާން” ޝިޔާދާ ގެ އަޑަށް މެހެކް އަށް ބަލާލެވުނެވެ. އެތާ ކައިރީ ހުރި ބަސް މަޑުކުރާ ދިމާލަށް އެމީހުން މިސްރާބު ޖެހުމާއެކު މެހެކް މެން ވެސް ވަނީ ކޮލެޖް ތެރެއަށެވެ.\nސާފް ކުރަންޖެހޭ މަޢުލޫމާތެއް ވިއްޔާ ކޮލެޖުންނާއި ވެބްސައިޓް މެދުވެރިކޮށް އެދުވަހު އޭނާ ހޯދިއެވެ. އެގޮތުގައި ހޭދަކުރަން ޖެހުމުން ދުވަސް ވެގެން ދިޔައީ ވަރަށް ބުރަ ނަމަވެސް ކާމިޔާބު ދުވަހަކަށެވެ. އޭނާ ކޮލެޖަށް ދާން ހަމަޖެހުނީ އަންނަން އޮތް ހޯމަ ދުވަހުގެ ހެނދުނުގެ ވަގުތެވެ. ނަސީބު ވަރަށް ރަނގަޅެވެ. ސާދުނާ ވެސް ކޮލެޖަށް ދާން ހަމަޖެހުނީ ހަމަ ހޯމަ ދުވަހުގެ ހެނދުނުއެވެ. މެހެކް ދާން ޖެހޭ ގަޑިއަށް ވުރެ އެއްގަޑިއިރު ފަހުންނެވެ.\n“އެހެންވީމާ ދެމީހުންނަށް އެކީގައި ދެވޭނެއެއްނު، އަހަރެން ބަސް މަޑުކުރާ ތަނަށް ދާއިރު މެހެކް އަށް އަހަންނާއި އެކު ކޮލެޖަށް ދެވޭނެއެއްނު” ސާދުނާ އުފަލުން ފޮޅިފައި ހުރެ ވާހަކަ ދެއްކިއެވެ. އެއީ ތެދެކެވެ. ސާދުނާ އާއި އެކު ދާ ނަމަ ކޮންމެ ފަހަރަކު ނަސީރުބެ މެން މެހެކް އާއި އެކު އަންނާކަށް ނުޖެހޭނެއެވެ. އަނެއްކޮޅުން މާ ދުރެއްވެސް ނޫނެވެ. ހިތާ ހިތުން އެހެން ބުނެލަމުން މެހެކްވެސް ހިނިތުންވެލިއެވެ.\nޖެހިގެން އައި ހޯމަ ދުވަހުގެ ހެނދުނުގެ ވަގުތެވެ. މެހެކް ކޮލެޖަށް ދާން ނުކުތެވެ. ލައިގެން ހުރި ކަކުލާއި ހަމައަށް އަރާ ނޫކުލައިގެ ގަމީސް މަތިކޮޅާއި ކަޅު ސްކިނީ ޖިންސް ގައި އޭނާ ފެންނަލެއް ވަރަށް ފުރިހަމައެވެ. “އަޅުގަނޑު ދަނީ އިނގޭ” ނަސީރުބޭ ބޯ ޖަހާލުމާއެކު އޭނާ ގެއިން ނުކުންނަން ހިނގައިގަތެވެ. ދެން މަންމަ، ބޮޑުބޭބެ އަދި އާހިލް އަށް މެސެޖެއް ފޮނުވާލިއެވެ. ކިތަންމެ ބުރަކޮށް ދުވަސް ދިޔަ ނަމަވެސް އޭނާ މަންމަ އާއި އާހިލް މަތިން ހަނދާން ނުނެތެއެވެ. ކޮންމެ ދުވަހަކުވެސް އޭނާ އެމީހުންނަށް ވަގުތު ދެއެވެ.\nބޭރަށް ނުކުން އިރު ސާދުނާ އިންތިޒާރުގައި ހުއްޓެވެ. ‘ހާދަ އިރެކޭ” ސާދުނާ ޝަކުވާ ކުރިއެވެ. “ސޮރީ” ހެމުން ހެމުން މެހެކް ބުނެލިއެވެ.\nދެމީހުން ހިނގައިގަންތާ އިރުކޮޅެއް ނުވެ ވައި ގަދަ ވާން ފެށިއެވެ. އުޑާ ދިމާއަށް ދެމީހުންނަށް ބަލާލެވުނެވެ. އޭރު ކުޑަ ވިލާކޮޅެއް އެމީހުންގެ ބޯ މަތީގައި އޮތެވެ. ދުނިޔެއަކީ މީ އަޖާއިބެއް ފަދަ ތަނެކެވެ. ކިތަންމެ ރީތިކޮށް އަވި ދޭ ދުވަހަކު ކުއްލިއަކަށް ބޯކޮއް ވާރޭ ވެހެން ފަށާފާނެއެވެ. އަދި ކިތަންމެ ބޯކޮށް ވާރޭ ވެހޭ ދުވަހަކު ކުއްލިއަކަށް ގަދައަށް އަވި ވެސް ދީފާނެއެވެ.\nވާރޭ ކަނި ޖަހަން ފެށުމާއެކު ދެމީހުން ހާސް ވާން ފެށިއެވެ. އަދި އޮޓޯއަކަށް ގޮވަމުން ހަނާ އަޅަމުން ދަނިކޮއް ވާރޭ ބޯކޮއްލިއެވެ. ކިތަންމެ ވާރެ އާއި ތެމޭހިތް ވީ ނަމަވެސް މިއަދު ވާރެއަށް ފިލާނެ ތަނެއް ހޯދަން މެހެކްއަށް މަޖްބޫރެވެ. ނޫން ނަމަ ކޮލެޖްގެ ފުރަތަމަ ދުވަހު އޭނާ ކުލާހަށް ދާން ޖެހޭނީ ތެމި ފޯވެފައިވާ ހާލުގައެވެ.\nދެމީހުން ވާރެއާއި ހިޔާވާން ދުއްވައިގަތެވެ. އެވަގުތު ލޮލުގައި އަޅައިގަތީ ހިޔާކޮއްފައިވާ ބޮޑު ގޭޓެގެވެ. އެތަނަށް ވަން އިރު ހިސާބަކަށް ދެމީހުން ތެމިއްޖެއެވެ. މޫނުމަތިން ފާޅުވަނީ ކަންބޮޑުވުމުގެ އިތުރުން ހާސް ކަމެވެ. ގަޑިއަށް ކޮލެޖަށް ނުދެވިދާނެތީ އެވެ. ބޯކޮށް ވެހެމުން ދިޔަ ވާރޭގައި މަގު ތަކުގައި ކޯރު ބޮޑުވާން ފެށިއެވެ. ނަމަވެސް އެފަދަ އެއްވެސް ކަމަކަށް ފަރުވާލެއް ނެތި މެހެކް އާއި ސާދުނާ ބަލަމުން ދިޔައީ ކޮލެޖް ހުންނަ ދިމާއަށެވެ. އެތައް އިރަކު އޮޓޯ އެއް ލިބޭތޯ ކުރި މަސައްކަތް ވެސް ވީ ބޭކާރެވެ.\nއެގޮތުގައި ހާސްވެ ކަންބޮޑުވެފައިވާ ހާލުގައި މެހެކް ހުއްޓާ ކުއްލިއަކަށް އޭނާގެ މޫނަށް ފެންތިކިތަކެއް ބުރަން ފެށިއެވެ. ގޭޓުގެ ތަންކޮޅެއް އެތެރެއިން، މެހެކް އާއި ދާދިގާތުންނެވެ މެހެކް އަށް އަވަސް އަވަހަށް ބަލާލެވުނެވެ.\nޒުވާން ފިރިހެނަކު ތަންކޮޅެއް ފަހަތުގައި ހުރެ އޭނާ ގެ ތެމިފައިވާ އިސްތަށިގަނޑު ގައި ދެކޮޅަށް އަތް ހިންގަމުން ދެއެވެ. އެހިނދު އެ ފެންތިކިތައް މެހެކް ގެ މޫނަށް އައީއެވެ. އޭނާ އެތަނަށް ވަދެ މެހެކް އާއި އެހާ ގާތުގައި ހުރުމުން މެހެކް، ހިސާބަކަށް ހިތް ހަމަ ނުޖެހުނެވެ.\nV reethi but Haadha lahun up kuraa story eh\nv bodah maafah edhen.. v busykoh ulhunu dhuwaskolheh mi dhiyaee, las v ma dhigukoh up kohlaafa ves eyndhy.. Thank you Azuna 🙂\nV salhi waiting for the next part\nThank u maashy & 6th ?\nVv reethi ma sha allaah.bt knme dhuvahak vs up kohla dhevey thw try kurahche… Ma sha allaah…..☺☺☺☺\nthank you Hawwoo… miadhu in sha Allah6vana bai up kohladheynan.. 🙂\nV V Reethi mi part Ves.. Avahah Up Kohladheythin.. Love you Shafu\nVahaka V Reethi.. Kobaa Miadhu Up Kuraanamey Buni.. Adhives Up Kuraane ireh bala balaa mi ihnany… .. V kiyaahiyvey eba\nހިތާމަ ލޯބި February 28, 2020


ކުޅުދުއްފުށީގައި ހިންގި ދެ އޮޕަރޭޝަނެއްގައި މަސްތުވާތުވާތަކެއްޗާއެކު ދެ މީހަކު ހައްޔަރުކޮށްފި\nއަންގާރަ ،22 އޮކްޓޯބަރ 2019 / 15:28\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ހދ.ކުޅުދުއްފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ކުޅުދުއްފުށިގައި ހިންގި ދެ އޮޕަރޭޝަނެއްގައި މަސްތުވާތަކެއްޗާއެކު ދެ މީހަކު ހައްޔަރުކޮށްފިއެވެ.\nއެގޮތުން ކުރިއަށް ގެންދިޔަ ފުރަތަމަ އޮޕަރޭޝަނަކީ ކުޅުދުއްފުށި ގެއެއްގައި މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން އޮކްޓޯބަރު 21 ވަނަ ދުވަހު ކުރިއަށްގެންދިޔަ އޮޕަރޭޝަނެކެވެ. މި އޮޕަރޭޝަނުގައި ކޯޓު އަމުރެއްގެ ދަށުން އެ ގެ ބަލައިފާސްކޮށް، 28 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. މި އޮޕަރޭޝަނުގައި އެ ގެ ބަލައި ފާސްކުރިއިރު، މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 36 ރަބަރު ކޮޅާއި މަސްތުވާތަކެތިކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓް ފެނިފައިވެއެވެ.\nމި މައްސަލައާ ގުޅިގެން ހައްޔަރުކޮށްފައިވާ މީހާގެ ންދާއިމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމް އެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nކުޅުދުއްފުށީގައި ކުރިއަށް ގެންދިޔަ ދެވަނަ އޮޕަރޭޝަންވެސް ކުރިއަށް ގެންގޮސްފައިވަނީ އޮކްޓޯބަރު 21 ވަނަ ދުވަހުއެވެ. މަސްތުވާތަކެތި ހިފައިގެން ދާކަމުގެ މަޢުލޫމާތު ފުލުހުންގެ އިންޓެލިޖެންސަށް ލިބުމާ ގުޅިގެން ހިންގި މި އޮޕަރޭޝަނުގައި 26 އަހަރުގެ ދިވެހި ފިރިހެނަކު ހައްޔަރުކޮށް، ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފަސް ރަބަރު ކޮޅު ފެނިފައިވެއެވެ.\nމި މައްސަލައާ ގުޅިގެން މި މީހާގެ ބަންދާއިމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމް އެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވެއެވެ.\nމި ދެ މައްސަލަ ކުޅުދުއްފުށި ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


މައްސަލަތަކެއް ފެނިގެންދިޔަ ޓިއުނީޝިއާ އާއި މާލީގެ ކުރިމަތިލުން މާލީ ކާމިޔާބުކޮށްފި މައްސަލަތަކެއް ފެނިގެންދިޔަ ޓިއުނީޝިއާ އާއި މާލީގެ ކުރިމަތިލުން މާލީ ކާމިޔާބުކޮށްފި\nމައްސަލަތަކެއް ފެނިގެންދިޔަ ޓިއުނީޝިއާ އާއި މާލީގެ ކުރިމަތިލުން މާލީ ކާމިޔާބުކޮށްފި\nރެފްރީގެ ފަރާތުން މައްސަލަތަކެއް ފެނިގެންދިޔަ އެފްރިކާ ކަޕް އޮފް ނޭޝަންސްގެ ގްރޫޕް އެފް ގައި ޓީއުނީޝިއާ އާއި މާލީ ބައްދަލުކުރިމެޗް މާލީ ކާމިޔާބުކޮށްފިއެވެ. މިމެޗް މާލީ ކާމިޔާބުކުރީ އެއްލަނޑު ސުންލަނޑުންނެވެ.\nދެޓީމުގެ ފަރާތުން ވާދަވެރި ކުޅުމެއް ފެނިގެންދިޔަ މިމެޗްގައި ޓިއުނީޝިއާއިން ގިނައިރު ބޯޅަ ގެންގުޅުނު އިރު ގިނަ ހަމަލާ އުފައްދާފައިވަނީ މާލީއިންނެވެ. މިމެޗްގެ ފުރަތަމަ ހާފްގައި ދެޓީމުން ކުރެ އެއްވެސް ޓީމަކަށް ލަނޑެއް ކާމިޔާބު ކުރެވިފައެއް ނުވޭ މިމެޗްގެ ހަމައެކަނި ލަނޑު މެޗްގެ 48 ވަނަ މިނެޓްގައި ލިބުނު ޕެނަލްޓީ އަކުން ކާމިޔާބު ކޮށްދިނީ މާލީގެ އިބްރާހިމާ ކޯނޭއެވެ. މިމެޗްގެ 77 ވަނަ މިނެޓްގައި ޓިއުނީޝިއާއަށްވެސް މިމެޗްގައި ޕެނަލްޓީއެއް ލިބިގެންދިޔައެވެ. ނަމަވެސް ވަހްބީ ޚަޒްރީ ފޮނުވާލި ޕެނަލްޓީ ވަނީ މާލީގެ ކީޕަރ އިބްރާހީމް މޮއުންކޯރޯ ދިފާއުކޮށްފައެވެ. މިމެޗްގައި މައްސަލަ ދިމާވެގެންދިޔައީ މެޗްގެ ރެފްރީ ކަމަށްވާ ޒެމްބިއާގެ ޖެނީ ސިކަޒްވޭ މެޗްގެ 85 ވަނަ މިނެޓްގައި މެޗް ނިމުން ކަމަށް އެންގުމާއެކުގައެވެ. ނަމަވެސް އޭނާއަށް ހެދުނީ ގޯހެއްކަން އެނގުމުން އަލުން މެޗް ކުރިއަށް ގެންދިޔަ ނަމަވެސް އަނެއްކާވެސް ވަނީ 89 މިނެޓް 47 ސިކުންތުގައި މެޗް ނިންމާލާފައެވެ.\nރެފްރީ މެޗް ނިންމާލުމާއެކު ޓިއުނީޝިއާގެ ކޯޗް މޮންދެރު ކެބައިއަރ ވަނީ ދަނޑަށް އަރާ ރެފްރީއާއި ވާހަކަ ދައްކަން މަސައްކަތް ކޮށްފައެވެ. ނަމަވެސް ރެފްރީ އެއިސް އެއްވެސް ކަމަކަށް ބަލާފައެއް ނުވެއެވެ. މިމެޗްގެ ދެވަނަ ހާފްގައި ވިއޭއާރު ޗެކް ކުރުމަށް ދެފަހަރަކު ހުއްޓާލިއިރު މިމެޗްގައި ވޯޓަރ ބްރޭކްވެސް ވަނީ ދީފައެވެ. ހަމަ އެއާއެކު ދެޓީމުންވެސް ބަދަލުތައް ގެނެސްފައިވުމުން ޓިއުނީޝިއާއިން ގަބޫލް ކުރާގޮތުގައި ރެފްރީ ވަނީ އެޓީމަށް ހަތްވަރަކަށް މިނެޓްގެ އިތުރު ވަގުތު ގެއްލުވާލާފައެވެ. އަދި މެޗް ނިމުންތާ 20 ވަނަރަށް މިނެޓްފަހުން މުބާރާތް އިންތިޒާމް ކުރާ ފަރާތްތަކުން އަލުން މެޗްގެ ނުނިމި އޮތް ބައި ކުރިއަށް ގެންދިއުމަށް އަންގާ ދެޓީމަށް ދަނޑަށް އައްނަން އެނގުމުން މާލީއިން ދަނޑަށް ހާޒިރުވިއިރު ޓިއުނީޝިއާއިން ހާޒިރުވެފައެއް ނުވެއެވެ. އެހެންކަމުން ބަދަލު ރެފްރީވަނީ މާލީ އެމެޗުން މޮޅުވީކަމަށް ނިންމާފައެވެ.\nމައުލޫމާތުލިބޭގޮތުގައި މިމެޗް އަލުން ފެށާކަން އަންގާފައިވަނީ ޓިއުނީޝިއާގެ ކޯޗް ޕްރެސް ކޮންފަރެންސްގައި އިންދާ އެތަނަށް މީހަކު ގޮސްކަމަށެވެ. އަދި ޓިއުނީޝިއާއިން ބުނީ އެވަގުތު އެޓީމުގެ ކުޅުންތެރިންވަނީ އައިސް ބާތު ނަގަން ފަށާފައިކަމުން ހުރިހާ ކުޅުންތެރިންވެސް ތިބީ އަލުން މެޗް ކުޅެވޭ ހާލަތުގައި ނޫން ކަމަށެވެ. ކެބައިއަރ ބުނީ އޭނާގެ 30 އަހަރުވީ ކެރިއަރުގައި މިފަދަ ކަމެއް ދުވަހަކުވެސް ނުދެކޭކަމަށެވެ.


Dhoodhevijje, Mireyn feshigen joorimanaaves kuraane, Hayyaruves kuraane: Commissioner of Police | dhuvasmv ދޫދެވިއްޖެ، މިރޭން ފެށިގެން ޖޫރިމަނާވެސް ކުރާނެ، ހައްޔަރުވެސް ކުރާނެ: ކޮމިޝަނަރ އޮފް ޕޮލިސް – dhuvasmv\nދޫދެވިއްޖެ، މިރޭން ފެށިގެން ޖޫރިމަނާވެސް ކުރާނެ، ހައްޔަރުވެސް ކުރާނެ: ކޮމިޝަނަރ އޮފް ޕޮލިސް\nމާލެ ސަރަހައްދަށް އިއުލާނުކޮށްފައިވާ ލޮކްޑައުން ހާލަތުގައި ހުއްދަ ނެތި މަގުމަތީގައި އުޅޭނަމަ ފުރަތަމަވެސް ކުރާނީ 1000 ރުފިޔާއިން ޖޫރިމަނާ ކަމަށާއި ދެން ކުރާނީ ހައްޔަރު ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވެއްޖެއެވެ.\nކޮމިޝަނަރ އޮފް ޕޮލިސް ވިދާޅުވީ ކުއްލިއަކަށް ލޮކްޑައުން އައުމުން ފުލުހުން މިހާތަނަށް ދޫދީފައިވާނެ ކަމަށެވެ. ނަމަވެސް މިރޭ 08:30 އިން ފެށިގެން އެކަން ދެން ބަދަލުވީ ކަމަށް ބުނެފައިވެއެވެ.\nސީޕީ ވިދާޅުވެފައިވަނީ ފުރަތަމަ ފަހަރަށް ޖޫރިމަނާ ކުރުމަށްފަހު ދެވަނަ ފަހަރަށް ހައްޔަރުކުރާނީ ގާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ބާބުގެ ދަށުން ކަމަށެވެ.\nމިރޭ 08:30 ގެ ކުރިން ގެތަކަށް ވަނުމަށް ފުލުހުން މިރޭ އިރާކޮޅު އިލްތިމާސްކޮށްފައިވެއެވެ.\nކުށް ގިނަ ލިޔުމެއްގެ ގޮތުގައި ދެކެން\nނުޖެހޭ ދޫ ދޭކަށް. ހަރުކަށްޓޭ މަޑުކަށްޓޭ ކިޔާފަ ދުއްވައިގަންނައިރު ދާގޮތަށް ގޮސް ލޫޓުވާލަނީނު. ތީ ވަކި ބަޔަކަށް ދޫދޭން ކުރި ކަންތައް. މާޗް 16 ގެ ކުރިންވެސް ޑރ. އިން އާދޭސްކުރި ފިޔަވަޅު އަޅަން އެދި. ފޮނި ކަނޑަކަނޑާ ތިބީ ރައްޔިތުންނާމެދު ވިސްނާ ބަޔަކަށް ނުވާތީ. އަނގަ ނުތަޅާ ދެންވެސް.


Dhunfathaa dhekolhah masaiykaith kurey, ekamaku gonjehunthah gina: Iruthisham | Mihaaru\nދުންފަތުގެ ވަގުވިޔަފާރި ކޮންޓްރޯލް ކުރުމާ ބެހޭ ޕްރޮޓޮކޯލްގައި ބައިވެރިވުމުގެ މަޝްވަރާ ބައްދަލުވުން .--މިހާރު ފޮޓޯ:މުހައްމަދު ޝަރުހާން\nދުންފަތާ ދެކޮޅަށް މަސައްކަތް ކުރޭ، އެކަމަކު ގޮންޖެހުންތައް ގިނަ: އިރުތިޝާމް\n21 ޖޫން 2016 - 13:40 1 comment\nދުންފަތާ ދެކޮޅަށް ރާއްޖޭގައި މަސައްކަތްކުރާ ކަމަށާއި ނަމަވެސް ބޮޑެތި ގޮންޖެހުންތަކެއް ކުރިމަތިވާ ކަމަށް ހެލްތު މިނިސްޓަރު ޑރ. އިރުތިޝާމް އާދަމް މިއަދު ވިދާޅުވެއްޖެ އެވެ.\nދުންފަތުގެ ވަގުވިޔަފާރި ކޮންޓްރޯލް ކުރުމާ ބެހޭ ޕްރޮޓޮކޯލްގައި ރާއްޖެއިން ބައިވެރިވުމާ ގުޅޭ މަޝްވަރާ ބައްދަލުވުން ފެށުމުގެ ގޮތުން ވާހަކަ ދައްކަވަމުން އޭނާ ވިދާޅުވީ ދުންފަތާ ދެކޮޅަށް މިހާރު ވެސް އަންނަނީ ބޮޑެތި މަސައްކަތްތަކެއް ކުރަމުން ކަމަށެވެ. އަދި އެ މަސައްކަތް ކުރިއަށް ގެންދެވޭނީ އެންމެންގެ އެއްބާރުލުން ލިބިގެން ކަމަށް ވިދާޅުވި އެވެ.\nމިއަދުގެ ބައްދަލުވުމުގައި ހެލްތު މިނިސްޓަރު އިރުތިޝާމް ވާހަކަދައްކަވަނީ --މިހާރު ފޮޓޯ:މުހައްމަދު ޝަރުހާން\nމިނިސްޓަރު ވިދާޅުވީ ސަރުކާރުން މަސައްކަތް ކުރަމުން އަންނަނީ މިހާރުގެ ޒުވާން ޖީލު ދުންފަތުގެ ވަބާއިން ސަލާމަތްކޮށްދޭން ކަމަށެވެ. އެކަން ކުރެވޭނީ ދުންފަތުގެ ވަގު ވިޔަފާރި ކޮންޓްރޯލްކޮށްގެން ކަމަށް އޭނާ ވިދާޅުވި އެވެ. އެގޮތުން މިއަދުގެ ބައްދަލުވުމުގައި މުހިއްމު ކަންތައްތަކެއް ނިންމާނެ ކަމަށް ވެސް މިނިސްޓަރު އިޝާރަތްކުރެއްވި އެވެ.\nރާއްޖޭގައި ދުންފަތުގެ އިސްތިއުމާލްކުރާ މީހުންގެ އަދަދު ގިނަ އެވެ. އޭގެ ތެރޭގައި ގިނައީ ޒުވާނުންނެވެ.\nދުންފަތުގެ ވަގު ވިޔަފާރި ކޮންޓްރޯލްކުރުމުގެ ޕްރޮޓޮކޯލަކީ 2005 ގައި ރާއްޖެއިން ބައިވެރިވެފައިވާ ދުންފަތް ކޮންޓްރޯލް ކުރުމާ ބެހޭ ބައިނަލްއަގުވާމީ މުއާހަދާގައި ހިމެނޭ ބައެކެވެ.\nޑަބްލިއުއެޗްއޯ އިން ރާއްޖެ ކަނޑައަޅާފައި ހުންނަވާ މަންދޫބު ޑރ. އަރްވިން މާތުރު، މި ރަސްމިއްޔާތުގައި، ވަނީ ދުންފަތް ކޮންޓްރޯލް ކުރަން ރާއްޖެއިން ކުރަމުން އަންނަ މަސައްކަތްތަކަށް ހިތްވަރު ދެއްވައިފަ އެވެ. އަދި ދުންފަތުގެ ސަބަބުން އިގުތިސާދީ ގޮތުން ވެސް ބޮޑު ގެއްލުމެއް ލިބޭ ކަމަށް އޭނާ ވިދާޅުވި އެވެ.\nމި ބައްދަލުވުމުގައި ސިއްހަތު ދާއިރާއާ ގުޅުން ހުރި އިސް ފަރާތްތަކުން ބައިވެރިވެ އެވެ.\nއިތުރު ލިޔުންތައް ދުންފަތް ދުންފަތާ ބެހޭ ގާނޫނު ދުންފަތާ ބެހޭ ގަވާއިދު ކުރީގެ މިނިސްޓަރު އިރުތިޝާމް އާދަމް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ\nދުންފަތް ކޮންޓްރޯލް ކުރާ ބޯޑު އިފްތިތާހުކޮށްފި\nރާއްޖޭގައި ދުންފަތަށް އަހަރަކު 1.6 ބިލިއަން ހޭދަކުރޭ\nދުންފަތް ބޭނުންނުކުރާ މީހުންގެ ގެތަކަށް އިނާމު ދެނީ


Addu In Covid Jehe Meehun Balivaa Kan Faahaga Kurevey: Rozaina - Vaguthu\nއައްޑޫ މީދޫ ދާއިރާގެ މެމްބަރު ރޮޒެއިނާ މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nއައްޑޫގައި ކޮވިޑް-19 ފުދޭ ވަރަކަށް ބޮޑަށް ފެތުރިފައިވާ ކަމަށާއި އެ ބައްޔަށް ފައްސިވާ މީހުން ބަލިވާ ކަން ފާހަގަ ކުރެވިފައިވާ ކަމަށް އައްޑޫ މީދޫ ދާއިރާގެ މެމްބަރު އަދި އެމްޑީޕީ ޕާލަމެންޓްރީ ގްރޫޕްގެ ޗީފް ވިޕް ރޮޒެއިނާ އާދަމް ރޭ ވިދާޅުވެއްޖެއެވެ.\nއައްޑޫ އިން ކަރަންޓީންގައި ނެތް މީހަކު ކޮވިޑް-19 އަށް ފައްސިވެފައިވާ ކަން އެނގުނީ މިދިޔަ ހޮނިހިރު ދުވަހުއެވެ. އެއާ އެކު، އައްޑޫ ސިޓީ މޮނިޓަރިން ހާލަތަށް ގެނެސްފައިވާ އިރު، މިހާތަނަށް އެ އިހަލުން 19 މީހަކު ވަނީ ކޮވިޑް-19 އަށް ފައްސިވެފައެވެ. އައްޑޫގައި ފުދޭ ވަރަކަށް ބޮޑަށް ބަލި ފެތުރިފައިވާތީ، ރައްކާތެރިކަމުގެ ފިޔަވަޅުތައް ވަނީ ވަރަށް ބޮޑަށް ވަރުގަދަ ކުރަން ފަށައިފައެވެ.\nރޮޒެއިނާ ފޭސްބުކްގައި ކުރެއްވި ޕޯސްޓެއްގައި ވިދާޅުވީ އައްޑޫގައި ކޮވިޑްގެ ހާލަތު ރަނގަޅު ނޫން ކަމަށެވެ. އަދި ބައްޔަށް ފައްސިވާ މީހުންނަށް އެކި ފެންވަރުގެ ސިއްހީ އެހީތެރިކަން ބޭނުންވެފައިވާ ކަމަށް ވެސް ރޮޒެއިނާ ވިދާޅުވިއެވެ.\n"ވީމާ ބަލި ފެތުރުން ކޮންޓްރޯލް ކުރުމަށްޓަކައި ޕޮޒިޓިވްވާ މީހުންނާ އެމީހުންގެ ޑައިރެކްޓް ކޮންޓެކްޓްސް އަމިއްލަ އަށް ވެސް އެކަހެރިވެ، ކަރަންޓީންވެގެން ތިބުން ވަރަށް މުހިންމު. އަދި ބަލީގެ އަލާމާތްތައް ފެންނަ މީހުން އެކަން ރިޕޯޓުކޮށް ފަރުވާ ހޯދުން މުހިންމު،" ރޮޒެއިނާ ވިދާޅުވިއެވެ.\nރޮޒެއިނާ ވިދާޅުވީ އައްޑޫ އިކުއަޓޯރިއަލް ހޮސްޕިޓަލާއި ހިތަދޫ ހޮސްޕިޓަލްގައި ހުންނަ ފެސިލިޓީ އަށް އިތުރަށް ބޭނުންވާ ހުރިހާ ސާމާނެއް ސަރުކާރުން ފޮނުވައި ދޭނެ ކަމަށެވެ. އަދި ޓާސްކް ފޯހުން ކަންކަން އިންތިޒާމު ކުރުމަށް މަސައްކަތް ކުރަމުންދާ ކަމަށް އޭނާ ވިދާޅުވިއެވެ.\n"ނަމަވެސް ގަބޫލު ކުރަން ޖެހޭ ހަގީގަތަކީ ޑޮކްޓަރުންނާއި ނަރުހުންނަކީ ގަނެފައި ފޮނުވޭނެ އެއްޗެއް ނޫން ކަން. އަދި ސާމާނު ހުއްޓަސް ފަރުވާ ދޭނެ ސިއްހީ އެހީތެރިން ނެތް ކަމުގައިވާ ނަމަ ފަރުވާއެއް ނުދެވޭނެ ކަން،" ރޮޒެއިނާ ވިދާޅުވިއެވެ.\nއެހެންވެ، ސިއްހީ ހިދުމަތްތެރިންނަށް "އޮބި އޮންނަ" ހިސާބެއްގައި ބަލިވާ މީހުންގެ އަދަދު ކޮންޓްރޯލް ކުރެވިފައި ބެހެއްޓުމަކީ ކޮންމެހެން މުހިންމު ކަމެއް ކަމަށާއި މިކަން ކުރެވޭނީ ރައްޔިތުންގެ އެއްބާރުލުން ވަރަށް ބޮޑަށް ލިބިގެން ކަމަށް ރޮޒެއިނާ ވިދާޅުވިއެވެ.\nބަލީގެ އަލާމާތެއް ފެނިއްޖެ ނަމަ ނުވަތަ ކޮވިޑް-19 އަށް ފައްސިވާ މީހަކާ ކޮންޓެކްޓްވެއްޖެ ނަމަ އެމީހަކު އަމިއްލަ އަށް ފަރުދީ ޒިންމާ ނަގައި އެކަހެރިވެ، ކޮންޓެކްޓް ޓްރޭސިން އަށް ފުރިހަމަ އަށް އެއްބާރުލުން ދިނުން މުހިންމު ކަމަށް އޭނާ ވިދާޅުވިއެވެ.\n"މި ބަލި އައްޑޫގައި ކޮންޓްރޯލް ކުރުމަކީ އެންމެންގެ ވެސް އަމާޒަކަށް ހަދައިގެން، ގުޅިގެން އަޅުގަނޑުމެން މަސައްކަތް ކުރީމަ މިކަން ވާނެ. މިއީ އެކަކު އަނެކަކު ބަދުނާމްކޮށް ބަސް ބުނަންވީ ވަގުތެއް ނޫން. އެންމެން އެކުގައި މަސައްކަތް ކުރަންވީ ވަގުތު،" ރޮޒެއިނާ ވިދާޅުވިއެވެ.\nރޮޒެއިނާ ވަނީ މި ދަތި ވަގުތުގައި އަޅާ އެކިއެކި ފިޔަވަޅުތަކުގެ ސަބަބުން ރައްޔިތުންނަށް އުނދަގޫ ވާނެ ކަން އެނގޭ ކަމަށެވެ. މި ހާލަތުގައި އައްޑޫ ރައްޔިތުންދޭ އެއްބާރުލުމަށް އަދި ދައްކާ ކެތްތެރިކަމަށް ޝުކުރު ދަންނަވާ ކަމަށް ވެސް ރޮޒެއިނާ ވިދާޅުވިއެވެ.\nއައްޑޫގެ މޭޔަރު އަބްދުﷲ ސޯދިގް އިއްޔެ ވިދާޅުވީ އައްޑޫން ކޮވިޑް-19 ޖެހޭ މީހުންގެ އަދަދު އިތުރުވަމުން އަންނަނީ ބަލީގެ އާ ވައްތަރެއް އުޅޭތީ ކަމަށް ބެލެވޭ ކަމަށެވެ. މޭޔަރު ވިދާޅުވީ، އައްޑޫއަށް މީގެ ކުރިން ކަރަންޓީނަށް އައި މީހުން ފައްސިވިއަސް ބަލީގެ އަލާމާތްތަކެއް ނުފެންނަ ކަމަށެވެ. ނަމަވެސް ފަހުން ފައްސިވެފައިވާ އިހަލުގެ މީހުން ބައްޔަށް ޓެސްޓް ކުރަނީ އަލާމާތްތައް ހުރެގެން ކަމަށާއި އެގޮތަށް ކުރާ ޓެސްޓުން ފައްސި ނަތީޖާ ލިބޭ ކަމަށް ވިދާޅުވިއެވެ.\nފެބުރުއަރީ 9, 2021 11:45\nޚަބަރަތަކި ހިށީ ކައުންސިލް ދޯގައްވާހަކަ،އެމް.ޑީ.ޕީ ކައުންސިލަރުން.\nފެބުރުއަރީ 9, 2021 11:49\nއައްޑޫ ނިކަމެތި ވުމަކީ ކަލޭމެން ވަރަށް ބޭނުންވާނެ ގޮތެއް!\nފެބުރުއަރީ 9, 2021 12:16\nރޮޒެއިނާ ކަލޭބުނިއޭކޮޔާފަ އަހަރުމެންގެ މަސަކަތް ހުއްޓާލާފަ ކަރަންޓީނު ވެގެނެ ނުތިބޭނަން\nފެބުރުއަރީ 9, 2021 13:15\nކަލޭ ނުބުންޏަސް އެކަން އެނގޭނެ ކުޑަ ކުއްޖަކަށް ވެސް ދައްކާނެ ވާހަކަ ހުސްވީދޯ މީ ކުރީ ސަރުކާރު ނަމަ މިދައިތަ ހާޅޭއް ފަޅޭއް ޖަހާވަރުން ތަންގަނޑު މީހުނަށް ނުނިދޭނެ މިހާޜު ނުބުނެއެއްނު ސަރުކާރުގެ އިހުމާލެކޭވެސް މީވާ ސީދާ ޑޮނާޑުގެ އުސޫލު ހުރި ދަރިއެއް\nއެންމެފަހުން އައްޑުއަށް ދޭން އުޅުނުބޮނޑި ތިއޮތީ ދީފަ. ދެން ސޮނިކޮޅު ދިރުވާލައިގެން ތިބޭ. މިވެރިކަން ވައްޓާލައިގެން ނޫނީ މިކަމުން އަރާނުގަނެވޭނެ


Auditor General kamah Niyazy ayyan kurahvaifi\nއޮޑިޓާ ޖެނެރަލް ކަމަށް ނިޔާޒީ އައްޔަން ކުރައްވައިފި\nއޮޑިޓާ ޖެނަރަލްގެ މަގާމަށް ނިޔާޒީ އައްޔަންކުރައްވާ ލިޔުން ހަވާލުކުރައްވަނީ -- ފޮޓޯ: ރައީސް އޮފީސް\nހުސްވެފައިވާ އޮޑިޓާ ޖެނެރަލްގެ މަގާމަށް ގ. އައިފާ، ހުސައިން ނިޔާޒީ މިއަދު އައްޔަން ކުރައްވައިފި އެވެ.\nރައީސް އޮފީހުގައި މިއަދު ބޭއްވި ރަސްމިއްޔާތެއްގައި ނިޔާޒީ އަށް މަގާމުގެ ލިޔުން ހަވާލު ކޮށްދެއްވީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހެވެ.\nއޮޑިޓާ ޖެނަރަލްގެ މަގާމަށް ނިޔާޒީ އައްޔަން ކުރަން މަޖިލީހުގެ 63 މެންބަރުންގެ އިއްތިފާގުން ރުހުން ދިނީ މި މަހުގެ އަށްވަނަ ދުވަހު އެވެ.\nނިޔާޒީ އޮޑިޓާ ޖެނަރަލްގެ މަގާމަށް އައްޔަންކުރަން ރުހުން ހޯދުމުގެ މައްސަލަ މަޖިލީހުގެ ޖަލްސާއަށް ހުށަހެޅީ މިދިޔަ ޖޫން މަހުގެ 30 ވަނަ ދުވަހު އެވެ.\nހުސައިން ނިޔާޒީ އަކީ 18 އަހަރު އޮޑިޓާ ޖެނެރަލްގެ އޮފީހަށް ހިދުމަތް ކުރައްވާފައިވާ ބޭފުޅެކެވެ. އޮޑިޓް އޮފީހުގެ އެކިއެކި މަގާމުތަކުގައި މަސައްކަތް ކުރެއްވި އިރު ފާއިތުވެދިޔަ ނުވަ އަހަރު އޭނާ ހުންނެވީ އެސިސްޓަންޓް އޮޑިޓާ ޖެނެރަލްގެ މަގާމުގަ އެވެ. މި މުއްދަތުގައި ނިޔާޒީ ވަނީ ހަތަރު އޮޑިޓާ ޖެނެރަލުންނާއެކު މަސައްކަތް ކުރައްވާފަ އެވެ.\nނިޔާޒީ އަކީ ޗާޓަޑް އިންސްޓިޓިއުޓް އޮފް މެނޭޖްމަންޓް އެކައުންޓަންޓްސްގެ (ސީއައިއެމްއޭ) ގެ އެސޯސިއޭޓް މެމްބަރެކެވެ. އަދި ދިވެހިރާއްޖޭގެ އެކައުންޓަންސީ ޕްރޮފެޝަން ކުރިއަރުވާ ރެގިއުލޭޓް ކުރުމަށް ގާނޫނަކުން އެފެއްދި އިންސްޓްޓިއުޓް އޮފް ޗާޓަޑް އެކައުންޓަންޓްސް އޮފް ދަ މޯލްޑިވްސްގެ ފެލޯ މެމްބަރެއް އަދި އެ އިންސްޓިޓިއުޓްގެ ކައުންސިލް މެމްބަރެކެވެ. އްޖޭގެ ޕްރައިވެޓް ސެކްޓާ އެކައުންޓަންސީ އަދި އޮޑިޓް ޕްރޮފެޝަން ތަރައްގީކޮށް ކުރިއެރުވުމަށް ކުރަމުންދާ މަސައްކަތުގައި ވެސް ނިޔާޒީއަކީ މުހިއްމު ދައުރެއް އަދާކުރައްވާ ބޭފުޅެކެވެ.\nއޮޑިޓާ ޖެނަރަލްގެ މަގާމު ހުސްވީ އެ މަގާމުގައި ކުރިން ހުންނެވި ހަސަން ޒިޔަތުގެ ނަން އެމްއެމްޕީއާރްސީގެ ހިޔާނާތުގެ ލިސްޓްގައި ހިމެނުމާ ގުޅިގެން މަގާމުން އިސްތިއުފާ ދެއްވުމުންނެވެ. އޭނާ އިސްތިއުފާ ދެއްވީ މެއި 12 ވަނަ ދުވަހު އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އޮޑިޓާ ޖެނެރަލް އޮފީސް + ރައީސް އޮފީސް ހުސައިން ނިޔާޒީ\nއަމަލުކުރާ ހުށަހެޅުންތަކުގެ މައުލޫމާތު ކޮމިޓީއަށް ދީފި\nހައްގުނުވާ މީހުނަށް އިންކަމް ސަޕޯޓް ދީފައިވޭ: އޮޑިޓް


E'ee University ge enme gaai dhe ekuverin, ufandhuvahuge thahuniyaa ahffahu libunee maruge habaru - One Online\nގއ. މާމެންދޫ، ފުރުކުމާގެ، އައިޝަތު އިފާޒާ (ވ) އަދި އޭނާގެ އެކުވެރިޔާ ޝަހާމާ (ކ) --\nގއ. މާމެންދޫ، ފުރުކުމާގެ، އައިޝަތު އިފާޒާ (25 އަހަރު)ގެ މަރުގެ ހަބަރާއެކު މާމެންދުއަށް ވެރިވެފައިވަނީ ފުން ހިތާމައެކެވެ. އިފާޒާގެ އާއިލާގެ މީހުންނާއި ގާތް އެކުވެރިން ތިބީ ޝޮކެއްގައެވެ. އެތައް ބަޔަކު ތިބީ އެންމެންނާ ހީނސަމާސާކޮށް އުޅުނު އިފާޒާގެ ކުއްލި ވަކިވުން ގަބޫލު ނުކުރެވިފައެވެ.\nއިފާޒާ މަރުވީ، ކިޑްނީ ފެއިލްވުމުގެ ސަބަބުން ހާލު ދެރަވެ، ހުޅުމާލޭގައި ހުންނަ ޓްރީޓޮޕްގައި ވެންޓިލޭޓަރަށް ލައިގެން ފަރުވާދެމުން އަންނަނިކޮށް އިއްޔެރޭ ދަންވަރުގެ ވަގުތެއްގައެވެ. އިފާޒާ މަރުވިއިރު، ކޮވިޑަށް ޕޮޒިޓިވްނަމަވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިފާޒާގެ މަރު، ކޮވިޑް މަރެއްގެ ގޮތުގައެއް ނުބަލައެވެ. އެއީ، އެހެން ބަލިތަކަކަށް އޭނާ ފަރުވާހޯދަމުން ދިއުމުންނެވެ.\nއިފާޒާގެ މަރާއެކު، އެންމެ ފުން ހިތާމައެއް ލިބުނު އެކަކީ އޭނާގެ އެންމެ ގާތް އެކުވެރިޔާ ޝަހާމާ ލަތީފެވެ. ދިވެހިރާއްޖޭގެ ގައުމީ ޔުނިވާސިޓީ (އެމްއެންޔޫ)އިން 2020 ވަނަ އަހަރު، އެކުވެރިކަން އުފެދުނު އިފާޒާ އާއި ޝަހާމާއަކީ، ވަރަށް ގާތް ދެ އެކުވެރީންނެވެ. އިފާޒާގެ މަރާއެކު ޝަހާމާގެ ހިތުގެ އުދާސްތައް އޭނާ ޝޯޝަލް މީޑިއާއަށް ބަންޑުންކޮށްލައި، ކޮށްފައިވާ އަސަރުގަދަ ޕޯސްޓުގައިވާ ގޮތުން، އިފާޒާ މަރުވި ހަބަރު އޭނާއަށް އެންމެ ފުރަތަމަ ލިބުނީ ނިދިފައި އޮއްވައި ދައްތަ ގޮވާފައި އެވާހަކަ ބުމުންނެވެ.\n"ނިދިފައި އޮއްވައި ދައްތަ ގޮވާލައިފައި އިފާ ނިޔާވެއްޖޭ ބުނީމާ އަހަރެން ގަބޫލެއްނުކުރަމެވެ. ނިޔާވި ކަމުގެ ހަބަރު އޮތް މެސެޖު ދައްކައިލުމާއެކު އަހަރެންނަށް އަޑުން އަޑު ނަގައި ރޯންފެށުނެވެ. ގަބޫލުކުރާކަށް ބޭނުމެއް ނުވެއެވެ. އެހާ އަވަހަށް މި ފަނާވަނިވި ދުނިޔެއާ އަލްވަދާއުކީއޭ ބުންޏަސް ގަބޫލުކުރަން ދަތިވިއެވެ.." ޝަހާމާ ބުންޏެވެ.\nގއ. މާމެންދޫ، ފުރުކުމާގެ، އައިޝަތު އިފާޒާ ---\nޝަހާމާ، އިފާޒާ ސިފަކުރަނީ، ކޮންމެ ކަމެއްގައިވެސް އެންމެ ކައިރީގައި ހުންނަ މަދަދުގާރުގެ ގޮތުގައެވެ. ނޭނގޭ ފިލާވަޅުތައް އޮޅުން ފިލުވައިދޭ އެދުރެއްގެ ގޮތުގައެވެ. ގަޑިއަށް ކުލާހަށް ދާން ހަނދާންކޮށްދޭ ބެލެނިވެރިއެއްގެ ގޮތުގައެވެ. ދޮޅު އަހަރެއްހައި ދުވަހުގެ ތެރޭގައި އިފާޒާ ވަނީ، ޝަހާމާއަށް އޭނާގެ ދިރިއުޅުމުގެ އެތައް ކަމެއް ހިއްސާކޮށްފައެވެ. ހަމަ އެގޮތަށް ޝަހާމާވެސް އައީ އޭނާގެ ދިރިއުޅުމުގެ ކަންކަން އިފާޒާއާ ހިއްސާކުރަމުންނެވެ. ނަމަވެސް އެއިރުވެސް އިފާޒާ ބަލިކަމެއް ޝަހާމާއަކަށް ނޭނގެއެވެ.\nޝަހާމާ ބުނި ގޮތުގައި، އިފާޒާއަށް ކަމެއްވާކަން އެންމެ ފުރަތަމަ ރޭކާލާން ފެށީ، މިދިޔަ އަހަރުގެ ފުރަތަމަ ސެމިސްޓާ ފެށުނު ފަހުންނެވެ. ބަސްގިނަ، އިފާޒާގެ މޫނުމަތީން ޝަހާމާއަށް ފެންނަމުންދިޔައީ މޮޅިވެރިކަމުގެ ކުލަވަރެވެ. އަބަދުވެސް އިފާޒާ އިންނަނީ ދެރަވެފައެވެ. އިފާޒާގެ މޯޅިވެފައިވާ މޫނުން ޝަހާމާގެ ހިތުގައި އުފެދުނު ސުވާލުތަކަށް ޖަވާބު ހޯދުމަށް ވެގެން އުޅޭގޮތް ކިޔައިދިނުމަށް އިފާޒާ ކައިރީ އެހުމުން ބުނީ ކުޑަކޮށް ބަލިވެ އުޅޭ ކަމަށެވެ.\n"ބަލީގެ ވާނުވާ އަހަރެން ގާތުގައި އިފާ ބުނީ 2021 ވަނަ އަހަރު ޑިސެމްބަރު ހަތް ވަނަ ދުހަވުއެވެ. އެއީ ސެމިސްޓާގެ އިމްތިހާން ފެށި ދެވަނައަށް ވީ ދުވަހެވެ. ކިޑްނީ ފެއިލްވި ވާހަކަ އިފާ ބުނީ އަދި ރަނގަޅުވާނޭ ބުނެ ހިތްވަރާއެކުއެވެ. އިފާއަށް ހިތްވަރަކަށް ވުމަށް އަހަރެން އެދުވަހު އިފާ ކުރިމަތީ ހިތްވަރުގެ ބަސްތައް ބުންޏަސް އަހަރެންގެ އެކުވެރިޔާ ބޮޑު ބައްޔެއް ތަހައްމަލު ކުރާކަން އެނގޭތީ ހިތް ކުދިކުދިވިއެވެ. އެންމެ ގާތް އެކުވެރިޔާގެ ބަލި ހާލަތު އެނގުމުން ވީ ގޮތް ކިޔައިދެމުން ޝަހާމާ ބުނެފައިވެއެވެ.\nޝަހާމާ ބުނިގޮތުގައި، އެ ދުވަހަށްފަހު އިފާޒާއާ ދިމާނުވިޔަސް އަބަދުވެސް ހާލު ބަލައެވެ. އެގޮތަށް ހާލު އަހާ ކޮންމެ ފަހަރަކު އިފާޒާގެ ޖަވާބަކަށްވަނީ ހާލު ރަނގަޅުކަމަށެވެ. ދިރިހުރުމުގެ އުންމީދު ފަނޑުވަމުންދިޔަ ނަމަވެސް، އެންމެ ގާތްއެކުވެރިޔާއަށް އެކަމުގެ ހިތާމަ ލިބެން އިފާޒާއެއް ނޭދެއެވެ.\nއިމްތިހާނުތައް ނިންމައިފައި، ޝަހާމާ ދިޔައީ ރަށަށެވެ. ރަށަށް ދަމުންވެސް އޭނާ ދިޔައީ، އެންމެ ގާތް އެކުވެރިޔާގެ ހާލު ބަލައި ހިތްހެޔޮކުރުމަށް އެދިފައެވެ. ރަށަށް ދިއުމަށްފަހުވެސް އިފާޒާގެ ހާލު ބެލުމަށް ޝަހާމާ ދިޔައީ ގުޅަމުންނެވެ.\nގއ. މާމެންދޫ، ފުރުކުމާގެ، އައިޝަތު އިފާޒާ (ވ) އަދި އޭނާގެ އެކުވެރިޔާ ޝަހާމާ (ކ)---\nޝަހާމާ ބުނި ގޮތުގައި އިފާޒާ ހޮސްޕިޓަލުގައި އެނދުމަތިކުރުމުގެ ކުރިން، މިދިޔަ ހޯމަ ދުވަހުގެ 17:40 ހާއިރު، ވަރަށް ބޮޑަށް ވަރުބަލިވާ ވާހަކަ މެސެންޖާ މެދުވެރިކޮށް އޭނާ ކައިރީގައި ބުނެފައިވެއެވެ. އޭގެ ފަހުން އިފާޒާގެ ފަރާތުން ލިބުނީ އުފަން ދުވަހުގެ ތަހުނިޔާ ކިޔައި ފޮނުވި މެސެޖެކެވެ. އެއީ އިފާޒާގެ ފަރާތުން ޝަހާމާއަށް ލިބުނު އެންމެ ފަހު މެސެޖުވެސްމެއެވެ.\n"ޖެނުވަރީ 18 ވަނަ ދުވަހު ހެނދުނު 7:08 ގައި އަހަރެންގެ އުފަން ދުވަހުގެ ތަހުނިޔާ އިފާ އަހަންނަށް ވައިބާ އިން ފޮނުވިއެވެ. "ތެންކިއު ލަވް" އޭ ބުނެ އަހަރެން ރިޕްލައި ކުރިއިރު އެއީ އިފާގެ ފަރާތުން އަހަންނަށް އަންނާނޭ އެންމެ ފަހު މެސެޖުކަމެއް އަހަރެންނަށް އެނގޭނީ ކިހިނެއްހެއްޔެވެ؟ އުފަން ދުވަހު ދޫކޮށްފައި ތިދިޔައީ މި ލޯ ކަރުނައިން ތެންމާލާފައެވެ. މިހިތް ކުދިކުދި ވެއްޖެއެވެ." އެންމެ ގާތް އެކުވެރިޔާގެ ފަހު މެސެޖުގައިވާ ވާހަކަތައް ހިއްސާކުރަމުން ޝަހާމާ ބުންޏެވެ.\nމަދު ދުވަސްކޮޅަކުން އެންމެ ގާތް އެކުވެރިޔާގެ ޖާގަ ހޯދި އިފާޒާ މިދުނިޔެއާ ވަކިވިޔަސް އޭނާގެ ހަނދާންތައް ވަނީ ޝަހާމާ ވަށާލައިފައެވެ. އެކުގައި ކާން ގޮސް އުޅުނު ރޭތަކާއި ކްލާހުގައި ޖަހާ ސަކަރާތާއި އެކުގައި ނެގި ސެލްފީތައް ޝަހާމާގެ ލޯކުރިމަތިން މިހާރުވެސް ސިފަވެއެވެ. ޝަހާމާގެ ދުއާއަކީ، އެންމެ ގާތްއެކުވެރިޔާއާ ސުވަރުގެއިން ބައްދަލުވުމެވެ.\nގުޅޭ ޓެގު ގއ. މާމެންދޫ މަރު ކިޑްނީ


ކަށްވަޅުގައި މުއުމިނު އަޅާއާއި ކާފަރު އަޅާގެ ޙާލު – Ilm\nއެ ދެމަލާއިކަތުން އޭނާއާއި ސުވާލު ކުރައްވައެވެ. (ކަލޭމެންގެ ތެރެއަށް ފޮނުއްވިގެންވީ) މިމީހާއާ ބެހޭގޮތުން ކަލޭ ބުނަނީ ކީކޭ ހެއްޔެވެ؟ އެމައްޔިތާ އެއީ މުއުމިނަކު ކަމުގައި ވާނަމަ ޖަވާބުދޭނެއެވެ. [އެއީ ﷲގެ އަޅާ އަދި އެއިލާހުގެ ރަސޫލާއެވެ. ﷲ މެނުވީ އެހެން ޙައްޤު އިލާހަކު ނުވާކަމަށް އަހަރެން ހެކިވަމެވެ. އަދި ހަމަކަށަވަރުން محمد عليه السلامއަކީ ﷲގެ އަޅާކަމަށާއި ރަސޫލާކަމަށްވެސް ހެކިވަމެވެ.\nމިއަޑު އައްސަވާފައި މަލާއިކަތުން ވިދާޅުވެއެވެ. ކަލޭ ދޭނީ ތިޔަ ޖަވާބުކަން އަހަރެމެން ދެނެތިބީމުއެވެ. ދެން އޭނާގެ ޤަބުރު ހަތަރު ފަރާތުންކުރެ ކޮންމެ ފަރާތެއް 70 މުށަށް ފުޅާކޮށް ތަނަވަސް ކޮށްދެވެއެވެ. އަދި މުޅި ހިސާބުން ނޫރެއް އަލިކޮށްލެވެއެވެ. ދެން އޭނާއަށް އެންގެވެއެވެ. ކަލޭ ނިދާށެވެ. އެމައްޔިތާ ދަންނަވައެވެ. އާދޭހެވެ! އަޅުގަނޑު ނިދާނީއެވެ. މިވާހަކަ އަޅުގަނޑުގެ ގޭގެމީހުންގެ ކައިރީގައި ބުނެދެއްވާށެވެ. އެދެމަލާއިކަތުން ވިދާޅުވެއެވެ. ކަލޭ ނިދާށެވެ. އެންމެ އުފަލުގައި ނިދާށެވެ. ދެން އޭނާ ނިދައެވެ. ޤިޔާމަތް ދުވަހުން މާތްﷲ އެތަނުން އޭނާ ތެދުކުރައްވަންދެން އަރާމުގެ ނިދިން އޭނާ ނިދާފައި އޮވެއެވެ.\nﷲގެ ޙަޟްރަތުގައި އަޅުގަނޑުމެން ދުޢާ ކުރަންވީ ކަށްވަޅުގެ ސުވާލުގެ ވަގުތުގައި ޘާބިތުކަން ދެއްވުން އެދިއެވެ. ކަށްވަޅަކީ އާޚިރަތުގެ ދަތުރުގެ އެންމެ ފުރަތަމަ މަންޒިލެވެ. އެއިން ސަލާމަތްވެއްޖެމީހާއަކީ ހަމަކަށަވަރުންވެސް ބާއްޖަވެރިއެކެވެ. އެކަށްވަޅުގެ ފިތުނައިން ސަލާމަތް ނުވެވިއްޖެ މީހާއަކީ ކަނޑައެޅިގެންވާ އަބާއްޖަވެރިއެކެވެ.


29 ޖެނުއަރީ 2020 - 15:46:32\nޝަކުވާ (25 ވަނަ ބައި) - އައިމިނަތު ފަޒްނާ ރަޝީދު\n"ނަވްޔާ." އިމާޒު ގޮވައިލިއެވެ.\n"ވާހަކައެއް އަހާލަންތަ؟" އިމާޒު ފެށީ ދުރުދުރުންނެވެ.\nނަވްޔާ އިސް އުފުލައި ބަލައިލިއެވެ.\n"ނަވްޔާ ކޮން އިރަކުން މެރީ ކުރާނީ؟"\n"ކާކު އުޅެނީ އަހަރެންނާ އިންނަން؟" ހިތި ގޮތަކަށް ހިނިތުންވެލަމުން ނަވްޔާ ބުންޏެވެ.\n"އަހަރެން" ނަވްޔާގެ އަތުގައި އަތްޖައްސައިލަމުން އިމާޒު ބުންޏެވެ.\nނަވްޔާ އަތް ދަމައިގަތް ގޮތުން ހީވީ އެއްޗެއް ކަށި ޖެހި ހެންނެވެ. ނަވްޔާގެ ލޮލުން އިމާޒަށް ފެނުނީ ސިހުމާއި ކަންބޮޑުވުމެވެ.\n"އިމާޒު، އަހަރެންނާ މި ވަގުތު ސަމާސާ ނުކުރޭ." ނަވްޔާގެ އަޑުގައި މަޑު ތުރުތުރެއްވިއެވެ.\n"ނަވްޔާ މިއީ ސަމާސާއެއް ނޫން. އަހަރެންގެ ހިތުގެ އަޑު. ނަވްޔާދެކެ ލޯބިވާން ފެށުނީ ކޮން އިރަކު، ކޮން ދުވަހަކު ކަމެއް އަހަރެންނަކަށް ނޭނގޭ. އެކަމަކު އަހަރެންގެ ހިތުގައި ވަނީ ހަމައެކަނި ނަވްޔާ. ވީހާ ވެސް އަވަހަކަށް މެރީ ކުރަން އަހަރެން ބޭނުން،"\nގަބޫލު ނުކުރެވިފައި އިމާޒާ ދިމާއަށް ބަލަހައްޓައިގެން ނަވްޔާ އިރުކޮޅަކު އިނެވެ. ނޭނގި އިންދާ އެ ދެ ލޯ ކަރުނައިން ފުރިގެން އައެވެ. އެންމެން ވެގެން މި އުޅެނީ ނަވްޔާ ނޭވާ ލިޔަ ވެސް ނުދޭން ހެއްޔެވެ؟ ދިމާކޮށް ގޯނާ ކުރަން ނަވްޔާ ނޫން މީހަކު މި މީހުންނަށް ނުފެންނަނީ ހެއްޔެވެ؟ ސިކުނޑީގައި އުފެދިފައިވާ ހައިޖާނަށް އިތުރު ބޮޅެއް އެމުނިގެން ދިޔުމުން ނަވްޔާ ހަމައިން ނެއްޓިއެވެ.\n"މީހަކާ އިންނަ ވާހަކަދައްކަނީ ތި. އެއީ ކިހާ ބޮޑު ޒިންމާއެއް ކަން އެނގޭތަ؟ ބައްޕަ ދިނީމަ ކައިގެން ބޮއިގެން ތި އުޅެނީ. ލާފައި ތިހިރީ ވެސް ބައްޕަ ގަނެދިން އެއްޗެހި. އެކަމަކު ވެސް ތި ދައްކަނީ މީހަކާ އިންނަވާހަކަ. ކައިވެންޏަކީ ކުޅޭ ކުޅިވަރެއްހެން އިމާޒަށް ހީވަނީތަ؟ ދުވާލު ދެ ދަޅައިިގައި ފުޓުބޯޅަ ކުޅެފައި ދެން ހަތަރުދަމު ނިދާފައި އޮތަސް ވަރިހަމަތާ؟ އަނބިމީހާއަށް ބައްޕަ ކާންދޭނެ ވިއްޔަ. ލާނެ ހެދުން ހޯދައި ދޭނެ ވިއްޔަދޯ. އެންމެ ފުރަތަމަ އަމިއްލަ ފައިމައްޗަށް ތެދުވެބަލަ. އަމިއްލައަށް މަސައްކަތެއް ކޮށްގެން ލާރި ހޯދައިގެން ދިރިއުޅެން ފަށާބަލަ. އެހެން މީހުންނަށް އުނދަގޫ ނުކޮށް."\nފަތިވަރެއްހެން ހިތަށް އައި ހާ އެއްޗެއް ނަވްޔާ ކިޔައިލިއެވެ. ކުރިންސުރެ ހިތުގައި އުފެދިފައިވާ ނުތަނަވަސްކަމާއި އުދާސްތައް ބޭރުކޮށް ނިމުނިއިރު ބުނާނެ އެއްޗެއް ނޭނގިފައި އިމާޒު އިނެވެ. ނަވްޔާގެ ކޮންމެ ބަހަކުން އެ ހިތަށް އަނިޔާ ލިބެމުން ދިޔައެވެ.\n"ނަވްޔާ، އަހަރެންނަށް އެންމެ ފުރުޞަތެއް ދީ. އަހަރެން ބަދަލުވާނަން. ނަވްޔާ އެދޭ ފަދަ ހަރުދަނާ މީހަކަށް ވާނަން."\nއިމާޒުގެ މޫނުމަތިން ފެންނަމުން ދިޔަ ކުލަވަރުން ހިނދުކޮޅަކަށް ނަވްޔާއަށް ހުއްޓުން އެރިއެވެ. ހިތުގެ ކަނެއްގައި އުންމީދުގެ ކަންޏެއް ނަށައިލިއެވެ. ނަމަވެސް އުންމީދުގެ އެ ހުޅުކޮޅު ރޯ ކުރަން ފުރުޞަތު ދޭ ވަރަށް ވުރެ އެ ހިތާއި ނަފުސު އެ ވަގުތު ވަނީ ބަލިކަށިވެފައެވެ.\n"ހެޔޮނުވާނެ، އިމާޒު. ހަމަޖެހިލައިގެން އަހަރެން ދިރިއުޅަނަ ދީ. ތި އެންމެން ފޫހިފިލުވަން ގެންގުޅޭ ކުޅޭ އެއްޗަކަށް އަހަރެން ނަހަދާ. އަހަރެންނަކީ ވެސް އިންސާނެއް." ނަވްޔާގެ އަޑު ކުރެހުނެވެ.\nނަވްޔާގެ ލޮލަށް ކަރުނަ ޖަމާވެފައިވާ ތަން ފެނުމުން އިމާޒުގެ ހިތުގައި ރިހުމެއް އުފެދުނެވެ. ނަވްޔާދެކެ ވަނީ ސާފުތާހިރު ލޯބިކަން އިމާޒު ބުނެދޭނީ ކިހިނެއްހެއްޔެވެ؟\n"ނަވްޔާ" އިމާޒު ގޮވައިލިއެވެ.\nއިތުރަށް ވާހަކަ ނުދައްކަން ބުނާ ފަދައަކުން އިމާޒާ ދިމާއަށް ބަލާލައިފައި ނަވްޔާ ބޯ ހޫރުވައިލިއެވެ. އެ ބެލުމުގައި ވި އާދޭހުން އިމާޒުގެ ދޫ ބަންދުވިއެވެ. ގޮނޑި ފަހަތަށް ޖައްސާލައިފައި ނަވްޔާ ތެދުވެ ހިނގައިގަތުމުން ވެސް ހަރަކާތެއް ކުރަން ނޭނގިފައި އިމާޒު އިނެވެ. ނަވްޔާ ދިޔުމުން އެއް އަތުން ކަނދުރާގައި އަތް ހާކައިލުމަށް ފަހު އުޑާ ދިމާއަށް ނަޒަރު ހުއްޓައިލިއެވެ.\n"ކޮބާ ނަވް؟" ފަރްހާ އައިސްފައި އެހިއެވެ.\n"ހިނގައްޖެ." އިމާޒު ތެދުވިއެވެ.\nއިމާޒުގެ ލޮލުގައިވި ރަތްކަން ފެނިފައި އިތުރަށް އެއްޗެއް ބުނާކަށް ފަރްހާއަކަށް ނުކެރުނެވެ.\nގެއަށް އައި ގޮތަށް ހެދުން ވެސް ބަދަލުނުކޮށް، އެނދުމަތީގައި ނަވްޔާ އޮތެވެ. ރޮއިރޮއި ލޯ ދުޅަވެފައިވާ އިރު ގިސްލެވެމުން ދިޔައެވެ. ހަތަރުފަރާތުން ފިތެމުން ދަނީކަމުގެ އިހުސާސް ނަވްޔާއަށް ކުރެވެމުން ދިޔައެވެ. ވިސްނާވިސްނާ ނަވްޔާގެ ސިކުނޑި ފަޅައިގެން ދާން އުޅޭހެން ހީވިއެވެ. އިމާޒު ހަމަ ހަގީގަތުގައި ވެސް ނަވްޔާ ދެކެ ލޯބިވެދާނެ ހެއްޔެވެ؟ އިމާޒުގެ މޫނުމަތިން އެ ފެނުނީ ކޮންފަދަ އަސަރެއް ހެއްޔެވެ؟ އިމާޒުގެ ލޮލުން އެ ފެނުނީ ރިހުމާއި ކެކުޅުމުގެ އަސަރު ހެއްޔެވެ؟\nނޫނެކެވެ. ހައްޔާން ވެސް އެ ގޮތަށް ނަވްޔާއަށް ދަޅަ ދެއްކިއެވެ. ހަމަ ހަގީގަތުގައި ވެސް ނަވްޔާ ދެކެ ހައްޔާން ލޯބިވާކަމަށް ނަވްޔާ ގަބޫލު ކުރިއެވެ. އަމިއްލަ ނަފުސަށް ވުރެ ބޮޑަށް އިތުބާރުކުރިއެވެ. ހައްޔާންގެ ލޮލުން ފެންނަމުން ދިޔައީ ނަވްޔާއަށް ޓަކައިވާ ހިފެހެއްޓުމެއް ނެތް ލޯބިކަމުގައި ހީވިއެވެ. ނަމަވެސް އެއީ ނަވްޔާއަށް ކުރެވުނު ކުށްހީ އެކެވެ. އިމާޒު ވެސް ނަވްޔާ ދެކެ ލޯބިވާ ކަމަށް ބުނެ ސަމާސާ ކުރަނީއެވެ. އެކަމަކު ހިތުގެ ކަނަކުން އެއީ ތެދެކަށް ވުމަށް ނަވްޔާ އެދެވެނީ ކީއްވެ ހެއްޔެވެ؟\nދެން ހުރީ އިޔާދެވެ. އިޔާދުގެ ގޮތް އެނގުމަށް ފަހު ޝަމްނާއާ ހަތަރުކަޅި ހަމަކުރާނެ ގޮތެއް ނަވްޔާއަކަށް ނުވިސްނެއެވެ. ބޮޑުބެގެ ހިމާޔަތް ލިބިފައިވީ ނަމަވެސް ދެން މި ގޭގައި އުޅުމަކީ ނަވްޔާއަށް ވޭނަކަށް ނޫނީ ނުވާނެއެވެ. ވީހާ ވެސް އަވަހަކަށް މިގެއާއި މިތާ އުޅޭ މީހުންނާ ދުރަށް ދާންވީއެވެ. އެ މީހުންގެ ހިޔަނި ވެސް ނޭޅޭހާ ދުރަށެވެ. ބޮޑުބެ ކައިރީގައި ބުނެގެން ވީ އެންމެ އަވަހަކަށް މާލެ ދިއުމުގެ ކަންތައް ހަމަޖައްސަން ނަވްޔާ ބޭނުންވިއެވެ.\nޔަޝަލް ނިދުމުން އިޔާދު ގޭގައި މަޑުކޮށްފައި ޕާޓީއަށް ޝަމްނާ ފޮނުވިއެވެ. ދާން ބޭނުން ނޫން ނަމަވެސް ޝަމްނާ ދިޔައީ އިޔާދު ނެތް ތަނެއްގައި އެކަނި ވަގުތުކޮޅެއް ހޭދަކޮށްލަން ބޭނުންވެފައި ހުރިލެއް ބޮޑުކަމުންނެވެ. މިރޭ އިޔާދުގެ ކިބައިން ފެނެނު ހަރަކާތްތަކުގެ ސަބަބުން ޝަމްނާގެ ސިކުނޑިއަށް ބާރުބޮޑުވެފައިވެއެވެ. އެއްވެސް ކަމެއް ނޭނގޭ ކަމަށް ހަދާފައި އިޔާދާ އެކު އުޅެންވީ ހެއްޔެވެ؟ ނޫނީ އިޔާދާ ދުރުވާންވީ ހެއްޔެވެ؟\nޝަމްނާ ގެއަށް އައީ ޕާޓީ ނިމި ހައްޔާންމެން ކާން ވެސް ދިޔަފަހުންނެވެ. އޭރު ވައިގަދަވެ ވިއްސާރައިގެ ކޮޅުމަތި ފެންނަން ފަށައިފިއެވެ. ކޮޓަރިއަށް ވަންއިރު އިޔާދު ވެސް އޮތީ ނިދިފައެވެ. މަޑު ފިޔަވަޅުތަކެއް އަޅަމުން ޝަމްނާ ޔަޝަލްގެ އެނދު ކައިރިއަށް ދިޔައެވެ. އިރުކޮޅަކު ޔަޝަލްގެ މޫނަށް ބަލަހައްޓައިގެން ޝަމްނާ ހުއްޓެވެ. އެއް އަރިއަކަށް އޮތް އިރު ޔަޝަލްގެ މުށްކެވިފައިވާ އަތްތިލަ އޮތީ ނޭފަތުގައި ޖެހިފައެވެ. ޔަޝަލްއަށް ނޭވާލާން އުނދަގޫވެދާނެ ކަމުގެ ބިރަށް މަޑުމަޑުން ޝަމްނާ އެ ތުއްތު އަތްތިލަ ދުރަށް ޖައްސައިލިއެވެ. ސިކުނޑިއަށް ވާން ކުރަމުން ދިޔަ ސުވާލުގެ ޖަވާބު އެ ވަގުތު ޝަމްނާއަށް ލިބުނެވެ.\nޔަޝަލްއަށް ޓަކައި ކޮންމެފަދަ ގުރުބާނީއެއް ވާން ވެސް ޝަމްނާ ތައްޔާރެވެ. ޝަމްނާ އަޅާ ކޮންމެ ފިޔަވަޅެއްގައި ވެސް އިސްކުރާނީ ޔަޝަލްގެ މަސްލަހަތެވެ. އިޔާދުގެ ފަރާތުން ފެނުނު ކަންތައްތަކުން ހިތަށް އުނދަގޫވި ނަމަވެސް އިޔާދާ އެކު އުޅެން ޝަމްނާ އެ ވަގުތު ނިންމިއެވެ. ޔަޝަލްއަށް އެންމެ ރަނގަޅުވާނީ އެ ގޮތް ކަމަށް ވިސްނާފައެވެ. ނަމަވެސް އިޔާދުގެ ކަންތައް މާ މައްޗަށް ދިޔުމުގެ ކުރިން އިޔާދާ ވާހަކަދައްކަން ޖެހޭ ކަމަށް ވެސް ޝަމްނާއަށް ޤަބޫލު ކުރެވެއެވެ. އިޔާދުގެ ހިތް އެހެން ފަރާތަކަށް ލެނބުނީ ޝަމްނާގެ ކޮން ކުށެއް އޮވެގެން ބާވައޭ ވެސް ޝަމްނާ އެ ވަގުތު ހިތަށްއެރިއެވެ. ތެމިފައިވި ކޯތާފަތް ފޮހެލާފައި ޝަމްނާ އެނބުރި އިޔާދަށް ބަލައިލިއެވެ.\nބަނޑުބޮޑުވި ފަހުން އިޔާދަށް ދޭންޖެހޭ ލޯތްބާއި އަޅާލުން ނުދެވޭކަން ޤަބޫލު ކުރެވުމުން އަމިއްލަ ނަފުސު ކުށްވެރި ކުރެވުނެވެ. އެ ވަގުތު އިޔާދު ގެއްލިދާނެ ކަމުގެ ބިރު ޝަމްނާގެ ހިތުގައި ވަކިހިއްޕައިލިއެވެ. ހީނަރުވެފައިވާ ގުޅުން ރަނގަޅުކުރަން މަސައްކަތް ކުރަން ޖެހޭކަން ޝަމްނާއަށް ވިސްނުނެވެ. ޝަމްނާގެ ލޯތްބާއި ފިރުމުންތަކުގެ އެހީގައި އިޔާދުގެ ހިތް އަނބުރާ ހޯދުމަށް އެ ވަގުތު ޝަމްނާ އަޒުމު ކަނޑައެޅިއެވެ. އެއާ އެކު ކޮންމެވެސް ވަރެއްގެ ހިތްހަމަ ޖެހުމެއް ލިބުނެވެ. ކުރާނެ ކަންތައްތައް ސިކުނޑީގައި ރާވަމުން، ނިދަން ތައްޔާރުވާން ޝަމްނާ ދިޔައެވެ. ދާވަށިގަނޑުގެ ކައިރިއަށް ވެއްޓިފައި އޮތް އިޔާދުގެ ކަޅުކުލައިގެ ގޮޅިޖެހި ގަމީސް ނަގާ ވަށިގަނޑަށް ލުމަށްފަހު ޝަމްނާ ފާޚާނާއަށް ވަނެވެ. ނިދާ ހެދުން ލައިގެން އައިސް އިޔާދުގެ ގާތުގައި އޮށޯވެ، ދެ ލޯ މަރައިލީ ނިދުމުގެ ނިޔަތުގައި ނޫން ނަމަވެސް ވަރުބަލިވެފައިވާ ވަރުން ދާދި އަވަހަށް ފުން ނިންޖެއްގެ ތެރެއަށް ޝަމްނާ ގެނބުނެވެ.\nޕާޓީ ނިމުމުން ހައްޔާނާއި އަޒްކާ ގެއަށް އައި އިރު ތުނިތުނިކޮށް ވާރޭ ވެހެމުން ދިޔައެވެ. ހައްޔާންގެ އަތުގައި ހިފައިގެން ހިމަފޮދު ވާރޭގެ ތެރޭގައި ހިނގަމުން ދިޔައިރު އަޒްކާގެ ހިތަށް ބަޔާން ކުރަން ނޭނގޭފަދަ އުފަލެއް ލިބިފައިވިއެވެ.\n"ނަސީބެއްނު ޕާޓީ ނިމުނު ފަހުން ވޭރޭ ވެހެން ފެށިކަން." ކޮޓަރީގެ ދޮރާ އަރާ ހަމަވެފައި އަޒްކާ ބުންޏެވެ.\n"އަހަރެންގެ ނަސީބަކީ ތިއީ." އިސްތަށިގަނޑުގައި ހަރުލާފައިވާ ފެންތައް އަޒްކާގެ މޫނަށް ބުރުވައިލަމުން ހައްޔާން ބުންޏެވެ.\nހީނގަނެފައި އަޒްކާ ކޮޓަރިއަށް ވަނެވެ. އެ ވަގުތު ހުވަނދުމަލުގެ މީރުވަސް އަޒްކާގެ ނޭފަތުގައި ޖެހުނެވެ. ޒީނަތްތެރިކޮށްފައިވާ ކޮޓަރި ފެނުމުން އުފާވެރި ހިނިތުންވުމެއް އަޒްކާގެ މޫނުމައްޗަށް ވެރިވިއެވެ.\n"އެނދުމަތީގައި ހުވަނދުމަލުން ދެ ހިތް ކުރަހާނީ." ނަވްޔާ ބުންޏެވެ.\n"އެހެންތަ؟ އެކަމަކު ކީއްވެ ހުވަނދުމަލުން. ބޭނުމިއްޔާ ފިނިފެންމާ ވެސް ހޯދައިދީފާނަން." ޖޯލީގައި އިނދެފައި ނަވްޔާގެ އަތުގައި ހިފަމުން ހައްޔާން ބުންޏެވެ.\n"އަހަރެމެންގެ ސާފުތާހިރު ލޯބީގެ ރަމްޒެއްގެ ގޮތުން."ނަވްޔާ ބުންޏެވެ.\nހައްޔާން ހޭން ފެށިއެވެ.\nފާރުގައި ލެގިލައިގެން އިން ނަވްޔާ ދެ ލޯ މަރައިލިއެވެ. ހައްޔާންގެ ހުނުމުގެ އަޑު ނަވްޔާގެ ކަންފަތުގައި ގުގުމަމުން ދިޔައެވެ. ލޮލުން ފައިބަމުން ދިޔަ ކަރުނައިން ކޯތާފަތް ތެމެމުން ދިޔައެވެ.\n"އޯވް ވާއު، ހުވަނދުމާ، ކޮންތާކުން މިހާ ބައިވަރު މާ ހޯދީ." އެނދުމަތީގައި ހުވަނދުމަލުން ހަދާފައިވާ ދެ ހިތުން މާކޮޅެއް ނަގާފައި ވަސް ބަލައިލަމުން އަޒްކާ ބުންޏެވެ،\nއެ ވަގުތު ފަހަތުން އައިސް ހައްޔާން ބައްދައިލުމުން އަޒްކާގެ ބަސް ހުއްޓުނެވެ. ހައްޔާންގެ ބީހުންތަކުން އެހެން ހުރިހާ ކަމެއްގެ މަތިން އަޒްކާ ހަނދާން ނެތުނެވެ.\nކޮޓަރީގެ ފަނޑުއަލި ނަވްޔާގެ މޫނަށް އެޅިފައިވިއެވެ. ނިދިފައި އޮތް އިރު ބޯ އެސްފިޔަތަކުގައި އަދިވެސް ކަރުނައިގެ ތެތްކަން އެކުލެވިގެންވިއެވެ. ބާލީހުގެ މައްޗަށް ފެތުރިފައިވާ ކަޅު އިސްތަށިގަނޑު ފަންކާގެ ވަޔާއެކު ވިހުރެމުން ދިޔައެވެ.\nމީހެއްގެ ހޫނު ނޭވާ މޫނުމައްޗަށް އެޅުމުން ސިހިފައި ނަވްޔާ ލޯ ހުޅުވައިލިއެވެ. ގުދަށް އޮތް މީހާ ފެނުމާ އެކު ނަވްޔާގެ ދެ ލޯ ބޮޑުވިއެވެ.\n"ކީއްކުރަނީ މިތާ؟ ހަމަ މިހާރު ނުކުމޭ."\nއެ ވަގުތު ނަވްޔާގެ އަނގަމަތީގައި އެ މީހާ އަތް އެޅިއެވެ. ނަވްޔާގެ ލޮލުން ފެންނަމުން ދިޔަ ބިރުވެރިކަމާއި ސިހުމަށް ފަރުވާލެއް ނުބަހައްޓާ ނަވްޔާގެ ގައިމައްޗަށް އެ މީހާ ވެއްޓިގަތެވެ. ވެހެމުން ދިޔަ ބޯ ވާރޭގެ އަޑުގެ ތެރެއަށް ނަވްޔާގެ އާދޭސްތަކާއި ރުއިމުގެ އަޑު އޮނބިގެން ދިޔައެވެ. ލޮލުގެ ހިމަކޮޅުން ފައިބަމުން ދިޔަ ކަރުނަތައް ބާލީހަށް ހިނދެމުން ދިޔައެވެ.


Raajjeyge footboalha season feshun December 8 gai | Mihaaru\nމިދިޔަ ސީޒަނުގައި ޓީސީ އާއި ގްރީން ސްޓްރީޓްސް ކުޅުނު މެޗެއްގެ ތެރެއިން.-- ފޮޓޯ: މިހާރު ފައިލް ފޮޓޯ\n23 އޮކްޓޯބަރ 2020 - 09:49\nރާއްޖޭގެ ފުޓްބޯޅަ ސީޒަން ޑިސެމްބަރު އަށް ވަނަ ދުވަހު ޗެރިޓީ ޝީލްޑް މެޗުން ފަށާ ގޮތަށް ހަމަޖައްސައި އެފްއޭއެމުން ޝެޑިއުލް އާންމުކޮށްފި އެވެ.\nއެފްއޭއެމުން އިއްޔެ އާންމުކުރި ޝެޑިއުލްގައިވާ ގޮތުން ޑިސެމްބަރު އަށް ވަނަ ދުވަހު ޗެރިޓީ ޝީލްޑް މެޗުގައި ކުޅޭނީ މިދިޔަ ސީޒަނުގެ ލީގުގެ ޗެމްޕިއަން މާޒިޔާ އާއި އީގަލްސް އެވެ. އީގަލްސް އިން ފުރަތަމަ ފަހަރަށް ޝީލްޑް މެޗުގައި ކުޅޭއިރު، އެ ޓީމަށް ފުރުސަތު ލިބުނީ މިދިޔަ ސީޒަނުގެ އެފްއޭ ކަޕް ކެންސަލްވުމުން ލީގުގެ ރަނަރަޕްގެ ހައިސިއްޔަތުންނެވެ. ޝީލްޑް މެޗަށް ފަހު ލީގު ފަށަން ތާވަލުކޮށްފައި އޮތީ ޑިސެމްބަރު 13 ވަނަ ދުވަހު އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރު" އަށް ވިދާޅުވީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ހުއްދައާ އެކު މި މަހު ފުރަތަމަ ޑިވިޝަނުގެ ކްލަބްތަކުގެ ޕްރެކްޓިސް ފެށިއިރު ވެސް ވަނީ ޑިސެމްބަރުގައި ސީޒަން ފަށަން ނިންމާފައި ކަމަށެވެ.\n"އެޗްޕީއޭ އަށް އެފްއޭއެމުން ހުށަހެޅި ޕްރޮޕޯސަލްގައި ވެސް ވާނެ ސީޒަން ފަށާނެ ތާރީހު ހިމަނާފައި. އެއާ އެކު ލިބުނު ހުއްދައެއް މިއީ،" ޖަވާ ވިދާޅުވި އެވެ."މި ހުއްދަ އޮތީމަ ޝީޒަނުގެ ޝެޑިއުލް އާންމުކުރީ ހަގީގަތުގައި ޓީމުތަކުގެ ޕްރީ ސީޒަން ޝެޑިއުލް ހަދަން ފަސޭހަ އަކަށް. އެހެންވެ މީޑިއާ އަށް އަދި ޝެޑިއުލް ރަސްމީކޮށް ހިއްސާނުކުރަނީ،"\nFA Charity shield match gai Maziya aai Eagles\nމި ފަހަރުގެ ފުރަތަމަ ޑިވިޝަނުގައި ކުޅޭ އަށް ޓީމަކީ މާޒިޔާގެ އިތުރުން ޓީސީ، އީގަލްސް، ގްރީން ސްޓްރީޓްސް، ދަ ގްރާންޑޭ ސްޕޯޓްސް ކްލަބް، ކްލަބް ވެލެންސިއާ، ޔުނައިޓެޑް ވިކްޓްރީ އަދި ސުޕަ ޔުނައިޓެޑް ސްޕޯޓްސް (ސަސް) އެވެ. އެޗްޕީއޭ އިން ހުއްދަ ދިނުމާ އެކީ މިހާތަނަށް ޕްރެކްޓިސް ފެށީ މާޒިޔާ އާއި ވެލެންސިއާ އިންނެވެ. ގިނަ ޓީމުތަކުން ޕްރެކްޓިސް ފަށަން ރާވާފައި އޮތީ އަންނަ މަހު ކުރީކޮޅުގަ އެވެ.\nއެފްއޭއެމް އިން ނެރުނު ޝެޑިއުލްގައިވާ ގޮތުން ފުރަަތަމަ ހަތަރު މެޗު:\nމާޒިޔާ - ޔުނައިޓެޑް ވިކްޓްރީ (13 ޑިސެމްބަރު، 16:00)\nއީގަލްސް - ސަސް (13 ޑިސެމްބަރު، 21:00)\nޓީސީ - ދަ ގްރާންޑޭ (14 ޑިސެމްބަރު، 16:00)\nގްރީން ސްޓްރީޓްސް - ކްލަބް ވެލެންސިއާ (14 ޑިސެމްބަރު، 21:00)\nއެފްއޭއެމްގެ ޝެޑިއުލްގައިވާ ގޮތުން ލީގުގެ ފުރަތަމަ ބުރުގެ ކުޅުން ނިމޭނީ އަންނަ ޖެނުއަރީ މަހު 22 ވަނަ ދުވަހު އެވެ. ޝެޑިއުލް މިހާރު އޮތްގޮތަށް ބަދަލެއް އަންނާނީ ބައިނަލްއަގުވާމީ މެޗުތަކުގެ ކަލަންޑަރުގެ ދުވަސްތަކަށް ބެލުމަށް ފަހު ކަމަށް އެފްއޭއެމުން ވަނީ ބުނެފަ އެވެ.\nމި އަަހަރު ޖޫން މަހު ފުޓްބޯޅަ ސީޒަން ފަށަން ރޭވިފައި އޮތް ނަމަވެސް ކޮވިޑް-19 ގެ ސަބަބުން އެ ތާރީހުގައި ފެށޭގޮތެއްނުވި އެވެ. ފަހުން މަސައްކަތްކުރީ ލަސްވެގެން މި މަސް ތެރޭ ސީޒަން ފަށާށެވެ. އެކަމަކު ކުރިން ރޭވިފައި އޮތީ މި ދުވަސްވަރު އޭއެފްސީ ކަޕާއި ވޯލްޑް ކަޕް ކޮލިފައިންގެ މެޗުތައް ކުޅެން ކަމަށްވުމުން އޭރު ވެސް ވަގުތީ ތާރީހަކަށް ބެލީ ޑިސެމްބަރަށެވެ. އެންމެ ފަހުން އެޗްޕީއޭގެ ހުއްދަ ލިބުމާ އެކު ޓީމުތަކުން ޕްރެކްޓިސް ފަށައިގެން މިހާރު އަމާޒުހިފާފައިވަނީ ހުރިހާ ކަމެއް ރަނގަޅަށް ގޮސްފިނަމަ އަންނަ ޑިސެމްބަރުގައި ސީޒަން ފަށާށެވެ.\nމިއީ ރާއްޖޭގެ ފުޓްބޯޅަ ސީޒަން ޖޫން މަހު ފަށައިގެން ޖެހިގެން އަންނަ އަހަރު މާޗާ ހަމައަށް ކުރިއަށްދާ ގޮތަށް ބަދަލުކޮށް ފޯމެޓެް ހަދައިގެން މިދިޔަ އަހަރު ގެނައި ބަދަލާ އެކު ސީޒަން ކުރިއަށްދާ ދެ ވަނަ ފަހަރެވެ. މިދިޔަ ސީޒަނުގައި ގައުމީ ޓީމާއި ގޭމްސްތަކަށް ފުރުސަތު ދޭން ވެގެން ސީޒަނުގައި ބޮޑެތި ބްރޭކްތަކެއް ގެންނަން ޖެހި އެންމެ ފަހުން ކޮވިޑް-19ގެ ހާލަތު ވެސް މެދުވެރިވުމުން ސީޒަން ފުރިހަމަ ނުކުރެވުނެވެ. އެކަމަކު އެފްއޭއެމުން ބުނީ މި ފެށޭ ސީޒަންގެ ކަަލަންޑަރު އެކުލަވާލާނީ ހުރިހާ މުބާރާތެއް ފުރިހަމަކުރެވޭ ގޮތަށް ހުރިހާ ކަމަކަށް ތައްޔާރުވެގެން ކަމަށެވެ.\nއެފްއޭއެމުން މި އަހަރު ކުރީކޮޅުގައި ބުނެފައިވަނީ އަންނަ ސީޒަނުގެ މެޗުތައް ދެ ދަނޑެއްގައި ކުޅެން ނިންމާފައިވާ ކަމަށެވެ. އެ ގޮތުން އޭރު ވާހަކަ ދެކެވުނީ ގަލޮޅު ދަނޑުގެ އިތުރުން ހުޅުމާލޭ ސިންތެޓިކް ޓްރެކުގައި އޮތް ވިނަގަނޑު ތަރައްގީކޮށް އެ ދަނޑުގައި މެޗުތައް ކުޅޭށެވެ. އެކަމަކު ކޮވިޑް-19 އާ ހެދި ސަރުކާރުގެ ހަރަދުތައް ކުޑަކުރުމުގެ ވިސްނުމާ އެކު ހުޅުމާލޭ އެ ދަނޑުގެ މަސައްކަތް ނުކުރެވުނެވެ.\nތިބަލާކަށް ނޫޅެ މީހަކު.


މާދަމާ އޮންނަ ރިޔާސީ އިންތިޚާބުގައި ދިވެހި ރައްޔިތުން ނުކުމެ ފަސްނުޖެހި ރައީސް އަބްދުﷲ ޔާމީނަށް ވޯޓު ދިނުމަށް އެމަނިކުފާނުގެ ރަނިންމޭޓު ޑރ. މުހައްމަދު ޝަހީމް އަލީ ސައީދު އެދިވަޑައިގެންފި އެވެ.\nހުޅުދެލީ ރައްޔިތުންނަށް ޝަހީމްގެ ވައުދެއް\nމި މަހު 23 ގައި ބާއްވާ ރިޔާސީ އިންތިޚާބުގައި، ވެރިކަމުގެ ދެ ވަނަ ދައުރަކަށް ރައީސް އަބްދުﷲ ޔާމީން ހޮވިވަޑައިގަތުމާއެކު، ދ. ހުޅުދެލީ ރައްޔިތުން ހުށަހެޅި ކަންކަން ކޮށްދެއްވާނެ ކަމަށް ރަނިން މޭޓު، ޑރ. މުހައްމަދު ޝަހީމް އަލީ ސައީދު އެ ރަށުގެ ރައްޔިތުންނަށް މިއަދު ވައުދުވެވަޑައިގެންފި އެވެ.\nއަންނަ މަހު ބާއްވާ ރިޔާސީ އިންތިޚާބުގައި ރައީސް އަބްދުﷲ ޔާމީން ހޮވުމަށް މަސައްކަތް ކޮށްދިނުމަށް އެދިވަޑައިގެން، އެމަނިކުފާނުގެ އަނބިކަނބަލުން ފަސްޓް ލޭޑީ ފާތިމަތު އިބްރާހިމް...\nއިދިކޮޅު ކޯލިޝަންގައި އޮތީ ހިޔާލު ތަފާތުވުންތައް ކަމަށާއި އެ ކޯލިޝަނަށް ވެރިކަމެއް ނުކުރެވޭނެ ކަމަށް ރައީސް އަބްދުﷲ ޔާމީންގެ ރަނިން މޭޓް މުހައްމަދު ޝަހީމް އަލީ ސައީދު މިއަދު ވިދާޅުވެއްޖެ އެވެ.\nއަންނަ މަހު ބާއްވާ މި އަހަރުގެ ރިޔާސީ އިންތިޚާބު ޕީޕީއެމަށް ކާމިޔާބު ކޮށްދިނުމަށް އެކުވެރިކަމާއި ބަދަހި ސަފުތަކާ އެކު މަސައްކަތް ކޮށްދިނުމަށް ރައީސް އަބްދުﷲ ޔާމީންގެ ރަނިންމޭޓް، ޑރ. މުހައްމަދު ޝަހީމް އަލީ ސައީދު މިރޭ އެދިވަޑައިގެންފި އެވެ.